DEMOCRAŢIA CREŞTINĂ 
Serie coordonată de 
Mihail Neamţu și Adrian Papahagi 


9 ICD 


FUNDAŢIA CREŞTIN-DEMOCRATĂ 


în parteneriat cu 


Seidel 


Reprezentanţa din 
România 


CĂTĂLIN VALENTIN RAIU (n. 1984) este doctorand al 
Facultăţii de Ştiinţe Politice a Universităţii din Bucureşti, sub 
coordonarea prof. univ. dr. Daniel Barbu şi absolvent de studii 
universitare în cadrul Facultăţii de Teologie Ortodoxă (licenţă 
şi masterat) şi în cadrul Facultăţii de Ştiinţe Politice (mas- 
terat) ale Universităţii din Bucureşti. A efectuat un stagiu de 
cercetare la Universitatea din Nottingham (Marea Britanie) 
sub îndrumarea prof. univ. dr. John Milbank, în perioada no- 
iembrie 2010 — mai 2011. Din anul 2007, lucrează la Centrul 
de Presă „Basilica“ al Patriarhiei Române, activând ca redac- 
tor media la TV "Trinitas, Radio Trinitas şi Ziarul Lumina. 
Din 201 1, este colaborator al Academiei de Studii Economice 
din Bucureşti la disciplinele Politice Publice şi Instituţii şi 
Politici Europene. 

A publicat mai multe studii în domeniul ştiinţelor sociale 
în reviste de specialitate, precum Arhivele totalitarismului, 
Sfera politicii, Studia Politica şi Romanian Political Science Review. 


Cătălin Raiu 


ORTODOXIE, 
POSTCOMUNISM 
ŞI NEOLIBERALISM 


O critică teologico-politică 


Cote 


București, 2012 


In seria „Democraţia creştină“ au mai apărut: 


Teodor Baconschi, Creștinism şi democraţie (2010) 

Mihail Neamţu, Zeitgeist: tipare culturale şi conflicte ideologice (2010) 

Democraţia creştină. Fundamente şi model politic (2011) 

Cătălin Avramescu, Era zgomotului. Despre politică, discernământ şi 
arta conviețuirii (2011) 


Editor: GRIGORE ARSENE 

Redactor şi tehnoredactor: MIHNEA GAFIȚA 
CURTEA VECHE PUBLISHING 

Str. Aurel Vlaicu 35, București 

Tel.: 021-2224765 / 021-2225726 

Fax: 02 1-2231688 

Internet: www.curteaveche.ro 

e-mail: redactie(curteaveche.ro 


Descrierea CIP a Bibliotecii Naţionale a României 


RAIU, CĂTĂLIN 

Ortodoxie, postcomunism şi neoliberalism : o critică teologico-politică / 
Cătălin Raiu. — Bucureşti : Curtea Veche Publishing, 2012 

ISBN 978-606-588-314-7 


281.9 
322 


Coperta: GRIFFON AND SWANS 
www.griffon.ro 


O CURTEA VECHE PUBLISHING, 2012 


ISBN 978-606-588-314-7 


Soţiei mele Laura 


Argument 
sau despre necesitatea subiectului 


extele adunate în paginile ce urmează au avut, la mo- 

mentul publicării, pretenţia de a ocupa un loc interme- 
diar între stilul eseistic şi literatura ştiinţifică. Temele s-au 
constituit, în marea lor majoritate, pe măsură ce problemele 
identificate apăreau în dezbaterile din ţara noastră şi nu 
numai. Pretenţia iniţială de a descoperi cum putem identi- 
fica şi exploata, în diverse ipostaze contemporane, sâmburi 
de teologie politică s-a extins pe parcurs la două mari corpuri 
de doctrine, idei şi paradigme ce par a domina spaţiul public 
românesc: postecomunismul românesc încă nedecomunizat 
şi reversul acestuia, care ar fi un neoliberalism de împrumut 
occidental, specific anilor 1980-90. 

Două nuci extrem de tari. Prima dominată de sensibili- 
tăţile provenite din recenta epocă a comunismului, iar cea 
de-a doua, ca rezultat al distanțării de prima. Două extreme 
care ne fac să nu vedem calea de mijloc şi să uităm să mai 
căutăm resurse intelectuale autohtone, de la care se pot iniţia 
proiecte de societate în România europeană. În mod firesc, 
ultima parte a lucrării vrea să reflecte drama internă a teo- 
logului care are măcar tentaţia democraţiei, dacă nu şi cultul 
acesteia. Prin urmare, capitolul al patrulea e dedicat câtorva 
portiţe de comunicare între teologia creştină şi democraţie. 
Câte o mână întinsă din fiecare direcţie pare a fi cea mai uşor 
digerabilă complicitate teologico-politică pentru un teolog 

care îşi doreşte să vadă exigenţele Bisericii extinse către în- 
treaga viaţă socială, politică, economică etc. 

Textele de faţă nu şi-au propus să dezvolte teorii, să pro- 
pună concepte sau să traseze principii politice. Cu atât mai 
mult nu au pretenţia să expună lecţii de teologie politică. 
Sunt nişte simple şi timide încercări de a valorifica metodo- 
logic elemente de teologie politică prezente în proximitatea 
trăirilor şi a frământărilor noastre şi de a găsi corelaţii între 
acestea. 


Un excurs apofatic în politică 


Urmând o metodologie inspirată din postmodernişti pre- 
cum Michel Foucault, pentru care esenţa puterii nu trebuie 
căutată neapărat în raporturile instituţionale, ci în structurile 
adânci ale societăţii, pentru că relaţiile de putere sunt legate 
de întreaga reţea socială, am încercat să investigăm limitele 
convenţionale ale unor realităţi precum privat, public, repre- 
zentare politică, secularizare, Euharistie etc. Căutând la 
rădăcina paradigmelor dominante, avem, de cele mai multe 
ori, surpriza plăcută de a întâlni iraţionalitatea raţionalităţii 
acestora. Prin urmare, apare nevoia de a găsi ce se află în 
centrul politicului ca domeniu autonom şi, eventual, de a-i 
identifica rădăcinile teologice. Astfel, apare necesitatea iden- 
tificării subiectului politic, modul în care a fost construit, pre- 
cum şi relevanţa lui pentru câmpul politic contemporan. 

Deşi subiectul politic se află în centrul ştiinţei politice, 
foarte puţini political scientists s-au încumetat să-l conceptua- 
lizeze şi să-l definească. Dacă pentru filosofii Evului Mediu 
subiectul politic era regele ca întrupare a voinţei divine, de la 
Immanuel Kant încoace este inaugurat subiectul-cetăţean şi 
se face trecerea de la lumea drepturilor divine la cea a drep- 
turilor şi datoriilor determinate de stat: „Noul subiect este 
întruparea drepturilor şi a raţiunii practice... Mai departe, 

subiect este considerat cetăţeanul pe măsură ce întruchipează 
voinţa generală“.! 

Cetăţeanul-subiect a fost idealul politic liberal al secolu- 
lui XIX?, mai ales pe măsură ce s-a extins sufragiul universal 
şi au apărut astfel noi forme de subiectivitate politică. Drept 
reacţie la individualismul liberal şi respingând ideea că socie- 
tatea este o ordine spontană a unor indivizi diferiţi, socialiştii 
au considerat că proletariatul sau mulțimea care tinde să se 
proletarizeze merită să ocupe locul central în teoria politică. 
Statele totalitare hiper-raţionalizate, care au planificat binele 
şi fericirea tuturor, s-au considerat ele însele subiecte politice 
prin intermediul partidelor unice şi al dictatorilor. 

În România, dorul după cetăţeanul-subiect pare nejusti- 
ficat, din moment ce acesta nu a existat niciodată. Astăzi, 
cu atât mai puţin reuşeşte să se construiască, cu cât bino- 
mului comunism — individualism i se adaugă o forță pe care 
cetăţenii români n-au mai resimţit-o, aceea a statului-piaţă. 
E adevărat că statul este unul dintre cei mai proşti gestionari, 
ipoteză pe deplin susţinută de regimul comunist şi chiar de 
cel care i-a urmat. Dar la fel de adevărat este şi că statul, ca 
rezultat al contractului social al tuturor cetăţenilor, trebuie 
să-i permită fiecăruia dintre ei să poată face recurs împotriva 
puterii politice. Statele-piaţă de astăzi arată, însă, ca nişte 
meta-corporaţii care au în grijă corporaţii private ce posedă 
capital şi intră în criză odată cu piaţa. Politica de azi pare 
decisă de o sensibilitate neoliberală, care glorifică statul mini- 
malist cu o economie de-regulată şi care insistă să sporească 
profitul în orice situaţie. Cetăţenii sunt puşi în situaţia de a 
rezista în faţa statelor-piaţă, o alianţă de factură neoliberală, 
care nu poate fi desfăcută decât prin recursul la tradiţie, la 


! Kenneth Surin, Rewriting the Ontological Script of Liberation: On the 
Question of Finding a New Kind of Political Subject, în: Creston Davis, 
John Milbank și Slavoj Zizek (ed.), Theology and the Political. The New 
Debate, Durham şi Londra, Duke University Press, 2005, p. 243. 


2 Ibidem, p. 247. 

comunitatea locală, la familie, la relocalizarea capitalului fizic 
şi la activarea unor forme de capital insuficient exploatate 
până acum, aşa cum este capitalul social. 

Neoliberalismele au prins consistenţă după grele perioade 
de criză: cel american, ca reacţie la New Deal-ul keynesian; 
cel german şi francez, ca alternativă la reconstrucția bazată 
pe o economie semi-planificată (dirijată) de după al Doilea 
Război Mondial. Incisivitatea neoliberală a atins apogeul, 
însă, în anii 1980, în ţări precum Statele Unite sau Marea 
Britanie. În această logică, era de aşteptat ca şi în România, 
trecută peste aproape jumătate de secol de socialism acerb, 
majoritatea elitelor să se îndrepte către însuşirea principiilor 
neoliberale, care glorifică piaţa liberă şi anatemizează statul. 
Fobia neoliberală față de stat a luat forma unei teologii nega- 
tive a statului, propovăduită cu îndârjire prozelită de jurna- 
lişti, economişti şi analişti politici „de dreapta“. În spaţiul 
românesc, statul e privit ca un rău absolut, iar anti-etatismul 
trece de la statutul de virtute anti-comunistă la cel de virtute 
neoliberală. 

Guvernele neoliberale, susţinute de expertiza unor insti- 
tuţii supranaţionale descrise ca izvoare ale cunoaşterii divine, 
precum Banca Mondială sau Fondul Monetar Internaţional, 
încurajează extinderea raţiunii economice la fiecare celulă 
a vieţii umane. Se consideră că trebuie să-i cerem economiei 
de piață mai mult decât i-au cerut liberalii secolului XIX: „În 
loc să acceptăm o libertate a pieţei definită de stat şi menţi- 
nută într-o oarecare măsură de supravegherea statală — ceea 
ce constituia oarecum structura de pornire a liberalismului; 
să stabilim un spaţiu de libertate economică, să-l circum- 
scriem şi să-l lăsăm să fie circumscris de un stat care-l va 


supraveghea'“?. 


5 Michel Foucault, Naşterea biopoliticii. Cursuri ținute la College de France 
(1978-1979), traducere de Bogdan Ghiu, Cluj-Napoca, Idea Design 
& Print, 2007, p. 118. 

Singura politică socială autentică pare a fi creşterea eco- 
nomică, ea dând impresia recuperării unei istorii irosite. 


Moartea subiectului 


Prin urmare, unde-l mai găsim pe cetăţean în ipostaza 
de subiect politic? Mai e cetăţeanul un „centru independent 
de cunoaştere“?, căruia „puterea politică exercitată îi permite 
să-şi păstreze calitatea de subiect“ şi care rezistă puterii ce 
l-a construit? Într-o lume în care cu toţii trebuie să punem 
umărul la creşterea economică, în care suntem asaltaţi de 
realismul josnic al pornografiei şi al reality-show-urilor şi în 
care gradul de libertate este direct proporţional cu capitalul 
acumulat, ortodoxia trebuie să-şi activeze vocaţia profetică 
şi să explice moartea subiectului. Este mai degrabă vorba de 
lansarea unei provocări către cei ce sunt sensibili la centrali- 
tatea Mântuitorului nostru lisus Hristos nu doar în viaţa lor 
personală, ci şi în cea comunitară. 

Doresc să le mulţumesc în mod deosebit profesorilor mei 
Daniel Barbu, de la Universitatea din Bucureşti, şi John Mil- 
bank, de la Universitatea din Nottingham, care mi-au inspi- 
rat această muncă, lui Mihail Neamţu, cu care am dezbătut 
multe dintre temele de față, lui Adrian Papahagi şi Radu 
Preda pentru publicare şi diaconului Cosmin Pricop, prin 
grija căruia au apărut aceste texte în ziarul Lumina al Patriar- 
hiei Române. 


25 martie 2012 
Bunavestire 


+ William E. Connolly, Political Theory se Modernity, Ithaca şi Londra, 
Cornell University Press, 1993, p. 156-158. 

5 Michel Foucault, The Subject and Power, în James D. Faubion (ed.), 
Power. Essential Works of Foucault. 1954-1954, vol. 3 (trad. de Robert 
Hurley et al.), Londra, Penguin Books, 2002, p. 340. 


1. TEOLOGIE POLITICĂ 


Democraţia bunului-simţ 


Bunul-simţ este ca sănătatea psihică. Fie îl avem şi-l recunoaştem, 
fără să-l mai trecem prin filtrul raţiunii, fie nici o raţionalizare 
nu ni-l va impune. Deşi în limbajul comun este o expresie al cărei 

înțeles e clar fixat, istoricul ei ne indică o pluritate de sensuri. 


poi Aristotel, bunul-simţ însemna capacitatea de per- 
cepţie a sensului unui cuvânt cu mai mult de cinci înţe- 
lesuri diferite, dar asemănătoare. În epoca modernă, însă, 
bunul-simţ a intrat în limbajul oamenilor odată cu Iluminis- 
mul. Prima dată l-a folosit englezul Thomas Paine într-un 
pamflet în care-i îndemna pe coloniştii americani să-şi de- 
clare independenţa (1776).! Termenul apare numai în titlu. 
Autorul britanic mutat în Statele Unite ale Americii nu a 
folosit expresia în textul său, pentru că simpla prezenţă în 
titlu avea vocaţia de a transmite un mesaj ce trebuia să pară 
evident. Aşadar, bunul-simţ nu includea doar cunoaşterea 
evidentă, ci şi ceea ce se dorea să devină cunoaştere comună. 

În anii 1960, sociologul Thomas Luckmann a analizat 
modurile în care creşterea diviziunii muncii şi a specializării 
duce la scăderea cunoaşterii comune a oamenilor. În timp ce 
fiecare persoană se specializează profesional într-un dome- 
niu destul de străin de celelalte, conştiinţa colectivă a unui 


! Thomas Paine, Common Sense, edited and with an introduction by 
Isaac Kramnic, Penguin Books, 1984, passim. 

grup social îşi pierde din consistenţă.? În acest context, apelul 
la bunul-simţ sau simţul comun devine un fel de act de 
credinţă, de încredere în similitudinea persoanelor umane. 
Invenţie modernă a societăţii liberale, bunul-simţ îşi propune 
să aducă un plus de ordine şi echilibru pluralităţii valorilor 
prezente în spaţiul public prin cetăţenii şi instituţiile libere. 
El devine, astfel, un fel de fond comun natural şi raţional, 
care adună oamenii în jurul valorilor comune unanim accep- 
tate. 


Spaţiul public 


De-a lungul modernităţii, bunul-simţ, în sensul originar 
al expresiei, a conturat un spaţiu public democratic, pluralist, 
în care oamenii se regăseau în diversitatea lor — paradoxal, 
chiar prin solidaritatea şi consensul creat. Spaţiul comun sau 
public presupune tot ceea ce este exterior intimităţii mele 
şi se desfăşoară într-o pluralitate de persoane. Se referă la 
spaţiul exterior casei mele, la scara blocului, la străzile şi 
oraşul în care trăiesc. Există şi un spaţiu public al dezbaterilor. 
De la Thomas Hobbes (1588-1679) încoace, logica spaţiului 
public este de a ţine pentru noi înşine opiniile sau gesturile 
care ne sunt strict intime. Mutând discuţia de la teorie la 
practică, spaţiul public românesc de astăzi nu pare să aibă 
amprentele modernităţii occidentale. În primul rând, tradiţia 
unui spaţiu public autonom a lipsit, mai ales în perioada co- 
munistă. Să ne amintim condiţia existenţială a omului în anii 
totalitarismului: ascuns în gândurile lui, în familia sa, fără să 
aibă încredere în nimeni, fără să investească ceva în spaţiul 
public, pentru că simţea că nu este al lui, ci al statului. Dacă 
e al statului ostil... e, deci, al nimănui. 


2 Thomas Luckmann, The Invisible Religion: The Problem of Religion in 
Modern Society, The MacMillan Company, 1970, passim. 

Acesta era limbajul dublu al epocii comuniste: oamenii 
credeau şi spuneau ceva în spaţiul privat, iar în cel public 
ovaţionau socialismul ştiinţific. Spaţiul public comunist era 
unul artificial în ceea ce priveşte autonomia intelectuală, 
pentru că era inventat şi controlat de Partidul-suveran. După 
19809, societatea a regăsit anomia şi lipsa de responsabilitate 
pentru deciziile publice şi binele comun. Oamenii care, in- 
evitabil, au îmbrăţişat sistematic „valorile comuniste“ şi-au 
regăsit capacitatea raţională de a critica posibilitățile demo- 
craţiei. Criticăm! Dar în funcţie de ce scară de valori? Deo- 
camdată, pare că societatea noastră nu are nici un proiect al 
ei însăşi, ceea ce face ca spaţiul public să fie unul dezordonat, 
lipsit de valori şi de un sens comun, de acel bun-simţ. 

O caracteristică excepţională se întâlneşte în societatea 
noastră, unde argumentele care ţin de intimitatea persoanei 
sunt aduse în dezbaterile publice ca idei-forte. Mai simplu 
spus, temele agendei publice sunt dominate de charisma per- 
sonală, nu de idei şi reflecţii intelectuale solide. Problema 
pare să fie, însă, că societatea românească nu are definit un 
proiect pe care să li-l prezinte cetăţenilor. Am bifat încadrarea 
în structurile euro-atlantice oarecum împinşi de la spate. Dar 
acum ce urmează? Care este proiectul României? În afară 
de Biserică şi de câţiva intelectuali cu adevărat liberi, cine 
ar avea autoritatea de a structura discuţiile în spaţiul public? 
Intelectualul nepartizan angajat public e o apariţie efemeră 
în mass-media, nu pentru că nu ar produce rating, ci pentru 
că televiziunile sunt rezultatul a ceea ce secretă necontenit 
societatea. 

Însăşi prezenţa Bisericii în spaţiul mediatic este domi- 
nată de greşelile clericilor, de opinii împotriva orelor de religie 
sau Catedralei Mântuirii Neamului etc. În general, elemente 
care ar trebui să ţină exclusiv de spaţiul privat sunt abundent 
prezente în dezbaterea publică (divorţuri, crime, lipsa loiali- 
tăţii în căsnicie etc.), iar spaţiul public se goleşte de valori. 

Asistăm la „distrugerea ideilor limpezi şi distincte“, dacă ar 
fi să-i dăm crezare celui mai important cercetător al ştiinţei 
politice la nivel mondial, italianul Giovanni Sartori. 


Catedrala Mântuirii Neamului 


Din acest peisaj sumbru al spaţiului public românesc, nu 
lipseşte Catedrala Mântuirii Neamului. Argumentele de tipul 
„câte mall-uri înseamnă o catedrală“ sau „câţi kilometri de 
autostradă înseamnă o catedrală“ nu fac decât să sărăcească 
dezbaterea intelectuală asupra unei catedrale-simbol a orto- 
doxiei româneşti. Nu putem discuta despre o biserică în 
termeni legaţi de mall-uri sau de autostrăzi, pentru simplul 
motiv că nu putem discuta credinţa în termeni materiali. 
Catedrala Mântuirii Neamului devine astfel o încununare a 
libertăţii şi a responsabilităţii societale a unei Biserici care, 
începând cu proiectele politice ale lui Alexandru-loan Cuza, 
Carol II, Gheorghe Gheorghiu-Dej sau Nicolae Ceauşescu, 
a cunoscut abuzul mâinii-forte a puterii politice. Dacă 
aruncăm o privire fie şi superficială asupra acestor tipuri de 
regim politic, nu le putem încadra pe o axă imaginară decât 
între autoritarism şi totalitarism. Abia astăzi, în anii de con- 
strucție a democraţiei, Biserica Ortodoxă Română are ocazia 
să se manifeste liber şi responsabil față de şi într-o societate 
care are nevoie de un suflet. Aşa cum Jacques Delors, fostul 
preşedinte al Comisiei Europene, dorea crearea „unui suflet 
pentru Europa“, la fel Biserica Ortodoxă Română îşi propune 
să contribuie la demnitatea spiritualității ortodoxe într-o so- 
cietate care încă poartă semnele cuielor bătute de torționarii, 
ideologii şi slugoii unui regim cu care s-a identificat şi în post- 
comunism. 

Ştim cu toţii că omul este prin excelenţă orientat spre 
viitor. Fără viitor, fără virtutea nădejdii, omul nu face altceva 
decât să-şi rămână în urmă. lot aşa, o societate fără viitor 
este una dezmembrată, care nu se concepe deplin pe sine. 

Am putea, deci, avea bunul-simţ să aducem în spaţiul public 
argumente care ţin de proiecția viitoare a consistenţei naţio- 
nale şi spirituale a poporului român. Ce va însemna catedrala 
când va fi gata? Sau ce va însemna pentru generaţiile urmă- 
toare? Am putea vedea în acest proiect al Sfântului Sinod nu 
doar chestiuni legate de costuri sau amplasament, ci şi pozi- 
tivul unei societăţi căreia în anii postcomunismului i-a plăcut 
să se nege pe sine, întrupat profetic de credinţa ortodoxă, atât 
de intimă poporului român. 

Catedrala Mântuirii Neamului este primul proiect mare, 
coerent şi consistent al societăţii româneşti de după 1989. 
Este deopotrivă unul fizic şi spiritual şi care ar putea demon- 
stra sau angrena o mişcare de solidaritate naţională fizică, 
dar mai ales spirituală a cetăţenilor români. Conform uneia 
dintre devizele sale, e pluribus unum (dintre mai mulţi unul), 
democraţia are, printre altele, şi capacitatea de a produce 
consens între cetăţeni. Aşadar, consensul, sub forma Cate- 
dralei Mântuirii Neamului, poate fi frontispiciul democraţiei 
româneşti. Construcţia catedralei este şi un exemplu de soli- 
daritate, poate chiar primul exemplu de solidaritate de după 
19809 al societăţii noastre. Dacă vrem să ne redescoperim 
demnitatea umană, ar trebui să avem bunul-simţ să lăsăm 
instituţiile prin excelență personaliste — Biserica şi familia — 
să lucreze şi să modeleze spaţiul public. 


Natura mistică a democraţiei 


Indiferent dacă vorbim despre criza economică, despre schimbările 
politice, despre raportarea creştinilor la mutaţiile globalizării 

şi ale secularizării, mintea omului îndreptat spre Dumnezeu caută 

necontenit răspunsuri pentru oricare dintre frământările sale zilnice. 


( are oricând ceva de spus despre o anumită guver- 
nare politică, despre libertatea persoanei umane, justiția 
socială sau economică. A fi în mijlocul lumii impune cu nece- 
sitate înţelegerea ei, iar a ignora lumea de azi, a ne retrage 
intelectual din viaţa cetăţii echivalează cu sinuciderea unei 
părţi însemnate a raţiunii cu care am fost înzestrați de 
Dumnezeu. Omul secolului XXI va trebui să fie atent la tot 
ce este în jurul său, pentru a putea extrage din societate ce-i 
este folositor pentru mântuire. 

În acest sens, teologia politică, deşi pare o construcţie 
lexicală cel puţin ciudată în auzul nostru comun, este una 
dintre grilele de interpretare foarte importante pentru lumea 
de azi. O întâlnim pentru început la filosofii stoici, unde se 
referea la acele practici religioase care ajutau statul. O întâl- 
nim la Părinţii Bisericii: Sfântul loan Gură-de-Aur, Sfântul 
Vasile cel Mare, Sfântul Grigorie de Nazianz, Sfântul Am- 
brozie, Sfântul loan Cassian. Mai apoi, o întâlnim la Ferici- 
tul Augustin, Loma din Aquino, William Ockham, Baruch 
Spinoza, Joseph de Maistre, Louis de Bonald şi alţii. Aceşti 
autori au pregătit înţelesul modern al expresiei, dezvoltată în 

secolul trecut ca o disciplină academică derivată din ştiinţele 
sociale. Conform celei mai cunoscute definiții a expresiei, 
teologia politică înseamnă înţelegerea tuturor conceptelor 
politice ale teoriei moderne a statului ca fiind la bază idei re- 
ligioase secularizate. 


Carl Schmitt 


Părintele definiţiei de mai sus este un cunoscut jurist ger- 
man, Carl Schmitt (1888-1985). Catolic practicant, acesta 
a fost un anti-democrat convins şi un admirator al dictaturii. 
A scris împotriva Republicii de la Weimar (1919-1933), iar 
apoi a cochetat cu nazismul, având mari îndoieli faţă de 
parlamentarismul democratic şi de sistemele politice cu mai 
multe partide. În Teologia Politică (1922), lucrare al cărei 
subiect este conceptul de suveranitate, el susţine că există, în 
fiecare epocă istorică, un echivalent între autoritatea socială 
şi viziunea religioasă dominantă asupra lumii. Spre exemplu, 
monarhia absolutistă corespunde unei viziuni asupra lumii 
derivată dintr-o teologie deistă, în timp ce o monarhie con- 
stituțională şi democratică ar corespunde unei concepţii mai 
degrabă imanente despre Dumnezeu. Statul este o entitate 
invizibilă şi omnipotentă, a cărei voință prevalează asupra 
tuturor cetăţenilor, singurul titular al suveranităţii, aşa cum 
Dumnezeu este singurul posesor al darului vieţii. Totodată, 
statul este singurul care poate să intervină în normalul vieţii, 
corectând slăbiciunile societăţii, ceea ce ar corespunde, în 
plan religios, capacităţii exclusiviste a lui Dumnezeu de a face 
minuni. Teza lui Carl Schmitt a fost dur criticată, surprin- 
zându-i pe teologi prin faptul că o anumită credinţă religioasă 
a dus la crearea unor forme de autoritate socială şi politică. 
În opinia lui, asocierea dintre politică şi religie este bazată pe 
un element comun amândurora: legea. Astfel, dreptul pozitiv 
modern este, la rându-i, izvorât din dreptul canonic. 


DD Teologie politică 


Spirit neconformist pentru epoca sa, una a marilor ideo- 
logii, juristul german nu s-a considerat niciodată un teolog 
şi nici măcar normativ în ceea ce priveşte părerile sale. Însă 
paradigma sa de gândire a fost preluată de numeroşi gândi- 
tori anglo-saxoni, rezervaţi, ce-i drept, în faţa faptului că se 
inspirau dintr-un gânditor considerat nazist. Această rezervă 
față de sensibilităţile naziste ale lui Carl Schmitt a mers atât 
de departe, încât mai mulţi universitari americani l-au pla- 
giat, fără să-l citeze măcar o dată. Cu toate acestea, dez- 
voltarea teologiei politice ca disciplină academică în spaţiul 
occidental a dus, mai apoi, la crearea unei adevărate literaturi 
teologico-politice, din păcate blocate în spaţiul comunist, din 
cauza limitării posibilităţii de expresie a creştinilor. 


Reprezentarea parlamentară 


Atunci când modernitatea a produs trecerea de la demo- 
craţia directă de tip atenian, în care exprimarea vocii cetăţii 
se făcea prin ridicarea de mână într-o piaţă publică, la una al 
cărei miez este o adunare reprezentativă, restrânsă numeric, 
s-a pus problema definirii parlamentului. Cum se poate ca 
voinţa a milioane de oameni să fie exprimată doar prin vocea 
câtorva sute de deputaţi? Răspunsul a fost căutat în cunoaş- 
terea conceptuală teologică. Reprezentarea voinţei generale a 
cetăţenilor a fost gândită în analogie cu Sfintele Taine al căror 
autor este Mântuitorul lisus Hristos, prin persoana preotului. 
Deşi preotul săvârşeşte Taina Sfântului Botez sau a Sfintei 
Euharistii şi, deci, pare că el este autorul, în realitate Mântui- 
torul lisus Hristos ne îmbracă în haina cea nouă a Botezului 
şi ne împărtăşeşte cu Trupul şi Sângele său. Astfel, analogia 
teologico-politică a explicat natura funcţionării parlamen- 
tului, fără de care nu poate exista democraţia: aşa cum Mân- 
tuitorul acţionează prin preot, dar acesta îşi păstrează voinţa 
proprie, tot astfel parlamentarii utilizează propria voinţă, 
dar acţionează în numele poporului pe care-l reprezintă. 

Continuând analogia de mai sus, putem spune că, aşa 
cum Sfintele Taine săvârşite de un preot în stare de păcat — 
toţi oamenii au păcate personale — sunt perfect valide, la fel 
şi legile emise de un parlament ai căror membri sunt, de cele 
mai multe ori, consideraţi corupți, incapabili etc. sunt valide, 
întrucât exprimă voinţa poporului. Percepția onestităţii 
membrilor parlamentului este una extrem de scăzută chiar şi 
în democraţiile considerate cele mai solide (Marea Britanie, 
Elveţia etc.), dar încrederea că parlamentarii, într-o formă 
sau alta, dau formă voinţei generale demonstrează credința 
şi dorinţa cetăţenilor de a fi împreună ca naţiune. Consecința 
teoriei reprezentativităţii este, aşadar, că, fără parlament, 
cetăţeanul nu există, poporul şi parlamentul devenind in- 
separabile într-o democraţie. În acelaşi mod, în afara Sfin- 
telor Taine ale Bisericii, creştinul nu poate accede la statutul 
de credincios. 

Dilema prezenţei cetăţenilor la luarea deciziilor într-o 
adunare reprezentativă de tip parlamentar este făcută, de 
asemenea, prin analogie cu Sfânta Taină a Euharistiei: aşa 
cum Mântuitorul lisus Hristos este simultan prezent şi ab- 
sent în Sfânta Împărtăşanie (prezent, pentru că în mod real 
pâinea şi vinul aduse ca jertfă se transformă în Trupul şi Sân- 
gele său, şi absent, pentru că ochii noştri văd, chiar şi după 
prefacerea Darurilor, tot pâine şi vin), la fel, noi, oamenii, 
suntem prezenţi şi absenţi, în acelaşi timp, în Parlament.! 
Absentăm, întrucât nu suntem şi nu putem fi prezenţi acolo 
fizic, dar, fiind reprezentaţi de parlamentari, voinţa noastră 
prinde contur în legile votate. Din această cauză, nimeni nu 
poate invoca necunoaşterea legii atunci când a încălcat-o: cu 
toţii am fost prezenţi în parlament când s-a dezbătut şi votat 
corpul de legi. 


! Daniel Barbu, Tiina reprezentării democratice, în Historia, disponibil la 
adresa:  http:/Awww.historia.ro/exclusiv_web/general/articol/taina- 
reprezentarii-democratice. 

Democraţia 


Exerciţiul conceptual de mai sus ne spune un lucru extrem 
de simplu: în orice regim politic, există o doză de încredere; 
mai bine spus, de credinţă. Prevestind căderea regimului 
comunist, Aleksandr Soljeniţîn spunea că regimul comunist 
va cădea când oamenii vor înceta să creadă în acest sistem. 
Dărâmarea Zidului Berlinului de către mulțimile furibunde, 
când nici măcar militarii nu şi-au mai îndeplinit rolul de spri- 
jinitori ai regimului, ne spune tocmai acest lucru. Însăşi Re- 
voluţia română din decembrie 1989 ne spune acelaşi lucru: 
„Vom muri şi vom fi liberi!“, unul dintre sloganurile cele mai 
uzitate de tinerii revoluționari români, demonstrează lipsa 
încrederii în ateismul comunist şi înlocuirea lui cu libertatea 
într-o profundă accepţiune creştină, care aminteşte de omo- 
rârea păcatului şi renaşterea în Hristos. Astfel, putem spune 
că democraţia modernă, a cărei valoare e unanim acceptată 
de cultura europeană, implică o minimă doză de credinţă. 
Miezul ei, parlamentul, asigură, prin însăşi existenţa sa, un 
mod coerent de a fi împreună al cetăţenilor. 

Teologia politică nu e nicidecum un îndemn la pietism 
sau la identificarea unor noi forme de credinţă în organizaţii 
lumeşti, ci coincide cu scopul ştiinţelor sociale în general: 
să înţelegem societatea în care trăim, pentru a şti să ne orga- 
nizăm viaţa în cotidianul ei, în funcţie de voinţa noastră. 
Teologia politică devine astfel un mod de a înţelege lumea 
contemporană ca nefiind complet secularizată. Totodată, este 
şi un protest intelectual împotriva fundamentalismului reli- 
gios. Cu toate că Iluminismul şi liberalismul au încercat să 
golească spaţiul public de religie şi credinţă, teologia politică 
ne arată că tocmai cel mai avansat şi îmbrăţişat sistem politic 
modern, democraţia, a ocupat acest spaţiu al religiosului, 
împrumutând multe dintre elementele sale. Până la urmă, 
înţelegerea puterii în societate ne ajută să ne eliberăm de 
prejudecăți şi să extragem pozitivul din lumea în care trăim. 
In acest sens, democraţia pe care ne-o dorim implică o sem- 
nificativă doză de creştinism. 


Moştenirea politică a lutheranismului 


Chiar dacă istoria faptică ne poate contrazice uneori, în teologia 
ortodoxă, Biserica nu a fost niciodată predată în mâinile Statului. 
Instituţia divino-umană a fost mereu descrisă ca fiind în tensiune 
cu Statul ca parteneri egali, dar cu sfere de exercitare a autorităţii 
care nu se întâlnesc decât în chestiunea binelui comun al societăţii. 

Alte tradiţii ecleziologice au produs, de-a lungul timpului, 

o schimbare de paradigmă socio-politică atipică în ceea ce priveşte 

raporturile de putere dintre Biserică şi Stat. 


storia protestantismului ascunde nu doar rupturi teologice 

faţă de învăţăturile Sfinţilor Părinţi, ci şi inovări politice 
care s-au dovedit a fi parte a modernităţii pe care încercăm 
s-o înţelegem. Printre marii reformatorii protestanți, Martin 
Luther a influenţat decisiv înţelegerea modernă a democraţiei 
şi a atributelor statului. Dezgustat de instituţia papalității şi 
nostalgic faţă de simplicitatea apostolică a Bisericii primare, 
teologia lui a simplificat relaţia omului cu Dumnezeu, care, 
pentru a accede la harul divin, nu are nevoie de intermediari. 
Singurii mediatori sunt Hristos şi Sfintele Scripturi, întrucât 
„cuvântul lui Dumnezeu, care ne îndreaptă spre libertatea 
deplină, nu trebuie să fie şi nu poate fi încătuşat“. Totodată, 
Adevărul nu poate fi acoperit de speculaţiile scolastice şi 
complicităţile instituţionale ale catolicismului, motiv pentru 
care papalitatea se prezenta în ochii săi drept Romana tyrranis, 
iar credincioşii, ca nişte oprimaţi, care nu pot să acceadă la 

Sfintele “Taine fără acceptul preoţiei. Practicile indulgențelor, 
abuzul anatemelor, birocraţia şi lărgirea puterii politice pa- 
pale l-au făcut pe conducătorul Bisericii Catolice „să înceteze 
să mai fie un episcop, ci un dictator“. În ordinea medievală 
occidentală, Biserica era principalul ajutor al individului pen- 
tru mântuire, iar statul era păstrătorul acestei ordini, politica 
era parte a creaţiei şi a armoniei universale şi avea să fie in- 
dispensabilă umanităţii până la sfârşitul istoriei, pentru că 
făcea parte din ordinea spre care tindea creaţia. Religia şi po- 
litica erau, deci, două teritorii distincte în interiorul aceluiaşi 
corpus christianum, în care fiecare parte trebuia să aibă forma 
ei de conducere. Reforma lui Luther a modificat această con- 
cepţie, politizând religia. 


Preoţia universală — cetățenia universală 


În demersul său critic la adresa filosofiei care a contruit 
intelectual supremaţia papalității, Luther a respins învăţă- 
tura Sinoadelor, teologia de inspiraţie aristotelică a lui Ioma 
din Aquino, caracterul de potestas (putere) al Sfintelor Taine, 
care creează un raport de inegalitate între credincioşi etc. 
Pentru Luther, harul trebuia administrat şi oferit fără inter- 
mediari, ca dar gratuit al lui Dumnezeu, ierarhia bisericească 
devenea inutilă, iar distincţiile dintre membrii comunităţii 
creştinilor erau şterse. Drept consecinţă, el a redus numărul 
sacramentelor, printre care şi hirotonia, şi a afirmat „preoţia 
universală a credincioşilor“, întrucât credinţa nu se poate 
construi pe o autoritate exterioară, fie ea sacerdotală sau 
politică. In acelaşi timp, a conferit comunităţii euharistice 
atributul de societate politică, fiindcă celebrarea Euharistiei 
actualizează cetăţenia pe care participanţii au primit-o la 
Botez. 

Dat fiind că preoţia universală nu-şi mai derivă autoritatea 
de la tradiţia milenară a Bisericii, oficiantul cultului lutheran 

este un ales al comunităţii care administrează, explică şi 
răspândeşte Cuvântul lui Dumnezeu. El nu are autoritate, ci 
exercită un officium, fiind un minister, adică doar un angajat 
al comunităţii ca servant, asistent, administrator, pentru că 
Biserica presupune o supunere mutuală, din moment ce „ni- 
meni nu doreşte să fie superiorul celuilalt, ci fiecare vrea să 
fie inferiorul aproapelui“. Condiţia egalităţii dintre membrii 
„Bisericii acefalice“, pe care o introduce Luther, precede sim- 
bolic exercitarea puterii în democrația modernă, unde miniştrii 
sunt egali în cetăţenie şi slujesc comunitatea prin consensul 
egalilor. Repudierea instituţiilor şi deconstruirea imaginaru- 
lui politic medieval prin antipatia faţă de puterea politică l-au 
condus, însă, pe Luther la o ecleziologie care, deşi s-a vrut 
apolitică, a sfârşit prin a împrumuta alte elemente politice. 


Repudierea instituţiilor 


În primul rând, el este un optimist în ceea ce priveşte 
capacitatea oamenilor de înţelegere, ceea ce înseamnă că o 
anumită comunitate poate exprima un adevăr fără asistenţă. 
Dar „adevărata Biserică“ nu poate fi localizată în birouri sau 
instituţii, pentru că „unitatea inimilor în credinţă e suficientă 
să însemne o Biserică“. Este o societate auto-suficientă, care, 
servindu-se de Sfânta Scriptură ca de o constituţie, conferă 
sens politic sintagmei lutherane: „Nu există superior printre 
creştini, numai Hristos Însuşi — numai Hristos“. Ruptura lui 
Luther s-a dramatizat şi mai mult: corpus mysticum al cărui 
Cap este Mântuitorul Hristos e Biserica nevăzută. Mai de- 
parte, doar necredincioşii şi creştinii căldicei au nevoie de 
o structură organizatorică şi de o guvernare coercitivă. Sunt, 
aşadar, două Regate: cel al lui Dumnezeu (congregația), care 
este apolitic, şi comunitatea văzută a credincioşilor, care este 
atât de dezordonată, încât „nu poate fi condusă fără sânge. 
Sabia conducătorului trebuie să fie roşie şi plină de sânge.“ 

Aici, unitatea trebuia creată exterior, printr-o formă de artă 
omenească. Prin contrast cu Papa, îşi derivă autoritatea din 
convingeri strict umane şi e prea din lumea de aici; condu- 
cătorul secular îndeplineşte un officium divin, fiindcă impune 
ordinea în lumea creştinilor. Pentru că a desfiinţat rigoarea 
şi procedurile instituționale, Luther a subminat autoritatea 
spirituală în sfera religioasă, dar a accentuat autoritatea poli- 
tică în sfera seculară.! Altfel spus, în timp ce s-a depolitizat 
conceptual, Biserica lui Luther a devenit mult mai politică 
în ceea ce priveşte dependenţa de autoritatea seculară. 


Autoritatea charismei 


Max Weber ne ajută să înţelegem consecinţele gândirii 
lutherane. Criticând viziunea despre religie ca ideologie 
(prezentă la Karl Marx), sociologul german vede religia ca pe 
un discurs simbolic asupra realităţii. Mişcările religioase 
charismatice, de tipul celor protestante, încearcă să schimbe 
sistemul de valori, să delegitimizeze simbolic fundaţia auto- 
rităţii existente şi să creeze o nouă voinţă colectivă, bazată pe 
relaţii de egalitate, pe reciprocitate verticală şi pe suprimarea 
diferenţelor dintre membri.” Această charismă, specifică 
„profeților“ de genul lui Luther, contruieşte, așadar, o putere 
politică simbolică, de inspiraţie democratică. Odată victo- 
rioasă, mişcarea va căuta să fortifice noua putere simbolică, 
cucerită prin înfiinţarea unei structuri birocratice care să mo- 
nopolizeze administraţia noii reprezentări colective centrale, 


! Sheldon S. Wolin, Politics and Vision. Continuity and Innovation in 
Western Political Thought, George Allen S Unwin Ltd., Londra, 1961, 
p. 144-157. 

2 Max Weber, On Charisma and Institution Building (selected papers, 


edited and with an Introduction by S.N. Eisenstadt, University of 
Chicago Press, Chicago/Londra, 1968, p. 253-267 ş.u. 

timp în care graniţele politice şi cele ale credinţei tind să 
coincidă, tocmai pentru că noua comunitate „rupe stereo- 
tipizarea normelor individuale, pentru a pune în loc o reali- 
tate socială care are ca obiectiv mântuirea religioasă“. 

Pe lângă pathos vindicativ şi revoltă, teologia lui Luther 
denotă şi un anumit eşec intelectual. Incapabil să înţeleagă 
tradiţia Bisericii, continuitatea harului şi importanţa cleri- 
cilor ca urmaşi ai apostolilor, gândirea teologico-politică a lui 
Luther a fost extrem de contradictorie. El a golit vocabularul 
teologic de conceptele politice, dar, în acelaşi timp, a politizat 
Biserica, împingând-o în braţele Statului. A încercat să fugă, 
de asemenea, de autoritatea personalizată a Papei şi a ierarhiei 
bisericeşti şi a sfârşit prin a refuza orice ordine instituţională, 
cetăţenii trebuind să se supună conducătorului în totalitate. 
În acest sens, Luther nu este doar unul dintre cei care au con- 
struit conceptul de Biserică de Stat, dar şi un gânditor care 
a deschis drumul autoritarismului politic. 


Teologia politică a federalismului 


Deşi îi blamăm pentru individualismul lor, de la americani 
avem şi de învăţat. Republicanismul modern, pe care încercăm 
să-l punem şi noi în practică de douăzeci de ani, îşi are originea 
în cultura politică americană, sub forma federalismului. În spațiul 
public românesc, însă, federalismul continuă să trezească reacții 
puternice de contestare, fiind perceput ca o catastrofă naţională. 


Era preoţiei universale 


ensul originar al federalismului care a condus la crearea 

Statelor Unite ale Americii îl găsim în epoca Reformei 
protestante. În timp ce catolicismul medieval accentua ruptu- 
ra dintre clerici şi laici, protestantismul a relativizat diferenţa 
introdusă de primirea harului divin. Astfel, toţi oamenii pot 
înţelege Sfânta Scriptură, în virtutea faptului că sunt posesori 
ai preoţiei universale. Reforma i-a încurajat pe credincioşi nu 
doar să citească Biblia, ci s-o şi interpreteze. 

Mai apoi, curentul reformat a redescoperit importanţa 
Vechiului 'lestament, primul legământ al omului cu Dumne- 
zeu, care stabileşte termenii contractuali ai vieţuirii lui Adam 
în grădina Raiului. Acesta, însă, a violat Legea şi a introdus 
umanitatea într-o viaţă supusă păcatului. Din acest moment, 
oamenii pot accede la mântuire doar prin Mântuitorul lisus 
Hristos care anunţă Noul Legământ, adică noul mijloc prin 
care Dumnezeu și-a restabilit autoritatea în faţa omenirii, 

şi-a revelat Legea şi și-a manifestat extraordinara indulgență 
în faţa păcatelor lumii. Legământul harului există deja în 
Vechiul Testament, sub forma promisiunii, dar se pecetluieşte 
în persoana Mântuitorului lisus Hristos: pe de o parte, este 
Dumnezeu care oferă harul şi iertarea; pe de altă parte, omul 
care oferă credinţă, pocăință. Dar Dumnezeu este nu doar 
participant, ci şi garant al legământului, astfel încât, conform 
teologilor reformaţi, avem de-a face cu o relaţie perfect con- 
tractuală între om şi Dumnezeu. 


Legământul biblic 


Teologii reformaţi ai secolelor XVI şi XVII, precum Jean 
Calvin, Heinrich Bullinger, Huldrich Zwingli sau Johannes 
Cocceius, au nuanţat relaţia contractuală a lui Dumnezeu 
cu omul. Şcoala calvină susţinea că împlinirea legământului 
depinde exclusiv de Dumnezeu şi nu implică voinţa şi faptele 
omului. E, deci, o chestiune unilaterală, tradusă prin latines- 
cul testamentum. Accentul cade pe suveranitatea omnipotentă 
a lui Dumnezeu, umanitatea plină de păcat, certitudinea 
mântuirii celor aleşi şi mântuirea prin credință, fără fapte. 
Pe de altă parte, Zwingli şi Bullinger susțineau contrariul şi 
descriau legământul ca pe un act bilateral (foedus) între Dum- 
nezeu şi om, în care mântuirea depinde şi de persoana umană. 

Lăsând la o parte diferenţele de nuanţă, Reforma a legat 
între ele cele două Testamente, încreştinându-l pe cel Vechi 
şi iudaizându-l pe cel Nou. Paralel cu traducerea Bibliei în 
limbile naţionale, s-a dezvoltat şi ideea necesităţii întoarcerii 
la creştinismului primar şi citirea Vechiului Testament nu în 
limba latină, ci în ebraică. Astfel, în 1524 şi 1525, la doar 
câţiva ani după debutul Reformei, Daniel Bomberg, un tipo- 
graf creştin din Veneţia, s-a specializat în publicarea textelor 
cu caractere iudaice, cărțile sale răspândind foarte rapid in- 
teresul pentru studiile ebraice în vestul Europei. 

Secularizarea foedus-ului 


La Geneva, supranumit „sfântul oraş“ de către Ducele 
de Sully, Calvin dobândise şi o foarte mare influenţă politică. 
Biserica domina societatea, în timpul în care bisericile luthe- 
rane deveneau naţionale şi se supuneau puterii politice. El a 
înţeles necesitatea unei constituţii politice pentru oraşul său 
şi şi-a asumat ipostaza de gânditor politic, elaborând o scară 
a regimurilor politice: tirania era cel mai rău, iar comunitatea 
creştină federată, cel mai bun. Astfel, gânditorul politic Jean 
Calvin ia naştere în mintea teologului. Generaţiile următoare 
de filosofi politici din şcoala calvină preiau şi dezvoltă teolo- 
gia federalistă: Johannes Althusius va susţine că statul cel mai 
bun din întreaga istorie este cel evreu, fiindcă a fost singurul 
construit în mod direct de Dumnezeu, pe baza legământului. 

Prin urmare, legământul biblic a fost secularizat şi de alţi 
gânditori politici (Hobbes, Locke, Montesquieu, Rousseau 
etc.) fiind inclus în teoriile contractului social. Pentru refor- 
maţi, hughenoți, puritani sau deişti, lumea europeană era 
mult prea coruptă şi, drept consecinţă, au plecat, asemenea 
lui Avraam, în pământul făgăduinţei, îndreptându-se spre 
lumea cea nouă, New York. Acolo, urmând modelul biblic, 
au încheiat un pact între ei, folosindu-se de teologia contrac- 
tuală sau federatistă (fe covenant theology!), drept primul 
principiu politic enunțat în America. Împrumutată de teoria 
politică, teologia federalistă ne spune că regimurile politice 
sunt rezultatul unei înţelegeri, al unui pact între oameni „sub 
privirea lui Dumnezeu“. În baza primului legământ biblic 
menit să-i ofere omului viaţa veşnică, oamenii fac un al doilea 
pact între ei, pentru a se organiza pe pământ. Federalismul 
originar înseamnă, aşadar, federarea cetăţenilor între ei şi 


! Glen A. Moots, Politics Reformed: the Anglo-American Legacy of Covenant 
Theology, University of Missouri Press, 2010, passim; Michael Horton, 
Introducing Covenant Iheology, Baker Books, 2006, passim. 

aşezarea bazelor arhitecturii politico-sociale americane pe 
baza principiului asocierii liber-consimţite. Un puritan con- 
vins, John Winthrop, primul guvernator al coloniei americane 
Massachusetts Bay (1588-1649), sintetiza idealul politic 
american prin sintagma: „libertatea de a te supune legii în 
mod liber“. 


Legământul politic 


Federalismul teologico-politic i se adresează în primul 
rând individului, nu unei comunităţi (familie, popor, naţiune 
etc.), din cauza faptului că majoritatea teologilor federalişti 
au susținut predestinaţia. Nefiind interdependenţi pe drumul 
mântuirii, spuneau protestanții, ne mântuim separat. Astfel, 
teologia federalistă, responsabilizând foarte mult individul, 
a ajutat la crearea celebrului individualism american. 

Cu toate acestea, este puternic dezvoltată ideea con- 
tractului între egali. Dacă în epoca medievală, dominată de 
catolicism, pactele erau făcute pe linie ierarhică, subliniind 
în continuare relația de subordonare dintre suveran şi vasal, 
dintre nobil şi sclav etc., în aranjamentele constituţionale 
federale puterea este împărţită între guvernul central şi guver- 
nele locale. Federalismul este, așadar, non-ierarhic, non-cen- 
tralizant şi propune o relativă egalitate chiar şi între inegali. 
În acest sens, împărţirea puterii politice (the federal way of 
sharing the power) trebuie văzută ca un scop în sine. Virtutea 
principală a federalismului ar fi, deci, că instituie o societate 
dominată de principiul într-ajutorării într-un sens profund 
creştin. Chiar dacă autorii editorialor publicate în The Inde- 
pendent Journal (1787-1788) şi cunoscute sub numele de The 
Federalist descriu guvernarea în termeni foarte seculari, dis- 
cursul lor e mai degrabă teologico-politic. Astfel, reflecţiile 
lui Alexander Hamilton, John Jay şi James Madison asupra 
guvernării au desenat federalismul modern sub forma „unui 
parteneriat între morţi, vii şi cei care se vor naşte“. 

Republicanismul incipient 


Teologia catolică medievală a scos din lumea terestră actul 
Răscumpărării, care se încheie odată cu moartea pe Cruce a 
Mântuitorului lisus Hristos. Prin urmare, interesul teologilor 
catolici s-a îndreptat spre cetatea eternă, nu spre cea terestră, 
orice formă de guvernare care nu implică o poziţie preferen- 
ţiabilă pentru Biserica Romană-Catolică fiind repudiată. 
Catolicismul a acceptat foarte greu republicanismul, la sfâr- 
şitul secolului XIX Vaticanul nefiind pe deplin convins de 
virtuțile acestuia. Ortodoxia, însă, nu a cunoscut conflictul 
între teologie şi politică, tipic Occidentului. Noi nu ne-am 
confruntat niciodată cu lupta celor două puteri, spirituală 
şi terestră. Cu toate acestea, Revoluţia din decembrie 1989 
a adus societatea românească în situaţia de a se organiza 
ca republică. Dacă scădem din calcul caricatura republicană 
comunistă, observăm că România are abia douăzeci şi doi de 
ani de experiere a republicanismului, un regim politic în care, 
deocamdată, nu ştim prea bine cine ne guvernează şi, mai 
ales, spre ce formulă trebuie să ne îndreptăm. Pentru că nu 
avem o cultură a republicanismului, nu percepem foarte bine 
sensul federalizării, al legământului între cetăţenii egali. 


Filantropia genuină 


Vehemenţa contestării parteneriatului dintre cultele religioase şi 
statul român în ceea ce priveşte furnizarea de servicii de asistenţă 
socială suscită mari semne de întrebare: ne aşezăm, oare, pe un 
drum care blochează construcția democraţiei? E legitimă implicarea 
Bisericilor în ajutorarea celor aflaţi în nevoie cu aportul statului? 


PI. Vicina contestării sunt faptul că legea este inutilă, 
ă este în contradicţie cu principiul competiţiei libere, 
instituind un cvasi-monopol secundar al unităţilor de cult 
asupra furnizării de servicii de asistenţă socială, ceea ce ar 
sugera discriminare. Se contestă, de asemenea, faptul că, prin 
asistarea persoanelor vulnerabile de către cultele religioase, 
sunt create premisele încălcării unora dintre libertăţile con- 
stituționale şi că legea exclude principiul separării dintre 
cultele religioase şi stat etc. Că le luăm fie pe rând, fie pe 
toate împreună, argumentele contestatarilor se bazează pe 
acelaşi nucleu dur, şi anume că Biserica trebuie să rămână 
închisă în biserici, iar accesul în spaţiul public îi este interzis, 
pentru că nu joacă după regulile raționalităţii economice. 
Prin urmare, alternativa românească este următoarea: 
fie statul păstrează monopolul în domeniul asistenţei sociale 
pentru sine, fie creează o piaţă liberă a competiţiei, în care 
prezenţa guvernamentală să fie cât mai discretă. Dar statul 
român nu poate păstra monopolul pe servicii sociale, pentru 
că — nu-i aşa!? — experiența comunistă ne-a arătat că este 

un prost gestionar, motiv pentru care mediul privat trebuie să 
cucerească terenul lăsat liber. O a treia variantă iese la ori- 
zont pe filieră aşa-zis europeană (deşi în Europa modelele 
de parteneriat între Stat şi Biserică sunt extrem de diverse): 
dezvoltarea de ONG-uri pe lângă unităţile de cult, astfel încât 
acestea să aibă identitate într-o țesătură juridico-politică ce 
nu are cum să surprindă misterul euharistic al Bisericii. 


ONG-izarea Bisericilor 


În arhitectura democraţiei de tip liberal, care presupune 
separaţia Bisericii de Stat, religia este exclusă din structura 
statului, dar i se permite să se dezvolte în sfera publică exte- 
rioară, definită ca societate civilă. Cultele religioase fac parte 
din societatea civilă, care e definită ca un spaţiu public, fără 
să fie şi politic în sensul implicării statului. Societatea civilă 
este un loc al libertăţii personale şi corporate, în timp ce 
statul este singurul care poate aplica legitim coerciţia. Acest 
monopol al coerciţiei statale s-a dezvoltat încă din Evul 
Mediu, pentru a elibera individul de sub comunităţile care 
îl ţineau captiv (vechile bresle meşteşugăreşti sub aspect 
economic şi ocupaţional, Bisericile sub aspect moral, fami- 
liile sub forma tradiţiilor etc.). În multe faze ale statalității 
moderne, acest lucru nu s-a reuşit, tocmai pentru că elibe- 
rarea individului nu se poate face nici prin împingerea aces- 
tuia pe o piaţă economică individuală liberă cu îndemnul 
„îmbogăţeşte-te!” (liberalism), nici prin deposedarea de pro- 
prietatea privată (comunism). Deşi numai statul are forţa co- 
erciţiei, atât Bisericile, cât şi comunităţile locale, ONG-urile, 
şcolile, universităţile, partidele politice sau sindicatele sunt 
chemate să participe la binele comun al societăţii în virtutea 
calităţii lor de structuri sociale. Prin urmare, tot ce poartă 
amprenta asociativităţii într-o societate este menit să creeze 
poduri între individ şi stat. 

Însă, aşa cum stau lucrurile astăzi, toate marile corpo- 
raţii ale societăţii tind să devină simple asociaţii semi-private 
dominate de raționalitatea economică: cultura este supusă 
pieţei, pentru că filmele cele mai „bune“ sunt filmele care au 
cele mai mari încasări, sistemul educaţional se îndreaptă spre 
privatizare, din moment ce universităţile oferă doar cursuri 
cerute „pe piaţa muncii“, partidele politice îşi construiesc 
doctrinele pe cerinţele marilor companii internaţionale, iar 
mass-media prezintă ceea ce cumpără publicul. Spaţii din 
interiorul statului, al societăţii civile şi al afacerilor sunt atât 
de prietenoase între ele pentru că au fost cucerite de aceeaşi 
raționalitate. Cea economică. Toate se întâlnesc în logica acu- 
mulării. Prin urmare, ceea ce exclude acumularea şi eficienţa 
economică este privit ca negativ şi nu are relevanţă publică. 
Însă raționalitatea euharistică nu se află la intersecţia dintre 
stat, piaţă şi societatea civilă, drept urmare Bisericile sunt pri- 
vite doar ca nişte asociaţii semi-private asemenea ONG-urilor. 
Astăzi, pentru a face parte din public, înseamnă să laşi Bise- 
rica în urmă. 


Public — privat 


La aproape treizeci de ani de la lansarea formulei în 
spaţiul anglo-saxon, Parlamentul român a produs abia anul 
trecut o Lege a parteneriatului public-privat. Pentru că e fie 
prea sărac, fie incapabil şi nu se poate ocupa de toate nevoile 
societăţii (autostrăzi, servicii sociale, şcoli, spitale etc.), statul 
îşi auto-desfiinţează monopolul pe anumite sectoare pe care 
le oferă mediului privat în condiţii contractuale stricte.! 


! Laura Mina, Public-Private Partnerships: A Theoretical Overview, Pro- 
ceedings of the 6 Administration and Public Management Interna- 
tional Conference “Public Administration Management in Times of 
Crisis”, Bucureşti, 23-24 iunie 2010, p. 328-333. 

Logica acestui parteneriat ar fi aceea că ambele părţi câştigă 
(statul întrucât oferă societăţii serviciul respectiv, iar mediul 
privat, pentru că dezvoltă pentru sine o afacere garantat pro- 
fitabilă prin condiţiile contractuale). Privită, însă, din alt 
unghi şi pe termen lung, această cooperare nu face decât să 
supună întregi sectoare ale societăţii logicii pieţei, care de- 
cide cât valorează nevoile oamenilor. Cu alte cuvinte, oricât 
de strict şi de bine intenţionat ar fi statul, pe termen lung se 
instaurează aceeaşi logică a acumulării, care defineşte orice 
companie privată. 


Biserica ca spaţiu public 


Din perspectivă teologică, parteneriatul Statului cu Bise- 
rica în privinţa asistenţei sociale nu poate fi cuprins în ter- 
menii paradigmei de mai sus. Însăşi distincţia public-privat, 
cu care operează legislaţiile moderne, nu reuşeşte să sur- 
prindă profunzimea realităţii Corpului Tainic al lui Hristos, 
care este Biserica. Propunându-şi extinderea filantropiei, 
Biserica (ekklesia — adunarea celor cu aceeaşi identitate) nu 
face decât să-şi extindă realitatea euharistică prezentă în 
Sfânta Liturghie (laos ergon — lucrarea poporului, serviciul 
public). Prin urmare, ceea ce face fiecare creştin cu sine, cu 
proprietatea sau cu banii săi e simultan şi public, şi privat. 
Aşa cum preotul primeşte darul de a oferi harul lui Dum- 
nezeu nu pentru sine, ci pentru a-i aduce pe ceilalți în Îm- 
părăţia Cerurilor, tot astfel deţinătorul de proprietate deţine 
bunurile materiale pentru a-i introduce şi pe ceilalți în viaţa 
comună materială, iar conducătorul conduce pentru a le oferi 
celorlalţi, a-i face părtaşi la viaţa societăţii. Sensul proprietăţii 


2 William Cavanaugh, Iheopolitical Imagination. Discovering the Liturgy 
as a Political Act in an Age of Global Consumerism, L ST Clark, Londra/ 
New York, 2002, p. 33-95. 

în creştinism ne arată, deci, că Biserica însăşi e o societate 
complexă, şi nu doar maşinăria administrativă care se ocupa 
de salvarea sufletelor. Cu alte cuvinte, chiar într-o democraţie 
de tip liberal este legitim ca Biserica să-i explice Statului ce 
trebuie făcut cu avuţia materială publică şi chiar să se ofere 
să suplinească slăbiciunile acestuia fie şi din statutul de parte 
a societăţii civile. 


Ethosul filantropic 


Biserica e prima şi, deocamdată, poate singura care are 
puterea teoretică şi practică să pună în dificultate hegemonia 
capitalului şi să creeze o alternativă socială viabilă, depose- 
dând de raționalitatea economică asistenţa socială şi intro- 
ducând-o într-un regim de personalizare de care avem nevoie 
cu toţii, deopotrivă credincioşi sau nu. Nici un ONG cu expe- 
rienţă nu poate suplini ethosul filantropic milenar al Bisericii 
şi extensia socială a Sfintei Liturghii. Contestarea acestei legi 
trimite un mesaj care scapă bunului-simţ: ei nu vor să vadă 
instituţional preotul care vizitează un bolnav şi-i oferă o 
pungă de medicamente, adică o tradiţie filantropică având 
o valoare ecleziologică veche de 2.000 de ani, doar de dragul 
ethosului pieţei neo-capitaliste care încă ne ţine captivi în 
actuala criză economică. 

Prin promovarea legii, statul român nu face decât să re- 
cunoască faptul că izvorul filantropiei este în Biserică. Ar fi, 
de asemenea, un prim pas nu doar pentru reafirmarea Bise- 
ricii ca spaţiu social al filantropiei genuine, ci şi spre revalo- 
rificarea autentică a culturii non-comerciale, a universităţii 
ca spaţiu al producerii cunoaşterii, al mass-mediei ca spaţiu 
al informării, şi nu al denunţului sau al bârfei mondene. 


« 


Hirotonire şi „-ism 


În acest an, pe 15 mai, lumea creştină a asistat la o premieră 
controversată: dioceza episcopală din Los Angeles a hirotonit prima 
femeie-episcop lesbiană, în persoana lui Mary Douglas Glasspool. 
În acest context, episcopul de Los Angeles a declarat: „Am ales nu 
doar o femeie, ci o femeie care este pe deplin femeie, fiind lesbiană. 


E: a fost aleasă episcop-vicar al diocezei de Los Angeles 
a Bisericii Episcopale, deşi recunoaşte public că are ca 
partener de viaţă încă din 1988 tot o femeie. Astfel, a de- 
venit al doilea caz de episcop homosexual din Statele Unite 
ale Americii, după V. Gene Robinson, hirotonit în 2003 
episcop de New Hampshire. Biserica Episcopală din Statele 
Unite ale Americii face parte din Comunitatea Anglicană, 
motiv pentru care Biserica Anglicană a intrat într-un proces 
de dezbatere, gândindu-se să rupă comuniunea cu Biserica 
Episcopală din SUA, care se consideră mai curând o biserică 
protestantă, decât una catolică. Ea păstrează teologia angli- 
cană, dar s-a separat de Biserica Angliei odată cu Revoluţia 
Americană, pe considerente pur politice, nedorind să-i jure 
credinţă regelui Marii Britanii, care este şi Şeful Bisericii. 
Evenimentul şocant pentru lumea creştină nu s-a petrecut 
întâmplător în Biserica Episcopală din Statele Unite. Astfel, 
după ce în 1974 au hirotonit prima femeie-preot, la 14 iulie 
2009, membrii conducerii aceleiaşi Biserici au votat inclusiv 

accesul homosexualilor şi al lesbienelor la hirotonie. Înainte 
de a fi o problemă teologică, este mai degrabă o problemă de 
antropologie politică, tributară feminismului şi altor mişcări 
ce luptă pentru drepturile minorităţilor. 


Femin(-)ism(-)ul 


Inspirate din ideile socialiste de după Revoluţia Fran- 
ceză, mişcările feministe s-au revendicat de-a lungul timpul 
din stânga revoluţionară, pentru ca în secolul XX să se întâl- 
nească cu liberalismul pe terenul exaltării libertăţii umane. 
Astfel, feminismul, ca orice „-ism“ cu miros ideologic, pro- 
pune un set de valori şi acţiuni fabricate în laboratoarele 
gândirii. Printre revendicările mişcării feministe, amintim: 
dreptul de a face avort, dreptul de a studia şi a preda în uni- 
versităţi, plată egală cu a bărbaţilor la muncă egală, incul- 
parea hărţuirii sexuale, accesul la orice meserie etc. Socialiştii 
feminişti au interpretat subjugarea femeii de către bărbat ca 
o continuare a luptei de clasă din discursul marxist, conside- 
rând chiar şi căsătoria un mod tipic al societăţii patriarhale 
de a supune femeia. Revendicările oneste ale femeilor au fost 
atinse, de altfel, abia foarte târziu de către societăţile moderne. 
Astfel, prima dată când li se recunoaşte femeilor capacitatea 
de a vota este în 1869, în statul american Wyoming. 


Teologia feministă 


Dorinţa femeilor de a fi văzute şi tratate în toate dome- 
niile ca fiind absolut egale cu bărbaţii a pătruns şi în Biserici 
sub forma teologiei feministe, care debutează ca un strigăt 
după dreptate şi ca o viziune asupra reînnoirii ordinii sociale 
patriarhale, în care femeia era localizabilă doar în gospodărie. 

Istoric, feminismul teologic îşi are originea în secolul XVII, 
fiind iniţiat în mediile socialiste revoluţionare. Răspândirea 
puternică a mesajului anabaptiştilor, al sectelor puritane etc., 
cum că oricine poate interpreta Sfânta Scriptură, deci chiar 
şi femeile, a făcut ca vocea acestora să fie mult mai ascultată 
în spaţiul public. În secolele XVIII-XIX, aceeaşi fuziune între 
o teologie non-conformistă (neo-protestantă) şi reformele 
sociale au creat cadrul oportun pentru ca femeile să dobân- 
dească abilităţile necesare în leadership-ul politic şi organiza- 
ţional. Aceste femei nu au luptat doar pentru abolirea sclaviei 
sau introducerea votului universal, indiferent de sexe, ci şi 
pentru distrugerea a ceea ce numeau o „cultură a obedienţei“. 
Se considera că amprenta pusă de religie asupra culturii şi tra- 
diţiei europene a făcut ca societăţile să devină androcentrice. 
Cu alte cuvinte, a fi om era echivalent cu a fi bărbat. 

Un alt element esenţial pentru teologia feministă a fost 
înţelegerea păcatului. Dacă Biserica le recomanda bărbaţilor 
smerenia şi supunerea ca antidot pentru păcat, femeile se 
considerau deja în posesia acestor virtuţi prin supunerea lor 
faţă de bărbaţi în căsnicie. Cu alte cuvinte, pentru femei, 
echivalentul păcatului era dorinţa de independenţă şi auto- 
determinare (dispunerea de propriul eu). Prin analogie poate 
fi interpretată şi chestiunea rasismului: păcatul de a-i uri pe 
negri este practic impus de considerente politice sau sociale, 
nefiind o culpă personală. 

Preluându-se o astfel de logică, la care după 1945 s-au 
adăugat, în societăţile nord-americane şi vest-europene, şi 
inovațiile tehnologice, cum ar fi descoperirea şi perfecţionarea 
de noi metode de contracepţie, mişcările feministe produc, în 
mediile universitare anglo-saxone, mugurii unei teologii scrise 
pentru a folosi nu în primul rând mântuirii, ci nevoilor de 
emancipare ale femeilor. Unele Biserici s-au aliat cu teoriile 
dominante ale vremii şi au adus în societate noi argumente 
în favoarea justiţiei sociale. Cele dintâi lucrări de teologie 

feministă — Valerie Saving, The Human Situation: A Feminist 
View (1960)!, Mary Daly, The Church and the Second Sex 
(1968)? — au devenit rapid foarte citite şi influente. Dacă 
unii autori, precum Dorothee Sălle, au încrucişat feminismul 
cu o citire materialistă a Bibliei şi cu existenţialismul liberal 
protestant, alţi teologi anglo-americani ai anilor 1960-70 
au fost inspirați de teologia eliberării din America Latină, 
tributară la rându-i progresismului romano-catolic. Inspirată 
din doctrina socială marxistă, teologia eliberării s-a concen- 
trat astfel asupra problemelor săracilor, răscumpărării aces- 
tora în istorie şi rolului nu tocmai exact al Bisericii de a aduce 
Împărăţia lui Dumnezeu pe pământ. Deviza teologiei elibe- 
rării — „Dumnezeu îi preferă pe cei săraci!“ — a fost aplicată 
şi luptei pentru emanciparea femeilor. 


Bisericile şi femeia 


Rapidele schimbări sociale şi politice le-au făcut pe femei 
să iasă din gospodărie şi să-şi asume roluri care, în mod 
tradițional, nu erau exercitate de ele. Plecându-se de la 
premisa că „nu există o eliberare totală fără eliberarea femeii 
din societate“, mişcarea de emancipare a femeilor însoţeşte 
emanciparea societăţilor de sub tutela sistemelor politice au- 
toritare. Pentru că egalitatea bărbatului cu femeia a fost ig- 
norată în istorie, iar Dumnezeu nu face diferenţa între cele 
două sexe, s-a ajuns la concluzia că este necesar ca şi femeile 
să participe la celebrarea cultului şi la conducerea Bisericii. 

Identificând greşit instituţiile religioase şi sistemele teo- 
logice ca fiind surse culturale ale opresiunii politice, teologia 


! Valerie Saving, The Human Situation: A Feminine View, în lan A. McFar- 
land (ed.), Creation and Humanity. The Sources of Christian Theology, 
Westminster John Knox Press, Louisville, 2009, p. 289-303. 

2 Mary Daly, The Church and the Second Sex, Bacon Press, Boston, 1985, 
passim. 

feministă îşi pierde astfel orice urmă de adevăr revelat şi se 
apropie cu paşi grăbiţi de improprierea diferitelor „-isme“, 
care sunt menite să-i lărgească publicul aderent. Suntem 
astăzi la a treia generaţie de teologi universitari feminişti, 
care, după ce au atins dorinţele primei generaţii (accesul la 
vot, libertatea sexuală, plată egală cu a bărbaţilor, accesul la 
contracepţie, avort şi la posibilitatea de exprimare culturală), 
găsesc noi teme de interes pe agenda de lucru, cum este şi 
cea de faţă. Astfel, hirotonia unei femei lesbiene episcop 
devine o temă foarte politică, poate chiar ideologică şi mai 
puţin teologică. Ea ne vorbeşte despre pervertirea credinţei 
prin diferite pasiuni ideologice şi ne spune că foarte puţine 
Biserici sunt capabile să conserve sacrul într-o lume în curs de 
desacralizare. 

Învățăturile Bisericii arată că nici o ocupaţie profesională 
nu-i poate fi negată femeii, decât în situaţia în care distruge 
rolul ei natural în arhitectura vieţii umane. De asemenea, 
rolul ei spiritual complet egal cu al bărbatului nu implică o 
identitate de funcţii şi activităţi. Dimpotrivă, acest lucru ar 
duce la anularea distincţiei şi a unicităţii fiecăruia dintre cei 
doi. Femeia şi bărbatul sunt perfect egali în primul rând din 
punct de vedere spiritual şi moral, fiecare având nevoie de 
celălalt pentru a se mântui, dar şi pentru a-şi îndeplini rolul 
social. Creştinismul a ridicat femeia la acest statut, stabilind 
căsătoria ca fiind o Sfântă Taină în care Dumnezeu uneşte 
într-un singur trup două persoane ontologic distincte. Acest 
lucru ne spune că Biserica e pro-feminină, dar anti-feministă. 


Vuvuzela şi Obama 


„„„nu reprezintă titlul unei fabule la modă, ci simbolurile 
contemporane ale unei lupte încheiate cu triumful demnității 
umane, 0 luptă în care politicul şi religiosul s-au împletit inoportun. 


flat în plină desfăşurare, campionatul mondial de fotbal 
in Africa de Sud oferă, pe lângă spectacolul sportiv, şi 
prilejul unei reflecţii teologico-politice. Nu sportivii sunt cei 
care îndeamnă la meditaţie, ci sunetul de fond al stadioanelor 
dezvoltat de foarte celebrele vuvuzele, nişte pseudo-instru- 
mente muzicale specifice continentului african. Acoperind 
corurile galeriilor echipelor naţionale prezente la spectacolul 
fotbalistic, vuvuzelele cântă triumful unei civilizaţii aflate 
mult timp sub opresiunea europenilor. Astfel, între 1948 şi 
1994, oamenii din Africa de Sud au fost separați în categorii 
rasiale: albi, negri, colorați şi indieni. În 1958, negrii au pier- 
dut cetăţenia şi drepturile derivate din aceasta. Deşi reprezen- 
tau majoritatea covârşitoare a populaţiei, circa 70%, aceştia 
locuiau în zone separate şi erau obligaţi să meargă la şcoli, 
spitale şi magazine create special pentru ei, în vreme ce albii 
se bucurau de toate drepturile sociale şi politice. 


Apartheid-ul 


Situaţia politică a majorităţii locuitorilor Africii de Sud 
este cunoscută sub denumirea de apartheid, un regim totalitar 


4 6 6 Teologie politică 


bazat pe separaţia axiologică şi culturală între rase. Apart- 
heid-ul reprezintă consecinţa politică a celor peste trei secole 
de colonizare a africanilor de către europeni. Africa de Sud 
a fost colonizată mai întâi de olandezi în 1652, apoi de bri- 
tanici în 1805. Dacă britanicii au abolit sclavia, marii pro- 
prietari de pământ olandezi calvinişti au structurat un discurs 
teologic care să le asigure în continuare exploatarea marilor 
domenii latifundiare. Războiul dintre cele două naţiuni euro- 
pene declanşat în urma descoperirii minelor de diamante s-a 
încheiat în 1902 cu victoria britanicilor şi cu marginalizarea 
politică a olandezilor. Anii marii crize economice interbelice 
au produs, pentru teologii olandezi calvinişti, majoritatea cu 
studii în Germania nazistă şi, deci, influenţaţi de teoria rasei 
pure, scânteia de construire a unei teologii a rezistenţei. 

Naționalismul creştin devenise o ideologie. De exemplu, 
în lectura calvinistă a teologilor olandezi, Turnul Babel 
însemna că Dumnezeu a rânduit naţiuni care nu trebuie să se 
amestece unele cu altele, pentru a nu fi întinată ordinea 
creaţiei. Mai pe scurt, arhitecţii apartheid-ului erau convinşi 
că susțineau o politică creştină. Când, în 1948, Partidul 
Naţional a venit la putere, ziarul oficial al Bisericii Olandeze 
Reformate, Die Kerbode, a scris: „Ca Biserică, am lucrat mereu 
pentru separarea raselor. Astfel, apartheid-ul poate fi numit 
pe drept cuvânt o politică bisericească.“ În acest context, 
puţine Biserici mai erau dispuse şi capabile să conteste 
apartheid-ul, în ciuda evidentului proces de dezumanizare ce 
caracteriza societatea sud-africană. 

Neo-calvinii africani au promovat noţiunea de naţiune 
albă creştină şi au binecuvântat apartheid-ul, introducând 
chiar în textul constituţional din 1983 referinţe la Dum- 
nezeu. Contrar acestora, europenii trecuţi prin experienţa 
nazistă vedeau cu alţi ochi societatea sud-africană: „Dau măr- 
turie că iadul există, iar inima lui se află la câteva mii de pi- 
cioare sub asfaltul din Johannesburg“, scria în 1961 reporterul 

german Jean Villain în jurnalul său de călătorie în Africa de 
Sud.! 


Teologia neagră 


La începutul anilor 1970, teologii de culoare sud-africani 
au început să scrie ceea ce se poate numi „teologia neagră“?, 
un discurs înrudit cu teologia eliberării din America de Sud. 
Demersul lor nu a însemnat doar redarea demnităţii celor 
săraci şi oprimaţi, ci şi preluarea conducerii de către aceştia 
într-o societate profund nedreaptă. Pentru că şi lisus Hristos 
a fost sărac, supus opresiunii celorlalţi şi chiar dat la moarte, 
situaţie similară cu a negrilor sud-africani, trebuia iniţiată 
lupta dintre Evanghelie şi pseudo-evanghelia apartheid-ului. 
Li se cerea creştinilor să contribuie la sfârşitul regimului de 
teroare. Astfel, au fost create mai multe alianţe ale cultelor 
creştine favorabile întreruperii noii forme de sclavie moder- 
nă, cea mai importantă dintre ele fiind Institutul Creştin, 
desființat mai apoi de guvernul totalitar, în 1977. Manifes- 
tul Mesaj către populaţia din Africa de Sud (1968), inspirat din 
socialismul creştin anglican, arată ca omul, înainte de a se 
supune altor oameni, trebuie să i se supună Mântuitorului 
lisus Hristos. Aducând nu nou tip de reflecţie creştină asupra 
politicii unui regim dezumanizat şi arătând că „apartheid-ul 
este un păcat, iar justificarea sa teologică, o erezie“, mişcarea 
de rezistenţă a negrilor sud-africani obținuse un aliat impor- 
tant: creştinismul. 

Criticii arătau, însă, că nici această teologie nu era foarte 
diferită de cea care oferea sprijin regimului. După ce, în 1984, 


! Jean Villain, Și astfel zămisli Dumnezeu apartheid-ul: Șase mii de kilometri 
prin Africa de Sud, traducere de Oscar Lemnaru, Editura Tineretului, 
Bucureşti, 1964, passim. 

2 Alisdair Kee, The Rise and Demise of Black Theology, Ashgate Publishing 
Limited, Hants/Burlington, 2006, p. 71-99. 

sud-africanul Desmond Tutu, arhiepiscopul anglican de Cape 
Town, a primit Premiul Nobel pentru Pace, recunoscându-i-se 
meritele în apărarea drepturilor omului, în 1985, un grup 
de teologi de mai multe confesiuni şi ale căror identități au 
rămas încă necunoscute, din cauza faptului că apartheid-ul 
obişnuia să hărțuiască şi chiar să tortureze clericii care se 
opuneau regimului, a redactat Documentul IKairos (1985). 
Arătând că a sosit momentul special, autorii au criticat „abu- 
zarea de conceptele teologice şi biblice pentru scopuri politice“ 
şi au subliniat necesitatea unei teologii profetice. Reacţiile 
stârnite au aşezat definitiv Bisericile de partea mişcărilor eli- 
beratoare. 


Nelson Mandela şi democraţia non-rasială 


Asemenea mişcării pentru drepturi civile din SUA, la în- 
ceputul anilor 1950, s-a născut Congresul Naţional African, 
prima voce a rezistenţei negrilor. Format în mare parte din 
creştini, Congresul a sperat iniţial că, prin lobby, boicoturi 
publice şi greve, poate obţine pentru populaţia de culoare 
dreptul de a participa la o guvernare democratică pe cale 
paşnică. Mare parte dintre negrii care au opus rezistenţă au 
fost trimişi la închisoare. Unul dintre aceştia, Nelson Man- 
dela, executând o pedeapsă pe viaţă încă din 1964, a fost 
eliberat la 11 februarie 1990, iar în 1994 a devenit primul 
preşedinte sud-african de culoare într-un regim de democraţie 
non-rasială. El devenise un simbol al luptei anti-apartheid, 
motiv pentru care, în 1993, i s-a decernat Premiul Nobel 
pentru Pace, ca unul care a reuşit să-şi menţină umanitatea 
într-o lume caracterizată prin teamă şi brutalitate. Spre com- 
paraţie, partidele politice americane au aşteptat aproape 
o sută cincizeci de ani de la abolirea sclaviei ca să ofere un 
candidat de culoare pentru preşedinţia SUA, în persoana lui 
Barack Obama. Alegerea acestuia în funcţia supremă în stat 

a fost, de asemenea, salutată de comunitatea internaţională 
prin Premiul Nobel pentru Pace, oferit înainte chiar ca acesta 
să întreprindă vreo acţiune concretă în apărarea drepturilor 
omului. 


Post-apartheid 


În Africa de Sud, s-a petrecut trecerea de la o oligarhie 
rasială totalitaristă la o societate democratică multi-rasială. 
Astăzi, populaţia de culoare nu mai este exploatată de albi, 
iar societatea în întregul ei este extrem de vizibilă în mediul 
internaţional, motiv pentru care a şi primit calitatea de or- 
ganizator al campionatului mondial de fotbal din acest an. 
Sfârşitul apartheid-ului, zorii primului guvern democratic ales 
liber şi ai celei dintâi constituţii liberale în 1994 au însemnat, 
inevitabil, că teologia se apropia de spaţiul public, structurân- 
du-l în mod creştin. Misiunea socială a Bisericilor devine 
aceea de a-i asista pe credincioşi în a-şi defini responsabili- 
tatea în spaţiul public şi în cadrul cetăţeniei democratice, 
pornind de la convingerile creştine. Între o teologie de inspi- 
raţie liberală, care oferea legitimitate politică elitei albe, şi 
una de inspiraţie socialistă, care ţinea în viaţă speranţele 
majorităţii negre discriminate, societatea sud-africană pare 
să regăsească astăzi drumul spre normalitate prin persoana 
umană. Experienţa lor ne spune că omul nu se topeşte în nea- 
mul său, că este unic şi irepetabil, că nu se confundă cu nici 
un proiect politic, ci doar cu acela al Mântuitorului nostru 
lisus Hristos, a cărui Împărăţie „nu este din lumea aceasta“ 
(oan, 18, 36). 


II. COMPLICITĂŢI NEOLIBERALE 


Autonomia politicului 


Aşa cum pentru 0 lume secularizată distincţia ultimă dintre 
Hristos şi diavol nu spune mare lucru, tot astfel necredincioşii 
democraţiei caută binele comun în profitul financiar sau charisma 
personală. Cu toate acestea, politicul este un domeniu autonom 
şi foarte prezent în natura umană, iar a-l nega echivalează 
cu depersonalizarea noastră. 


(CC Schmitt (1888-1985) este, fără îndoială, cel mai 
controversat autor de teorie politică al secolului XX, 
nu numai pentru că a fost un apropiat al regimului nazist în 
perioada 1933-1936, ci mai ales pentru că multe dintre con- 
ceptele sale continuă să provoace. Născut în 1888 într-o 
familie de catolici din Westfalia, a studiat dreptul la Berlin şi 
mai apoi la Strasbourg, unde a şi obținut doctoratul în 1910. 
Ca şi contemporanul său Max Weber, Schmitt este îngrijorat 
de civilizaţia europeană. În timp ce Weber este interesat de 
capitalismul modern, pentru Schmitt chestiunea principală 
este cea a statului modern şi a politicii. Devine un intelectual 
foarte influent, mai ales în timpul Republicii de la Weimar, 
când îşi propune să înţeleagă forţele centrifuge din interiorul 
statului german. A căutat să probeze slăbiciunea liberalismu- 
lui modern şi a parlamentarismului. S-a alăturat partidului 
nazist în mai 1933, concomitent cu Martin Heidegger, motiv 
pentru care a făcut 18 luni de închisoare după terminarea 
războiului. Dincolo de implicarea sa partizană, concepţia sa 

asupra politicului poate fi citită şi într-o cheie non-ideologică. 
EI vorbeşte despre relaţia dintre liberalism şi democraţie, etică 
şi politică şi demonstrează că orice studiu ştiinţific asupra 
democraţiei trebuie să înceapă cu teologia politică. 


Prieten şi duşman 


Ce este politicul? Schmitt caută să găsească distincţia 
ultimă! care să definească acest domeniu după modelul altor 
domenii autonome: frumos şi urât (în estetică), profitabil 
şi neprofitabil (în economie), bine şi rău (în morală) etc. In- 
cursiunea spre nucleul politicii îl conduce la distincţia finală 
dintre prieten şi duşman, o antiteză ce există simultan cu cele- 
lalte, dar care, în acelaşi timp, este autonomă şi total speci- 
fică politicului. Prin urmare, prieten şi duşman sunt termeni 
care trebuie înteleşi în sensul lor concret, nu ca metafore sau 
simboluri. El testează această ipoteză în morala creştină, care 
nu are în vedere în mod explicit realaţia dintre două entităţi 
politice. Argumentul teologic pentru care această distincţie 
este valabilă este identificat în Evanghelia după Matei, 5, 44: 
„Lubiţi-i pe vrăjmaşii voştri”. În traducerea latină Vulgata, 
cuvintele Mântuitorului (Diligite inimicos vestros) se referă la 
duşmanii personali, nu la cei publici, pentru care ar fi folosit 
hostes (inamici ai statului), nu inimicos (duşmani personali). 
La fel cum în economie nu vorbim de duşmani, ci de com- 
petitori, în plan politic nu putem aplica niște concepte speci- 
fice altor domenii: inamicul politic nu trebuie să fie şi urât 
din punct de vedere estetic, la fel cum prietenul politic nu 
are de ce să se ipostazieze în samariteanul milostiv. 


! Carl Schmitt, The Concept of the Political (translated with an Intro- 
duction by George Schwab), University of Chicago Press, Chicago și 
Londra, 1996, p. 19-44 ş.u. 

E mai bine fără politică? 


Formula lui Carl Schmitt ne ajută să înţelegem că o lume 
fără politică este imposibilă, întrucât distincţia dintre prieten 
şi duşman este specifică naturii umane. Eliminarea totală a 
relaţiilor de (in)amiciţie şi crearea unui singur stat mondial 
ar însemna, în logica juristului german, negarea politicului. 
Cu alte cuvinte, nimeni nu poate vorbi politic în numele 
binelui umanităţii, propunând eliminarea diferenţelor şi chiar 
a conflictelor: „Când un stat luptă cu un duşman politic în 
numele umanităţii, nu este un război de dragul umanităţii, 
ci un război în care un anumit stat caută să uzurpe un con- 
cept universal. El încearcă să se identifice cu umanitatea.“? În 
acest sens, înţelegem că lumea politică este pluri-versală, nu 
universală. Ea presupune o pluralitate de suveranităţi rezul- 
tate din voinţa politică a popoarelor. Astfel, „umanitatea“ in- 
vocată în discursurile şi acţiunile politice devine un concept 
ideologic şi „oricine îl foloseşte nu vrea decât să trişeze“ 
(Pierre-Joseph Proudhon). 


Suveranitatea 


Argumentaţia lui Carl Schmitt este foarte potrivită pen- 
tru modernitatea de până la jumătatea secolului XIX. Statul 
modern european era singurul subiect politic, deci cel care 
deţinea monopolul politicii, ultima autoritate. Ideea că statul 
înseamnă politică devine, însă, greşită, atunci când statul şi 
societatea încep să se întrepătrundă. În acest sens, juristul 
german investighează problema suveranităţii şi a reprezentă- 
rii politice în noul context în care omul însuşi devine subiect 
politic, transformându-se din supus în cetăţean. Definiţia lui 


2 Carl Schmitt, The Concept of the Political, ed.cit., p. 54. 

Schmitt („suveran este cel care decide în stare de excepţie“) 
arată că decizia suveranului are calitatea de a imita o minune 
asemenea lui Dumnezeu, cel care singur poate suspenda 
legile naturii, intervenind în istorie. Pentru că decizia suve- 
ranului este asemenea unei minuni divine, relaţia dintre el şi 
supuşi este una de credinţă: „Nu există politică fără autori- 


tate şi nici autoritate fără un ethos al credinţei“?. 


Reprezentarea 


Schmitt este ajutat în definirea reprezentării politice 
de Conciliul | Vatican (1869-1870). Papa primeşte titlul de 
vicarus Christi, ca semn al autorităţii sale ca Şef al Bisericii 
Catolice, care îşi are puterea de la Hristos, reprezentându-l pe 
Hristos şi implicit voinţa sa. În statele moderne parlamen- 
tare, voinţa suverană nu mai este exercitată de un monarh ca 
uns al lui Dumnezeu, ci de către popor prin Parlament. Cele 
două grupuri (poporul şi Parlamentul) au o voinţă comună 
sau constituie două organe diferite ale aceleiaşi persoane. 
Membrii Parlamentului sunt reprezentanţi ai întregului popor 
şi au o autoritate independentă față de electorat. Parlamen- 
tarii nu-şi derivă autoritatea de la votanţii din circumscripţia 
lor, ci de la întregul corp politic, motiv pentru care parlamen- 
tarul nu are mandat imperativ, nu poate fi supus interogato- 
riului de către alegători, ci răspunde numai în faţa propriei 
sale conştiinţe. 

Anomalia o întâlnim în statele totalitare şi cel mai clar în 
sistemul rusesc al sovietelor: parlamentarii erau definiţi drept 


3 Carl Schmitt, Political Theology: Four Chapters on the Concept of Sovereienty 
(translated with an introduction by George Schwab), University of 
Chicago Press, Chicago, 2005, p. 5. 


+ Idem, Roman Catholicism and Political Form (translated and annotated 
by G.L. Ulmen), Greenwood Press, Londra, 1996, p. 17. 

emisari sau agenţi, servanţi administrativi cu mandat impe- 
rativ, ce puteau fi rechemaţi în orice moment. Cu alte cuvinte, 
nu avem ideea de reprezentare politică şi, mai mult decât 
atât, deşi totul este supus statului, politicul este un simplu 
„reflex ideologic asupra relaţiilor de producţie“. Prin urmare, 
este relativizat şi-şi pierde vocaţia firească, aceea de a struc- 
tura autoritatea în societate. 


Arena politică 


Lectura lui Carl Schmitt asupra politicului drept arenă 
a autorităţii ne arată că politica nu este un ideal sau o ches- 
tiune facultativă. Politicul doar există, el face parte din viaţa 
umană şi, deci, omul nu i se poate sustrage. El încetează de 
a mai fi subiect creator şi agent al istoriei, dacă încetează să 
mai fie politic. Prin urmare, politicul este real şi necesar, pen- 
tru că este un dat al naturii umane căzute în păcat. lotodată, 
este un domeniu autonom al sferei sociale şi, de aceea, nece- 
sită un limbaj propriu şi o atenţie constantă. 

Dacă suprapunem felul în care Carl Schmitt definea 
politicul, ca o situaţie socială care implică opoziţia dintre 
prieten şi duşman, cu observaţia că în modernitate toate 
domeniile tind să se autonomizeze între ele (morala de re- 
ligie, ştiinţa de religie, economia de morală etc.), înţelegem că 
şi Biserica are o formă politică. În calitate de societas perfecta, 
ea trebuie să coexiste cu statul politic, ele fiind două puteri 
reprezentative care se confruntă una cu alta ca parteneri. 


Piaţa liberă a secularismului 


Ce au în comun piaţa liberă post-capitalistă şi asociaţiile care luptă 
pentru secularism? Este această luptă în sprijinul construcţiei 
democraţiei? Sau avem de-a face cu o înverșunare specifică ereticilor 
pre-protestanţi, deci cu o pseudo-teologie a consumismului? 


e o piaţă religioasă liberă, ofertele cultelor sunt extrem de 

diverse: de la scientologie, care atrage noi adepţi folosin- 
du-se de imaginea unor credincioşi-vedete de cinema, până la 
noile „culte“, care îşi datorează naşterea reţelelor electronice 
de socializare. Chiar şi spaţiul islamic pare să fi intrat în 
această logică prin fundamentalismul care atrage noi adepţi 
minori care devin în scurt timp ucigaşi ai „necredincioşilor“ 
sau kamikaze pentru „trădătorii credinţei“. Singurul ministru 
creştin din Republica Islamică Pakistan a fost ucis de o orga- 
nizaţie fundamentalistă musulmană, pentru că şi-a afirmat 
public credinţa, ceea ce ne arată că, uneori, promovarea cre- 
dinţelor depăşeşte chiar şi limitele aparent inofensivei pieţe 
religioase. În acelaşi timp, Bisericile creştine tradiționale par 
să nu guste din mirajul sălbăticiei care domină competiţia 
pentru câştigarea de noi adepţi şi se mulţumesc să răspundă 
printr-o tactică defensivă, mult mai specifică ethosului Evan- 
gheliei. Ortodoxia, catolicismul şi, în unele cazuri, protestan- 
tismul nu acceptă jocul marketingului religios, fiindcă piaţa 
liberă s-a născut încă de la bun început ca o teologie alter- 
nativă sau, mai degrabă, ca o anti-teologie. 

Liberalismul ca anti-teologie 


Debutul capitalismului coincide cu inventarea secularu- 
lui, adică a spaţiului şi timpului dintre creaţie şi eshaton. Încă 
din Renaştere, natura umană a fost privită ca o carte deschisă 
care poate fi citită fără oprelişte în afara harului, fiind gu- 
vernată de un Dumnezeu retras. Dar, pentru că Dumnezeu 
s-a retras, creaţia a devenit un spaţiu al exercitării puterii, 
al suveranităţii absolute a oamenilor. Actul de a poseda în- 
cepea chiar cu sinele uman, potrivit lui John Locke: „Fiecare 
om are o proprietate în persoana sa“. Prin urmare, inventarea 
secularului ca spaţiu al arbitrariului se datorează unei anu- 
mite forme de teologie, care a uitat că ființa umană există ca 
dar al lui Dumnezeu, dar care a afirmat, în schimb, că Dum- 
nezeu s-a retras din lume şi a creat anumite zone de exerci- 
tare a voinţei umane pure.! Ruptura pe care a introdus-o 
liberalismul este aceea că a inventat o ființă umană cu totul 
abstractă, care nu exista în realitate, apoi ne-a făcut pe toţi 
instanţe ale acelei specii. Această ființă este individul pur, 
definit în lipsa credințelor sau a obiceiurilor sale şi despre 
care nu ştim dacă este pură materie sau are şi ceva spirit. Prin 
urmare, pentru că sufletul său este de negăsit, liberalismul 
i-a ataşat drepturile naturale. 

Liberalii clasici, I. Hobbes, ]. Locke sau Adam Smith, 
erau gânditori seculari, dar şi eretici creştini. Filosofia lor era 
aceea a dominării naturii, inspirată dintr-o teologie deistă 
care a oferit primul model de contract social, conform 
legământului dintre Dumnezeu şi oameni. Contractul social 
liberal afirmă că indivizii se supun suveranului pentru că este 
în interesul lor. Fiind posesorul unei voințe, omul se posedă 
pe sine, dar, pentru că voinţa lui nu coincide cu a celorlalți, 
trebuie să se supună voinţei comune, pusă în practică prin 


j John Milbank, Theology and Social Theory. Beyond Secular Reason, Black- 
well, Oxford, 1993, p. 3-50. 

contractul social. Astfel, dreptatea liberală se prezintă ca o 
virtute morală artificială, iar individul nu mai este privit ca 
o creatură care şi-a primit viaţa în dar de la Dumnezeu, ci ca 
o fiinţă goală, care se deosebeşte de restul naturii prin voinţa 
sa de a acumula şi prin capacitatea de a poseda. Liberalismul 
politic ia forma proprietăţii private nerestricţionate, a suvera- 
nităţii absolute şi a drepturilor ce descriu oamenii ca indivizi 
cu voinţă şi impuls de conservare. 

Filosoful catolic liberal Pierre Manent arată că, după 
1848, toată gândirea politică (fie conservatoare, liberală sau 
socialistă) a devenit, în anumite privinţe, religioasă. Oamenii 
şi-au dat seama că, din moment ce liberalii, în frunte cu 
].-]. Rousseau, au definit individul liberal ca pură voinţă, era 
clar că doar statul şi piaţa vor sfârşi prin a fi pure voinţe.? În 
acest context, Marx a încercat să deconstruiască piaţa liberă, 
singurul intermediar dintre individul lipsit de libertate şi 
statul prea puternic. Nu a văzut, însă, decât fantoma luptei 
dintre clasele sociale, dar s-a folosit şi el de teologie pentru 
a demonstra inutilitatea şi nocivitatea religiei, motiv pentru 
care toată scenografia comunistă se prezintă sub forma unei 
contra-liturghii. 


Autonomia economicului 


Evul Mediu timpuriu cunoştea forme de antreprenoriat 
economic în relaţiile dintre mănăstirile occidentale, care 
funcționau ca ferme. Pentru restul societăţii, antreprenoriatul 
se afla sub sancţiunea Bisericii Catolice, fiind imoral. Primele 
forme de deism şi de revoltă protestantă au creat, însă, o 
nouă moralitate socială, specifică „lumii din care Dumnezeu 


2 John Milbank, The Gift of Ruling, în John Milbank, Simon Oliveer (ed.), 
The Radical Orthodoxy Reader, Routledge Taylor & Francis Group, Lon- 
dra/New York, 2009, p. 339-352. 

s-a retras“. Apoi, fiziocraţii au inventat economia politică 
drept ştiinţă seculară autonomă, care şi-a făcut din piaţa liberă 
locul central al moralității. Mai târziu, Adam Smith a teo- 
retizat economia politică drept o ştiinţă a providenţei, în care 
„mâna invizibilă a pieţei“ acţionează proniator de deasupra 
relaţiilor interumane, impunând moralitatea. Chiar şi cel mai 
egoist individ este motivat să lucreze pentru binele comun, 
fiindcă, îmbogăţindu-se, le poate da şi celorlalți. Liberalismul 
economic modern subliniază astfel nevoia unui mecanism 
impersonal care să integreze acţiunile indivizilor, dublat de 
reducerea la minimum a funcţiilor statului coercitiv, care tre- 
buie să lase spontaneitatea pieţei să impună ordinea socială.” 
Din nou această tranzacţie nu s-a desfăşurat împotriva 
religiei, pentru că primii economişti, fiziocraţii, au elaborat o 
filosofie religioasă în care lumea naturală, ca interfață dintre 
Dumnezeu şi om, trebuia dominată de un mecanism formal 
amoral, care redefinea virtutea creştină: consumatorul e su- 
veranul lumii seculare, pentru că el reglează cererea şi oferta 
pieţei. Creştinismul are rezerve clare faţă de sensul proprie- 
tăţii private sau competiţia economică, fiindcă aceasta pune 
omul împotriva omului. În acelaşi fel, dacă pentru liberali 
tortura fizică este interzisă, pentru că omul este singurul pro- 
prietar al trupului său, creştinismul ne arată că o persoană 
nu ar trebui să fie torturată fiindcă are chipul lui Dumnezeu, 
ceea ce înseamnă că trupul e mult mai mult decât un dome- 
niu posedat.* După acelaşi raţionament, dacă o companie 
deţine material genetic uman, înseamnă că fiinţa umană este 
posedată ca un obiect care-şi aşteptă cererea pe piaţă. 


3 FA. Hayek, The Road to Serfdom: Texts and Documents (edited by Bruce 
Caldwell, definitive edition), University of Chicago Press/Routledge, 
Chicago/Londra, 2007, passim. 

+ Talal Asad, Formations of the Secular: Christianity, Islam, Modernity, 
Stanford University Press, Stanford, 2003, p. 157-158. 

Secularismul 


Ceea ce a debutat ca o formă lumească de moralitate, 
imperfectă din punct de vedere teologic, s-a transformat în 
consumul sălbatic care ne-a adus în prezenta criză econo- 
mică. Pentru că nu are ochi pentru alternative la marxism şi 
liberalism, societatea postmodernă a produs un amestec între 
cele două: avem astfel un capitalism de dreapta, manifestat 
ca libertate economică negativă, şi un capitalism de stânga, 
sub forma libertăţilor culturale, religioase şi sexuale, care 
triumfă, în realitate, împreună. Pentru că atât secularismul, 
cât şi piaţa liberă sunt la origine construcţii teologice, avem, 
de fapt, cele două contra-teologii dominante care descriu 
peisajul contemporan. În ele, natura umană nu mai există în 
afara interdicţiilor şi a restricţiilor statului şi pieţei, şi devine 
ea însăşi un produs de consumat. În acest context, umaniştii 
şi seculariştii zilelor de astăzi imită deismul din urmă cu 
patru-cinci secole, într-o încercare teologică tristă de a resus- 
cita experienţe deja eşuate ale impersonalismului pieţei. 


Dez-integrarea europeană 


Expulzarea cetăţenilor români de etnie romă din Franţa pune 
sub semnul întrebării cetăţenia europeană. În ce măsură suntem 
pe drumul de a ne-o asuma? Problema ţiganilor români care 
nu respectă legile şi cutumele statelor occidentale de adopție 
este o problemă românească sau europeană? 


Solidaritate şi subsidiaritate 

A 

n general, orice problemă socială de pe teritoriul ţărilor 

membre ale Uniunii Europene este o chestiune care tre- 
buie citită cu ajutorul a două principii consacrate la nivelul 
acquis-ului comunitar: solidaritatea şi subsidiaritatea!. Soli- 
daritatea ne spune că instituţiile europene, ajutate de guver- 
nele statelor membre, au datoria de a crea consens social şi 
de a integra în marile proiecte de dezvoltare continuă a cetă- 
ţenilor europeni grupurile defavorizate economic şi social. Pe 
de altă parte, subsidiaritatea ne arată că, acolo unde un grup 
vulnerabil întâmpină probleme, el poate beneficia de ajutorul 
autorităţii imediat superioare: comuna ajută familiile şi cetă- 
ţenii defavorizaţi, judeţele/regiunile ajută comunele şi oraşe- 
le, statele ajută regiunile etc., astfel încât Uniunea Europeană 
va interveni numai atunci când statele membre nu reuşesc 
să rezolve o problemă. Citită în grila de reflecţie europeană, 


| Pe tema principiului subsidiarităţii, vezi Chantal Millon-Delsol, Statul 
subsidiar (traducere de Maria Petruţ), Efes, Cluj-Napoca, 2000. 

problema celor care nu se integrează în societăţile de adopţie 
necesită, în primă fază, o atenţie specială acordată proble- 
maticii incluziunii sociale a ţiganilor în România. Încă din 
perioada comunistă, aceştia au fost discriminați: adesea, sta- 
tisticile întocmite atunci evitau să admită numărul real al 
ţiganilor de pe teritoriul ţării noastre. Erau invizibili pentru 
statul comunist vulnerabil. Nici statul român postcomunist 
nu vrea să-i cunoască: avem încă ţigani fără acte de identitate 
şi, deci, fără drepturile care decurg de aici: asistenţă socială, 
educaţie gratuită, ajutorul poliţiei şi al justiţiei etc. În ordi- 
nea cetăţeniei democratice, ei nu există pentru statul român. 


Tradiţia cetăţeniei în Franţa 


Începând cu secolul XVI, democratizarea s-a sprijinit, 
în Franţa, pe o concepţie universalistă asupra corpului politic, 
refuzând identitățile comunitare şi făcând din individ enti- 
tatea primordială a societăţii. În modelul republican francez, 
numai cetăţeanul lipsit de toate apartenenţele — religioasă, 
socială, teritorială, etnică — poate participa la viaţa politică. 
Dacă republicanismul francez a contribuit, în secolele XIX şi 
XX, la asigurarea integrării valurilor succesive de imigranţi 
pe baza asimilării naţionale, el a participat, de fapt, la o ne- 
dreptate istorică, înăbuşind în mod autoritar, adesea violent, 
minoritățile naţionale (bretoni, corsicani etc.). În continuarea 
aceleiaşi logici, chiar şi astăzi, în Franţa, ideile de comunita- 
rism şi multiculturalism continuă să-i deranjeze pe partizanii 
republicanismului. Argumentul republicanismului este acela 
că apartenenţa prin naştere la o comunitate recunoscută prin 
lege riscă să limiteze serios libertatea cetăţeanului, închi- 
zându-l într-un particularism pe care el însuşi nu l-a ales.? 


2 Dominique Sechnapper, Comunitatea cetăţenilor. Asupra ideii moderne de 
naţiune (traducere din limba franceză şi prefaţă de Ana-Luana Stoi- 
cea-Deram), Paralela 45, Piteşti, 2004, p. 15-120. 

Astfel, expulzarea unei întregi comunităţi — în cazul 
nostru, cea a românilor de etnie țigănească — nu are nimic 
de-a face cu tradiţia franceză a cetăţeniei. Încă de la sfârşitul 
secolului trecut, Ernest Renan răspundea întrebării „Ce este 
o naţiune?“ prin sintagma devenită concept politic: „Este un 
plebiscit cotidian“. Cu alte cuvinte, o naţiune se redefineşte 
în fiecare zi, pe baza consensului dintre cetăţenii care îi dau 
formă. Pactul social întocmit de aceştia se bazează pe liber- 
tatea de a alege şi este opusă ideii germane de naţiune, 
definită ca o comunitate de rasă şi de limbă. 


Deficit de reprezentativitate politică 


Din punctul de vedere al reprezentării politice, cetăţenii 
români de etnie romă sunt discriminați pozitiv: beneficiază 
de un deputat de etnie romă din oficiu şi au posibilitatea de 
a candida şi din partea altor formaţiuni, fapt ce poate fi 
tradus în mod virtual prin dublă reprezentare. Mai simplu 
spus, fiecare ţigan din România este reprezentat în Parlament 
atât de deputatul şi senatorul din circumscripţia sa, cât şi de 
deputatul primit din oficiu de etnia romă. Acest lucru ne 
spune că statul român este extrem de atent la integrarea 
minorităţilor naţionale în societate. În mod normal, însă, 
partidele politice ar trebui să fie interesate să atragă elite ale 
romilor, pe care să le propună electoratului cu ocazia fiecărui 
ciclu. Uitându-se la societate, partidele ar trebui să vadă 
nevoile şi deficienţele ei şi să identifice candidaţii pe care 
societatea îi cere. 

Dintr-o dorinţă vecină cu slugărnicia de a ne pune de 
acord cu normele europene în materie de protejarea minorită- 
ţilor, încă de la Constituţia din 1991 s-a considerat oportun 
să fie asigurată din oficiu vocea lor în Parlament. Politicienii 
români nu şi-i asumă, deşi în unele circumscripţii electorale 
unii dintre parlamentari sunt aleşi cu imensul aport al etniei. 

În concluzie, politicienii români sunt orbi la problemele 
ţiganilor, lucru care ne indică disjuncţia semnificativă dintre 
partide şi societate. Astfel, deşi partidele politice ar trebui 
să fie rezultatul a ceea ce emană societatea, cele două nu 
comunică între ele. Societatea nu găseşte sensul participării, 
al dezbaterii şi implicării politice, iar partidele se consideră 
entităţi autonome, care nu au nevoie de cetăţeni pentru a-şi 
conserva puterea. 


Cetăţenia europeană 


Dincolo de tradiţia naţională, care obligă statul francez 
să nu trateze persoana umană ca membră a unei etnii, ci ca 
individualitate de-sine-stătătoare, şi dincolo de lipsa unei 
asumări coerente de către clasa politică românească a rezolvă- 
rii problemei ţiganilor, avem şi cetățenia europeană asumată 
prin tratatele comunitare de ambele state. Dat fiind că ne 
aflăm într-o epocă post-naţionalistă, care urmează dez-inte- 
grării statelor-naţiune, Uniunea Europeană li se face vizibilă 
celor care o populează, prin diverse instrumente politice. 
Cetăţenia europeană, care nu o şterge, ci o completează pe 
cea naţională, este unul dintre ele. Acest lucru presupune 
că ne asumăm împreună un proiect de societate europeană, 
un drum comun şi un set de legi comune. Cele mai vizibile 
caracteristici ale cetăţeniei europene sunt libera circulaţie şi 
libera şedere a persoanelor pe teritoriul UE. 

Pornindu-se de la premisa că omul este, în acelaşi timp, 
şi o fiinţă subiectivă, înzestrată cu calităţi personale, şi o ființă 
obiectivă, membră a unei comunităţi care participă consis- 
tent la definirea identităţii sale, cetăţenia europeană are încă 
o natură incertă. Ea nu corespunde nici celei naţionale de tip 
german, nici cetăţeniei de inspiraţie franceză, ci promovează, 
mai degrabă, un pluralism social specific multi-culturalismu- 
lui şi comunitarismului. 

Dezbaterea începută trebuie să ne conducă la o reflecţie 
mult mai profundă, care să răspundă, printre altele, şi urmă- 
toarelor întrebări: Ce urmează după naționalism? Ce este 
post-naţionalismul de tip european? Doar atenta observare şi 
implicarea în construcţia europeană ne pot răspunde acestor 
întrebări. Deocamdată, expulzarea „voluntară“ a cetăţenilor 
români de etnie romă din Franţa ne apare ca fiind o înfrân- 
gere reciprocă pentru ambele țări, deşi construcţia europeană 
la care ne-am angajat este o „victorie a incluziunii, a gene- 
rozităţii solidare şi a responsabilităţii împărtăşite“ (Ieodor 
Baconschi, fost ministru al Afacerilor Externe ale României). 


Increştinarea sultanului 


Tunisia lui Zine El-Abidine Ben Ali şi Egiptul lui Mohammad 
Hosni Mubarak sunt deja două ţări aflate pe drumul unei lungi 
tranziții. Cum a acţionat globalizarea asupra unor tradiţii politice 
neşlefuite de modernitate, precum cele din lumea arabă? 


9 Egiptului sunt, de regulă, o expoziţie de mirosuri 
ce reflectă fragmentarea socială şi o sărăcie de neimaginat 
pentru europeni. În ciuda potenţialului turistic enorm şi a 
creşterii economice accelerate, de circa 7% pe an, zeci de 
milioane de oameni nu au locuri de muncă şi sunt în stare să 
facă orice pentru a-şi câştiga pâinea. Cum în orice societate 
cel mai bun indicator politic este puterea de procurare a ali- 
mentelor, polarizarea socială din Egipt, care descrie o luptă 
pentru resurse între cei ce lucrează pentru stat şi restul, vor- 
beşte despre natura regimului politic. Clasa de mijloc aproape 
că nu există, din cauza concurenţei neloiale din partea celor 
care deţin monopolul economic: ofiţerii din armată şi rudele 
lor. Prin urmare, statul este cel mai important producător de 
bunăstare, dar numai pentru acel extrem de scăzut procent 
din populaţie care are norocul să lucreze în sectorul public. 


Statul cleptoman 


În Egiptul preşedintelui Mubarak, el însuşi şeful suprem 
al forţelor militare, armata produce aproape totul: de la lapte 

la electrocasnice şi de la mobilă la locomotive şi, totodată, 
vinde aceste produse la un preţ care blochează accesul altor 
antreprenori pe o piaţă oficial intitulată liberă. Inexistenţa 
unei legi a salariului minim garantat, precum şi nepotismul şi 
corupţia ce caracterizează relaţiile dintre privilegiaţii regimu- 
lui politic şterg graniţele dintre avuţia publică şi averea perso- 
nală a dictatorului şi a asociaţilor săi. capitalismul egiptean 
este, prin urmare, o tragică formă de oligarhie economică, 
în care elita antreprenorială, cazată exclusiv în birourile 
instituţiilor statului, poate accesa fonduri publice în scopuri 
private, le poate nega competitorilor accesul pe piaţă şi poate 
recurge la confiscări arbitrare ale averii etc. 

Astfel, capitalismul egiptean este distorsionat, iar statul 
este unul cleptoman, mereu ispitit să fure de la propriii 
cetăţeni. De 30 de ani, ţara este condusă ca un vast domeniu 
patrimonial, iar societatea, ca o uriaşă armată aflată sub con- 
ducerea dictatorului, care nu se auto-descrie ca un politician, 
ci, mai degrabă, ca un lider militar. Cu toate acestea, pentru 
ca ţările democratice să nu perceapă Egiptul ca pe un regim 
militar, simpla pronunțare în public a cuvântului armată este 
interzisă şi atrage după sine sancţiunea, de astă-dată extrem 
de atentă a legii. Astfel, statul cleptoman este foarte puternic 
în sferele private ale societăţii şi privinţa vieţii individuale şi 
familiale a cetăţenilor, dar extrem de slab în ceea ce priveşte 
sfera publică, acolo unde îi este menirea să acţioneze, motiv 
pentru care preferă să nu vadă încălcarea regulilor de circu- 
laţie sau să nu încerce să fiscalizeze activităţile economice 
în care preţul corect este fixat prin negocieri la colţ de stradă. 


Sultanismul 


Incercând să stabilească o clasificare a regimurilor poli- 
tice, Max Weber a arătat că Orientului îi este specific un mod 

de exercitare a puterii numit de el „sultanism“! şi definit ca 
o formă tradiţională de autoritate însoţită de patrimonialism, 
în care puterea e discreţionară, nu raţionalizată, ca în cazul 
birocraţiilor moderne. Cercetătorii ştiinţelor sociale contem- 
porani cu sociologul german au ignorat pentru moment ino- 
vaţia sa conceptuală. O generaţie mai târziu, spaniolul Juan 
Linz?, analizând regimul politic al lui Franco din Spania 
anilor 1950, a ajuns la concluzia că acesta nu era nici totali- 
tar, nici autoritar şi că se regăsea mai degrabă în sultanismul 
lui Max Weber. Prin urmare, Juan Linz şi-a dedicat mare 
parte din cercetările sale regimurilor non-democratice, din- 
tre care cele sultaniste au ocupat un spaţiu însemnat datorită 
diversităţii formelor şi locurilor în care apăreau: de la dinas- 
tia Pahlavi din Iran, până la regimul lui Fulgencio Batista în 
Cuba sau de la dictatura lui Nicolae Ceauşescu din România, 
până chiar la Silvio Berlusconi în Italia.* 

Aflat la graniţa dintre totalitarism şi autoritarism, sul- 
tanismul politic presupune o exercitare a puterii fără limite, 
fără vreun proiect politic sau vreo doctrină anume. Pentru 
dictator, exercitarea puterii este un scop în sine, nu un mod 
de a-şi servi națiunea, motiv pentru care îşi dezvoltă un cult 
al personalităţii, stabileşte o succesiune ereditară la conduce- 
rea statului şi încearcă să creeze o dinastie, oferindu-le roluri 
importante în societate tuturor membrilor familiei. Consi- 
derându-se conducători luminaţi şi adânc-cugetători, aceștia 
îşi atribuie noi titluri, umplu mii de pagini cu discursurile lor 
şi monopolizează cu propriile figuri televiziunea publică. 


1 Max Weber, Economy and Society. An Outline of Interpretive Sociology 
(edited by Guenther Rotn and Claus Wittich), University of Cali- 
fornia Press, Berkeley/Los Angeles/Londra, 1978, p. 231-240. 


+ HE. Chehabi, Juan ]. Linz, A Theory of Sultanism 1: A Type of Nonde- 
mocratic Rule, în H.E. Chehabi, Juan ]. Linz (ed.), Sultanistic Regimes, 
The Johns Hopkins University Press, Baltimore/Londra, 1998, p. 3-25. 

3 Giovanni Sartori, „II soltanato democratico. Come si corrodono le 
garanzie costituzionali“, în Corriere della Sera, 16 aprilie 2009. 

Ipocrizia constituţională 


Paradoxal, în foarte multe ţări supuse unor asemenea 
regimuri, găsim constituţii admirabile, chiar mai democratice 
decât cele din care au fost inspirate. Avem chiar multi-parti- 
dism, alegeri libere şi plebiscite, dar niciodată nu avem alt 
câştigător decât voinţa „sultanului“. Acesta au nevoie de acla- 
mare publică pentru a combina prerogativele puterii absolute 
cu autoritatea morală care îi vine din susţinerea poporului. 
În acelaşi timp, statul său funcţionează conform unor decizii 
personale arbitrare, pentru care nu trebuie să se justifice, din 
moment ce legitimitatea lui este construită prin teamă, co- 
erciţie şi forţă. Prin urmare, corupţia este instituționalizată, 
iar autoritatea în societate este structurată în funcție de re- 
laţiile de clientelism şi patronaj. 

Ce caracterizează, însă, democraţiile moderne este dis- 
tincţia clară dintre regimul politic şi stat, mai exact dintre cei 
care deţin puterea prin mandat reprezentativ oferit de popor 
şi aparatul de stat, adică birocraţia necesară oricărui stat pen- 
tru a putea funcţiona (funcţionari publici, armată, poliţie, 
magistrați etc). Egiptul lui Mubarak, ca şi celelalte cazuri de 
sultanism politic, n-a funcţionat niciodată pe logica acestei 
distincţii, pentru că în istoria lor s-au confruntat cu lungi 
perioade ale lipsei de suveranitate. Prin urmare, exercițiul 
reprezentării politice a voinţei generale a lipsit, tocmai pen- 
tru că a lipsit exerciţiul suveranităţii populare. 


Increştinarea ethosului islamic 


Globalizarea a făcut ca musulmanii să circule în lumea 
occidentală şi să se deschidă spre valori europene precum 
sacralitatea proprietăţii private, democraţie sau suveranitatea 
poporului. Cu toate că ţări precum Arabia Saudită, Iran sau 
Kuweit încă sunt conduse după tradiţii politice sub forma unui 

amestec între legea civilă şi cea religioasă şi păstrează — con- 
form preceptelor din Sharia — pedeapsa cu moartea, tortura, 
căsătoriile pe bani sau interzicerea totală a alcoolului etc., 
mişcările revoluţionare din aceste zile demonstrează o insta- 
bilitate pentru lumea musulmană. Principii precum suvera- 
nitatea poporului sau sacralitatea vieţii, născute într-un 
spaţiu în care creştinismul a fost şi este dominant, îşi fac loc 
în lumea arabă, începând cu ţările cele mai deschise moder- 
nităţii occidentale, cele aşa-zis „liberale“. Prin urmare, lumea 
musulmană se îndreaptă cu paşi mărunți, dar siguri, spre 
o dominație culturală creştină, tocmai pentru că adevărata 
esenţă a democraţiei este creştinismul, iar „impulsul demo- 
cratic a apărut in istoria omenirii ca o manifestare evanghe- 
lică“ (Jacques Maritain), sub forma dreptăţii şi a păcii, ca 
respect pentru demnitatea umană şi sacralitatea legii, ca iu- 
bire a libertăţii şi responsabilităţii şi chiar ca acea formă de 
umilinţă care ne arată că „nici un om nu este atât de bun să 
guverneze un alt om fără consimţământul acestuia“ (Abra- 
ham Lincoln). 


Secularizări în oglindă 


Ne simţim confortabil arătând cu degetul către secularizarea 
Occidentului, în vreme ce, în țări precum România sau Polonia, 
gradul de participare la slujbele Bisericii ne mângâie pesimismul 
generat de statisticile vest-europene. Dar este mersul la biserică 

singura variabilă a acestui fenomen social destul de încâlcit, 

numit secularizare? 


În Marea Britanie, autobuzele se opresc definitiv de Cră- 
ciun şi abia le zăreşti de Sfintele Paşti. Ca într-un fel de 
noapte a lumii seculare, doar câteva magazine şi restaurante 
invită să le treci pragul. Însă bisericile sunt şi ele aproape 
goale. Conform recensământului din 1841, doar 40 % dintre 
britanici nu mergeau la biserică în mod regulat; în 1979, doar 
5,4 milioane participau la sfintele slujbe; în 1989 — 3,3 mi- 
lioane, iar în 2005 — 3,1 milioane. Ritmul scăderii interesu- 
lui pentru Biserică arată că, în 2020, puţin peste 2 milioane 
de britanici vor mai frecventa lăcaşurile de cult. De fapt, 
multe biserici de parohie sunt nevoite să se închidă după ce 
au experimentat fără rezultate mai multe tehnici de supravie- 
ţuire specifice pieţei libere: organizarea de târguri cu produse 
tradiţionale, concerte de muzică, expoziţii de artă şi cărţi, 
proiecţii de filme etc. Singura speranță vine de la comu- 
nităţile de creştini imigranţi. Polonezii, pentru care Marea 
Britanie este o destinaţie la fel de favorită precum Italia şi 
Spania pentru români, au reinventat multe parohii catolice, 

care se pregăteau să pună lacătul pe uşa bisericii. Aceleaşi 
statistici ne arată, însă, un fenomen curios: deşi, la bisericile 
de parohie, avem o scădere considerabilă a frecventării, în 
cazul catedralelor, creşterea este una semnificativă. Oamenii 
parcă simt nevoia de spaţii mari, de un sentiment al aparte- 
nenţei la un univers spiritual comun şi, mai ales, la un reper 
naţional care să le dea sens într-o societate profund distor- 
sionată, în tradiţionalismul ei, de religia islamică. 


Natura dezvrăjită 


Dacă acceptăm ideea potrivit căreia, astăzi, religia este 
doar un obiect de consumat printre multe altele, pe o piaţă 
liberă care fixează un preţ extrem de redus al spiritualului, 
nu facem decât să continuăm logica secularismului ca doc- 
trină politică — să disociem, adică, natura de sinele uman. 
În arhitectura secularismului, doar sinele uman mai poate fi 
contaminat de sacru, în vreme ce tot restul creaţiei poartă 
amprenta realului, un real total accesibil, care poate fi citit şi 
guvernat cu ajutorul legilor fizice, economice sau biologice. 
Secularismul a înlocuit universul creştin medieval, extrem de 
bine ierarhizat şi care privea spre eternitate, cu altul în care 
omul priveşte doar către sine, domesticeşte natura şi o rupe 
în două: o lumea „reală“ şi o lume „imaginată“, doar cea din 
urmă având loc şi pentru suflet. 

Filosoful canadian Charles Taylor! crede că secularismul 
este prin excelenţă vest-european, fiind asociat cu naşterea 
statului-naţiune, extinderea pieţei libere, egalitatea cetăţeniei 
şi chiar cu consumerismul. Doar drepturile ne constituie în 
subiecte umane, ceea ce înseamnă că religia este acceptată în 


! Charles Taylor, Sources of the Self: The Making of Modern Identity, Har- 
vard University Press, 1989, passim; idem, A Secular Age, Belknap Press 
of Harvard University Press, 2007, passim. 

spaţiul public doar dacă se dezbracă de puterea ei coercitivă 
şi acceptă exclusiv rolul de partener de dialog, înarmat doar 
cu armele persuasiunii. Deşi avem mai multe tradiţii secu- 
lare (SUA, unde populaţia se declară mai degrabă religioasă, 
în vreme ce statul este unul secular, sau Marea Britanie, unde 
Biserica Angliei este oficială (established Church), episcopii ei 
sunt membri de drept ai Camerei Lorzilor, dar locuitorii aces- 
tei ţări sunt mai degrabă nepracticanţi), ce caracterizează 
modernitatea vestică în general ar fi accesul direct la realitatea 
nemediată de sacru, fenomen numit de Max Weber disen- 
chantement şi tradus prin lipsă de interes, mister şi entuziasm. 

Drept consecinţă, secularismul prioritizează materialul 
asupra spiritualului, redefineşte politica şi etica, privatizează 
credinţele religioase şi conduce la un declin social al sim- 
bolurilor, evenimentelor şi instituţiilor religioase.” Practica şi 
credinţa religioasă se limitează la un spaţiu unde nu pot con- 
cura stabilitatea politică sau libertăţile „liber-cugetătorilor“. 
Altfel spus, pentru ca o societate să fie modernă, trebuie 
să fie seculară, iar, pentru a fi seculară, ea trebuie să închidă 
religia în spaţiile non-politice. 


Contra-catedralele 


Amprenta socială a unei catedrale este uşor diferită de 
cea a unei biserici de parohie. Ca sediu al episcopului care se 
adresează întregii eparhii, deci unei pluralităţi de comunităţi 
parohiale — catedrala este un axis mundi, un loc care adună 
şi surprinde realităţi sociale importante nu doar local, ci şi 
naţional. Cu excepţia vizitelor papale şi a unor pelerinaje, 
Occidentul pare să fi pierdut această dimensiune a marilor 
comunităţi spirituale, motiv pentru care exemplul britanic 


E Jos6 Casanova, Public Religions in the Modern World, University of 
Chicago Press, Chicago, 1994, p. 11-74. 


70 Complicităţi neoliberale 


rămâne un paradox. În schimb, realitatea necontaminată de 
sacru este cea care catalizează mari mobilizări populare: sta- 
dionul, concertul, parcul şi mai ales mall-ul, prin excelenţă o 
contra-catedrală, care te compleşeşte cu mărimea lui şi te face 
să te simţi umil în faţa inaccesibilităţii la bunurile pieţei. 
Toate aceste forme de mobilizare populară au devenit astăzi 
ceea ce erau catedralele odinioară. Ele sunt exemple fidele 
ale secularismului, care înfăţişează o ființă umană secula- 
rizată ce-şi are centrul de existenţă în realul palbabil, şi nu în 
spiritualitate. 

O altă formă a contra-catedralei contemporane este şi 
ceea ce descrie idealul de cetăţean postmodern. El este un 
angajat al unei mari corporaţii internaţionale, mai degrabă 
femeie decât bărbat, posedă o diplomă universitară de va- 
loare, crede mai mult în sine decât în orice altceva, locuieşte 
neapărat în zona (semi-)centrală a unei metropole, conduce 
o maşină relativ puternică, îşi educă mai întâi în limba en- 
gleză copiii şi merge într-o vacanţă scumpă cel puţin o dată 
pe an. Dacă descrierea de mai sus surprinde realitatea zilelor 
noastre, înseamnă că aceste corporaţii internaţionale par să 
aibă rolul pe care l-au pierdut catedralele în Occident — de 
a mobiliza mari mulțimi de oameni, de a-i introduce într-o 
comunitate în care „mântuirea materială“ e uşor realizabilă. 


Paradoxul secularizării 


Noi, ortodocşii români, nu prea credem în secularizare. 
Adeseori ne ferim atât de cuvânt, cât şi de realitatea pe care 
o descrie, ca şi cum n-ar exista. Referințele la secularizare 
lipseau de cele mai multe ori din discursul ierarhilor, preoţilor 
şi teologilor români în anii 1990. Această încăpățânare venea, 
pe de o parte, dintr-o relativă izolare față de Occidentul 
academic, pe care au impus-o graniţele închise în perioada 
comunistă. Pe de altă parte, refuzul secularizării este şi un 

act profund duhovnicesc: atâta timp cât avem Adevărul, cum 
am putea crede că-l vom pierde? Deci, secularizarea impune 
şi un uşor paradox teologic. Deşi e citibil cu ajutorul ştiinţelor 
sociale, fenomenul scapă sensibilităţii euharistice şi naivităţii 
intelectuale a omului duhovnicesc, care priveşte spre o Îm- 
părăţie „care nu este din lumea aceasta“ (loan, 18, 36). 

În ţara noastră, Biserica pare să fi rămas singura instituţie 
care creează mari mobilizări populare. Cu ocazia hramurilor, 
dar mai ales a pelerinajelor şi a chemării pascale „Veniţi, de 
luaţi lumină!“, milioane de credincioşi sunt prezenţi în jurul 
aceleiaşi Realităţi şi se recunosc unii într-alţii prin prisma 
identităţii comune de membri ai Lrupului Iainic al lui Hris- 
tos. Totuşi, în ciuda acestui tablou şi cu toate că drumul 
modernităţii româneşti e diferit de variantele occidentale, 
este legitim să folosim experienţa vestică pentru a căuta 
răspunsuri la mulţimea paradoxurilor româneşti. Oare multi- 
tudinea divorţurilor, violenţa din familii, abundența porno- 
grafiei şi a cazinourilor, vulgaritatea din mass-media, plagiatul, 
avortul sau chiar neplata impozitelor către stat nu sunt 
semne ale secularizării mult mai puternice decât cele din 
Occident, unde, totuși, demnitatea persoanei este parte a 
legislaţiei şi punct de pornire al oricărei dezbateri publice? 
România a avut parte de cea mai severă variantă de secula- 
rism politic în perioada regimului comunism. Să nu fi creat 
acest secularism secularizare? 


Marea societate 


Primul ministru britanic, David Cameron, a propus, în campania 
electorală din 2010, crearea Marii Societăţii (The Big Society!), 
0 viziune care astăzi întruneşte consensul cvasi-unanim al elitelor 
politice din Regatul Unit, în efortul concentrat de a scoate 
din criza economică o societate a cărei datorie externă depăşeşte 
deja 1 bilion de euro. 


he Big Society este un proiect social, economic şi politic 

născut nu în restaurante sau între reprizele de somn 
parlamentar, ci în minţile unor intelectuali cu doctorate în 
teologie, economie, istorie sau ştiinţe politice la Oxford şi 
Cambridge, conectaţi la societate şi capabili de cea mai im- 
portantă inovaţie politică din ultimele decenii, din Anglia. 
Cu toţii par să spună că statul nu mai este la modă în Marea 
Britanie, că piaţa liberă de tip neoliberal nu e doar amorală, 
ci şi imorală, şi că ne-a transformat în nişte clienţi pasivi, iar 
societatea duce lipsă de forme de putere alternativă. Cu alte 
cuvinte, viaţa noastră e dominată exclusiv de stat şi de piaţă, 
iar noi ne complăcem într-o cultură consumeristă pasivă şi 
în conformism politic. 


l Jesse Norman, The Big Society. The Anatomy of the New Politics, Univer- 
sity of Buckingham Press, Buckingham, 2010, passim; Phillip Blond, 
Red 'lory. How the Left and Right Have Broken Britain and How We Can 
Fix It, Faber and Faber Limited, Londra, 2010, passim. 

Ascetica pieţei 


Unirea pieţei cu statul s-a accentuat în Marea Britanie 
sub premieratul doamnei Margaret Thatcher (1979-1990), 
pornindu-se de la premisa că şi statul, şi piaţa au interese 
convergente. În scurt timp, monopolurile publice şi private 
au centralizat pieţele economice, astfel încât indivizii şi co- 
munităţile mici aproape că nu mai au nici un instrument de 
a influenţa statul-piaţă. Majoritatea spaţiilor civile sunt do- 
minate fie de prezenţa statului, fie de piaţă, situaţia prezen- 
tându-se sub forma unui oligarhism economic care, deşi se 
pretinde liberal, are mai degrabă un iz socialist post-sovietic, 
neavând mai nimic în comun cu piaţa liberă teoretizată de 
John Adams sau Friedrich Hayek. Fermelemici nu pot con- 
cura cu preţurile scăzute promovate de supermarket-uri şi sunt 
vândute celor care practică agricultura ieftină utilizând masiv 
pesticidele. Aşa apar monopolurile, iar românii resimt cel mai 
bine, plătind pentru mâncare cel puţin la fel mult ca alţi eu- 
ropeni, care beneficiază de salarii de patru-cinci ori mai mari. 

Dacă logica monopolului este înrădăcinată în individua- 
lism şi duce la oligarhie economică, soluţia intelectualilor din 
jurul The Big Society este reprimarea asceticii capitalismului 
neo-liberal şi, mai degrabă, construirea unei economii morale, 
decât ameliorarea efectelor pieţei amorale, prin intervenţio- 
nismul distant al statului şi birocraţie. Ideea este de a arăta 
că o piaţă liberă poate funcţiona după principiul win-win şi că 
nu e neapărat un joc de sumă zero, în care cei puţini câştigă 
şi cei mulţi pierd. Se cere, prin urmare, o economie politică 
bazată pe relaţiile umane, pe o nouă structură şi înţelegere 
a capitalului şi centrată pe resursele şi nevoile locale. E vorba 
de o economie anti-monopolistă, relațională şi asociativă, 
care vede piaţa ca pe un sistem de interdependenţă ce poate 
fi umanizat. În Marea Britanie, există 5.000 de cooperative 
independente, care se află în proprietăţile a 13 milioane de 
cetăţeni. Recent, portul istoric Dover (cea mai importantă 

conexiune maritimă cu Franţa) a fost trecut de guvern în pro- 
prietatea comunităţii locale, care de acum înainte va încasa 
profitul de circa 25 de milioane de lire sterline pe an, dar va 
şi investi în modernizarea portului şi a oraşului măcinat de 
şomaj în urma crizei economice. 


Capitalul social 


Distrugerea cartelizării capitalului material se realizează 
prin afirmarea şi valorificarea unui nou tip de capital — cel 
social. Izolarea creează sărăcie, observa Robert Putnam?, iar 
în ultimii cincizeci de ani a scăzut apetitul pentru implicarea 
în asociaţii, voluntariat, cluburi locale, acţiuni ale Bisericilor 
etc., toate acestea afectând ceea ce politologul de la Harvard 
numeşte „capital social“. În opinia sa, în Statele Unite, reli- 
gia asigură jumătate din capitalul social, dar nu datorită unei 
sete senzaţionale de ascetism, ci pentru că oferă acea impli- 
care emoţională pierdută în urma privatizării timpului liber 
şi a dezinteresului faţă de solidaritatea socială. 

Dar, tocmai pentru că este în declin, capitalul social care 
zace latent în fiecare comunitate trebuie revigorat şi reval- 
orificat ca resursă economică. Prin urmare, reţelele sociale nu 
au doar o valoare afectivă, ci şi una economică, în măsura în 
care cererea şi oferta pieţei pornesc de la periferie spre cen- 
tru, de la persoane către stat şi de la local la naţional. Astfel, 
guvernul britanic are în vedere o redistribuire masivă a put- 
erii: de la stat la cetăţeni, de la Guvern la Parlament, dinspre 
birocraţie către democraţie ete. — de fapt, o reînviere a unei 
vechi tradiţii a conservatorismului britanic, ascunsă, în ul- 
timele secole, de extinderea statului, care a secat de putere 
corpurile intermediare ale societăţii şi care nu mai afirmă o 
politică a comunităţii şi a reciprocităţii. 


2 Robert Putnam, Bowling Alone: The Collapse and Revival of American 
Community, Simon & Schuster, New York, 2000, passim. 

Puterea localului 


Apatia accelerată a cetăţenilor, care denotă dezinteresul 
faţă de politică şi care se transformă în ură când guvernul 
ia măsuri „nepopulare“ sau sunt deconspirate mari cazuri 
de corupţie, se poate converti în capital social când cetăţenii 
au conştiinţa că lucrează atât pentru ei şi familiile lor, cât şi 
pentru şcoala, strada, localitatea sau chiar națiunea lor. Pen- 
tru ca lucrul acesta să se întâmple, statul trebuie să nu se mai 
comporte ca un agent al redistribuirii bunăstării, iar cetăţenii 
să fie înzestrați cu puterea de a conduce serviciile de care 
beneficiază, într-un mod care combină interesul public cu 
eficienţa economică şi binele personal cu binele comun. Prin 
urmare, priorităţile guvernului britanic în vreme de criză sunt 
să acorde mai multă putere guvernelor locale, să sprijine 
întreprinderile sociale, asociaţiile caritabile sau voluntariatul 
şi să „încurajeze proprietatea colectivă“ (David Cameron), 
reafirmând respectul faţă de autoritatea naturală a corpurilor 
intermediare, protejând autonomia lor şi evitând asistenţia- 
lismul. 


Parohia 


Austeritatea proiectelor politice româneşti, care se plimbă 
ezitant între dominaţia pieţei (neo-liberalismul anilor 1970- 
80) şi socialismul etatist experimentat în anii comunismului, 
pare să ignore realitatea vie care se află între individ şi stat: 
noi. Un „noi“ care se referă la noi, cei din familie, şcoală, 
parohie, fabrică, oraş etc. Aşa cum Mântuitorul lisus Hristos 
se recunoaşte în fiecare dintre noi, iar noi suntem îndemnați 
să ne recunoaştem în EI şi în aproapele nostru, tot astfel 
trebuie să înţelegem că noi toţi suntem simultan şi săraci, şi 
bogaţi, suntem şi asistenţi, şi asistați, suntem şi profesori, şi 
studenţi. Când vom ieşi din logica dualismului marxist de tip 

„bogat versus sărac“, ne vom regăsi locul şi menirea în comu- 
nităţile noastre şi le vom putea ridica prin forțele noastre la 
statutul de motor al schimbării. 

Pentru moment, în România, prototipul unor astfel de 
asociaţii nu poate fi decât parohia. Este singura grupare care 
beneficiază de sensul comunitar, adună membrii săi în jurul 
lui Hristos şi, totodată, pe unii în jurul altora. Parohia are, 
prin însăşi natura ei, amprenta cooperării, într-ajutorării şi 
responsabilităţii comune. Beneficiază, prin urmare, de resur- 
sele dezvoltării de programe care să dezizoleze individul nu 
doar spiritual, ci şi, de ce nu?, material (prin asistenţă medi- 
cală, educaţională, ateliere de creaţie, cercuri de lectură etc.). 
O altă comunitate cu potenţial asemănător nu există în 
România: universităţile sunt monopolizate de stat, micile 
afaceri nu reuşesc să se dezvolte la umbra marilor corporaţii, 
multe ONG-uri trăiesc pentru fondurile primite şi nu le con- 
vertesc în rezultate pentru comunitate etc. Prin urmare, in- 
dividul se pierde undeva pe drumul dintre asistenţa furnizată 
de stat şi mizeria-i zilnică. Alternativa este întoarcerea la 
parohie, singura comunitate care poate transforma caritatea 
din excepţie în virtute socială. 


Depolitizarea politicii 


În Săptămâna Mare, căutăm mai mult ca oricând să ne centrăm 
existența personală în jurul Patimilor şi al Învierii Mântuitorului 
nostru lisus Hristos şi să ne redescoperim vocaţia naturală, aceea 
de cetățeni ai Împărăției Cerurilor. Recurgem la auto-reflecţie 
şi ne întrebăm în ce măsură subiectivitatea noastră personală 
este pătrunsă de Lumina Învierii. 


acă i-am aplica şi societăţii aceeaşi interogaţie, printre 

multele aspecte negative descoperite am identifica şi de- 
pendenţa de tehnologie. Din China până în Statele Unite, 
oamenii îşi doresc ultimul tip de iPad. Urmărim cu sufletul 
la gură lansarea ultimelor modele de automobile, deşi, de cele 
mai multe ori, nu ni le putem permite. Nici nu ajungem să 
stăpânim bine funcţiile telefonului mobil pe care-l posedăm, 
că ne dorim un model mai avansat. Suntem prinşi în mrejele 
tehnologiei şi ne conducem viaţa după traseul novator al 
acesteia. Lumea pare să-şi fi găsit sinele exclusiv în direcția 
consumului de tehnologie. Face politica excepţie? 


Modernitatea disciplinatoare 
Modernitatea l-a ajutat pe om să-şi descopere sinele şi 


să devină, dintr-un simplu supus al regelui, un individ care 
are capacitatea de a se autocunoaşte şi autoconduce. În noul 

spaţiu al suveranităţii, democraţia republicană, în care gu- 
vernarea nu mai e de drept divin, ci populistă (de către, prin 
şi pentru popor), a apărut limbajul drepturilor umane, menit 
să scoată individul de sub puterea misticismului religios şi a 
absolutismului politic. Eliberat şi înarmat cu drepturi, omul 
a devenit, prin intermediul liberalismului, din supus — 
cetăţean. Deşi liberalismul, ca expresie politică a moderni- 
tăţii, eliberează individul de arbitrariul guvernării, în acelaşi 
timp, el elimină aranjamentele plurale şi spaţiile autonome 
care stăteau între puterea politică şi individ. Natura umană 
era invitată să se conformeze unei singure forme de subiec- 
tivitate, aceea a cetăţeanului burghez sau a ceea ce astăzi 
am putea numi „clasa de mijloc“. Astfel, individul trebuie să 
devină un cetăţean bun, parte a unei ordini morale şi raţio- 
nale în care, dacă nu intri, eşti marginalizat prin diferite pro- 
ceduri (inchisoare, amendă, decăderea din drepturi etc.). 
Max Stirner, un poststructuralist înainte de vreme, re- 
marca, la jumătatea secolului XIX, această putere norma- 
lizatoare şi disciplinatoare a liberalismului. Filosoful german 
considera că modernitatea l-a înlocuit pe Dumnezeu cu omul 
şi că liberalismul a devenit o nouă formă de convingere reli- 
gioasă sub forma „unui creştinism reinventat în termenii Ilu- 
minismului“!. Pentru ca noua societate să fie bine ordonată 
şi raţionalizată, sunt prioritizate drepturile neutre în faţa 
concepţiilor subiective despre bine, frumos sau adevăr. Îm- 
părtăşim aceeaşi cetăţenie nu în funcţie de credinţa noastră 
sau de muzica pe care o ascultăm, ci în funcţie de ceea ce ne 
uneşte formal. Prin urmare, cetăţenia politică nu surprinde 
întreaga identitate umană, ci chiar produce o dezumanizare 
a individului şi a societăţilor (Carl Schmitt). Liberalismul 
devine o tehnologie disciplinatoare, din moment ce mediază 


! Max Stirner, The Ego and Its Own, în David Leopold (ed.), Cambridge 
Texts in The History of Political Thought, Cambridge University Press, 
Cambridge, 2005, p. 27-136. 

între normele care definesc persoana umană ca individ şi 
subiectivitatea sa personală. Deşi suntem convinşi că dreptu- 
rile au fost inventate ca să elibereze individul de sub puterea 
statului, în acelaşi timp trebuie să fim conştienţi că, fiind ad- 
ministrate de stat, ele leagă şi mai mult individul de acesta.” 
Cel mai recent şi clar exemplu este cel din Franţa, unde, în- 
cepând cu data de Il aprilie 2011, femeile musulmane nu 
mai au voie să poarte vălul care le acoperă întreaga faţă în 
virtutea dreptului tuturor cetăţenilor de a nu le fi agresată 
conştiinţa religioasă. În cuvintele lui Michel Foucault, libe- 
ralismul s-a constituit, deci, ca „o tehnologie a guvernării“. 


Sfârşitul politicii 


Tehnologizarea vieţii sociale este extrem de vizibilă şi în 
câmpurile puterii. Trăim într-o epocă post-ideologică, din 
moment ce cu greu mai distingem opoziții altădată celebre: 
stânga versus dreapta, republică versus monarhie, stat federal 
versus unitar etc. În locul conflictelor ideologice sau doctri- 
nare din trecut, mai toţi actorii politici împărtăşesc aceleaşi 
„politici raţionale“, lupta împotriva corupţiei şi terorismului, 
eficientizarea banului şi politicilor publice etc. La cea mai 
mică fluctuaţie a neîncrederii în guverne, apare ca un dat 
natural ideea înregimentării tehnocraţilor văzuţi ca salvatori 
ai patriei, datorită ştiinţei de care dispun. La rigoare demo- 
cratică, însă, cel mai bun economist din lume va fi mereu un 
ministru al Finanţelor mai slab decât un economist mediocru, 
dar validat politic de parlamentul care a produs guvernul. 

Ne întrebăm apoi cum să eficientizăm acele adunări 
parlamentare de oameni leneşi, corupți şi codaşi la capitolul 
încredere a cetăţenilor. Limbajul economic (eficienţă, profit 
etc.) a pătruns, aşadar, chiar şi în inima politică a democraţiei 


2 Saul Newman, Power and Politics in Poststructuralist Thought. New The- 
ories of the Political, Routledge, Londra și New York, 2005, p. 118-119. 

care este Parlamentul, o instituţie prin definiţie ineficientă, 
din moment ce se ocupă cu un proces greoi — dezbaterea. În 
ceea ce priveşte executivul, nu mai vorbim de guvernare (gov- 
ernment), ci de „buna guvernanţă“ (good governance). Cum ar 
mai putea fi supusă reflecţiei, dacă se numeşte deja „bună“ şi 
este predată în universităţile din toată lumea ca atare? Sun- 
tem, aşadar, într-o etapă a guvernanţei fără guvernământ 
(governance without government), marja de decizie politică a gu- 
vernelor se limitează la tabloul desenat de ştiinţa extrem de 
tehnicistă a Băncii Mondiale, a FMI, a corporațiilor şi orga- 
nizaţiilor internaţionale, ceea ce ne arată că bietele guverne 
deja nu mai fac ce vor, ci doar ce pot. În fapt, guvernele tind 
să se subţieze şi să se împartă într-o varietate de instituţii şi 
practici informale, din cauza unei sensibilităţi neoliberale, 
care glorifică statul minimalist cu o economie deregulată şi 
care urmăreşte profitul în orice situaţie.” Însăşi politica a fost 
cucerită la nivel atât discursiv, cât şi practic de raționalitatea 
economică. 


Limbajul politicii 


Încercând să găsească sfera dominantă a fiecărui secol, 
Carl Schmitt arăta că secolul XVI a fost dominat de teologie, 
secolul XVII de metafizică, iar secolul XVIII a fost unul 
umanist. Mai departe, sfera centrală a secolului XIX a fost 
cea economică, iar secolul XX a fost dominat de „o credinţă 
religioasă în tehnologie“. Nu ştim cum va arăta politica se- 
colului XXI, dar, deocamdată, ea pare cu un picior în secolul 


3 Kenneth Surin, Rewriting the Ontological Script of Liberation: On the 
Question of Finding a New Kind of Political Subject, în Creston Davis, 
John Milbank şi Slavoj Zizek (ed.), Theology and the Political. The New 
Debate, Duke University Press, Durham şi Londra, 2005, p. 240-266. 


+ Carl Schmitt, The Concept of the Political, ed.cit.; idem, Roman Catholi- 
cism and Political Form, ed.cit. 

XIX şi cu celălalt în secolul XX, deşi frământările în direcția 
repolitizării politicii au început în ţări ca Marea Britanie. 
Acolo se încearcă, printr-un referendum, înlocuirea sistemu- 
lui electoral majoritar (first-past-the-post) cu cel al votului al- 
ternativ (instant-runoff voting), în care cetăţenii ierarhizează 
candidaţii în funcţie de preferinţe, ceea ce, în mare, ar 
însemna un plus de reprezentativitate politică în Parlamen- 
tul de la Westminster.” 

Cu toate acestea, limbajul politicii a încetat să mai fie 
politic, pentru că ne aflăm într-o ordine postpolitică, un fel 
de pace ideologică. La limită, putem specula că însăşi această 
linişte non-ideologică este în sine o ideologie, din moment 
ce, nemaiavând tensiune între individ şi comunitate, consid- 
erăm că am găsit reţetele ştiinţifice care ne oferă libertate. 
Dar oare nu tocmai această pace este antiteza libertăţii? Dacă 
în secolul XIX oamenii stăteau ore întregi la coadă ca să 
voteze, iar sindicatele le interziceau membrilor lor să meargă 
la biserică, punându-i ferm în situaţia de a alege pentru tot- 
deauna, astăzi graniţele dintre comunităţi sunt atât de 
şubrede, încât suntem la un clic distanță de a ne alătura sau 
de a părăsi orice partid politic, club sportiv, ţară de reşedinţă, 
comunitate online, Biserică sau chiar familie. Intrarea şi 
ieşirea dintr-o comunitate este la ofertă pe o piaţă politică 
din ce în ce mai depolitizată. În această situaţie, discursul 
politicii trebuie sanitarizat şi redat politicului, care nu se 
ocupă de adevăr, frumos sau eficienţă, ci, mai degrabă, de 
felul în care este structurată autoritatea în societate prin con- 
fruntarea diverselor viziuni asupra binelui comun. 


5 Ulterior, prin referendumul de la 5 mai 2011, cetăţenii britanici au 
respins sistemul de vot alternativ. 

Ce (nu) este statul? 


Ne aflăm în perioada de dezbatere publică a noului text 
constituțional. Dubla calitate a creştinilor, cea de membru 
al Bisericii şi de cetăţean al unui stat, ne obligă la o reflecţie 
creştină de tip socio-politic, care se cere precedată 
de o întrebare fundamentală: ce este statul? 


Scrierea Constituţiei 


laborarea unei noi Constituţii este un moment de refon- 

dare a societăţii politice româneşti. O astfel de lege fun- 
damentală nu descrie doar instituţii şi proceduri politice, 
ci şi societatea. Astfel, o constituţie bună poate însemna o 
societate mai bună, care să fie rodul voinţei participanţilor ei. 
În acest sens, o constituţie are vocaţia de a fonda statul în 
care trăim. Marile constituţii, cu care se mândresc societăţile 
democratice occidentale, sunt documente rezultate în urma 
asumării unor experienţe istorice tragice. Constituţia celei 
de-a Cincea Republici Franceze, redactată în 1958, este o 
consecinţă a războiului din Algeria. Constituţia americană 
din 1787 este rezultatul Războiului de Independenţă. Con- 
stituţia Republicii Italiene din 1947 e rezultat deconstruirii 
statului fascist. Cel mai bun exemplu este, însă, cel britanic: 
în acest caz se vorbeşte despre o constituţie „nescrisă“, pen- 
tru că nu avem un unic text. Sunt peste 80 de volume care 
stau pe masa din mijlocul Camerei Comunelor. Este, așadar, 

o constituţie „foarte scrisă“ care adună decizii, norme, tradiţii 
etc., apărute în urma unor tensiuni majore ale societăţii bri- 
tanice încă de acum 800 de ani: Magna Charta Libertatum 
(1215), Habeas Corpus Act (1679), Bill of Rights (1689), Par- 
liament Act (1911, 1949) etc. Jurisprudenţa constituţională 
britanică ne spune, prin caracterul ei excepţional, că un bun 
pact social şi politic se consolidează pe tradiţie. 

Astfel, vocaţia unei constituţii este aceea de a discerne 
ce a fost greşit în trecut, pentru a împrumuta viitorului socie- 
tăţii pozitivul unei reflecţii îndelungate. Constituţia devine 
un pansament al unei crize, având menirea de a discerne 
experienţa istorică, şi nu neapărat prezentul. La fel, în cazul 
nostru, statul comunist a păcătuit prin anularea libertăţii 
umane, creând un mediu în care doar cei puternici au avut 
vocaţia de a rezista, cei slabi capitulând. De aceea, o nouă 
constituţie trebuie să limiteze atotputernicia statului în so- 
cietate şi să spună explicit că subiectul politic este poporul 
compus din cetăţeni, nu statul. 


Ce este statul? 


Statul nu este un om sau un grup de oameni, ci acel 
ansamblu de instituţii care ocupă vârful societăţii. Este o 
suprastructură impersonală, investită cu putere în interesul 
dreptăţii sociale. Cetăţenii se unesc între ei şi cad de acord să 
se supună unei puteri care este descrisă de legi. Prin urmare, 
orice act înfăptuit de către stat este opera cetăţenilor săi, 
nu a unei entităţi invizibile. Ca dispozitiv care organizează 
autoritatea, statul este parte şi instrument ale corpului politic 
(poporul), dar şi inferior corpului politic, aşa cum partea este 
inferioară întregului. El nu are independenţă supremă față 
de întreg, nici putere supremă asupra lui, deci nu poate fi în 
mod autentic suveran. De aceea, statele se numesc suverane 
în raporturile cu alte state, nu cu propriii cetăţeni. 

Tipul ideal de stat este un produs exclusiv al raţiunii 
(statul de drept). El se distinge fundamental de societate, 
fiind un mijloc al acesteia, nu un scop în sine. Statul de drept 
este mijlocul prin care cetăţenii se înscriu într-un proiect 
comun, dar şi cel care ne reaminteşte că am depăşit graniţele 
acelui proiect prin puterea sa punitivă. Totodată, el trebuie 
obligat să finanţeze activităţile pe care cetăţenii şi grupurile 
de cetăţeni nu le pot face singure. Dacă, la ora actuală, mi- 
lioane de români pleacă în străinătate la muncă, de foarte 
multe ori dezgustaţi de societatea noastră, este şi pentru că 
nu au conştiinţa că aparțin unui proiect comun. Acest lucru 
ne sugerează că statul român este încă un stat slab, dezin- 
teresat de mulți dintre cetăţenii săi. 

La 22 de ani după căderea comunismului, avem datoria 
morală să deconstruim statul totalitar. O vor avea şi genera- 
ţiile următoare nouă, pentru că americanii încă se raportează 
la Abraham Lincoln, Alexander Hamilton, James Madison 
şi ceilalți ca la „părinţii-fondatori“, francezii la Revoluţia 
sângeroasă din 1789, iar britanicii la 1215. Dacă democra- 
ţiile consolidate încă păstrează în structura lor exemplele de 
tipul „aşa nu...!“, cu atât mai mult cea românească trebuie să 
găsească formula potrivită de pact social, pentru a depăşi 
ateismul, statolatria şi individualismul produse de regimul 
comunist. Nici regimul politic românesc precedent comunis- 
mului nu ne oferă prea multe bune practici ale guvernării. 
Sociologul francez de origine română Mattei Dogan, un sa- 
vant de reputaţie mondială, numea în 1946 regimul politic 
românesc din perioada 1866-1937 „o democraţie mimetică“ 
arătând precaritatea construcţiei statului de drept românesc. 


Autonomia societăţii 


Lipsa distincţiei dintre societate şi stat i-a permis regi- 
mului comunist să dizolve autonomia societăţii, partidul-stat 


OA  Confuzii postcomuniste 


intrând până şi în zonele cele mai intime ale vieţii cetăţenilor 
prin informatorii săi. Partidul Comunist s-a comportat ca un 
Demiurg deasupra poporului, dar şi în interiorul lui. Biserica 
rămăsese singura oază de umanitate într-o societate în care 
partidul dorea să-şi asume şi puterea pastorală de transfor- 
mare a „omului nou“ de tip sovietic. Procedând aşa, comunis- 
mul a demonstrat că adevăratul său concurent a fost religia 
însăşi, de aceea a încercat s-o înlocuiască printr-o viziune 
eshatologică profund materialistă. Noua lume avea să fie una 
în care să domnească utopia egalitarismului perfect. 

Dacă Biserica este pentru noi o societate perfectă întru- 
cât este Trupul Tainic al Mântuitorului nostru lisus Hristos, 
statul nu va avea niciodată aceeaşi vocaţie. Cu toate acestea, 
viaţa în trup a credincioşilor o pregăteşte pe cea „în duh“, 
ceea ce se traduce prin nevoia de participare a credincioşilor 
la realizarea binelui comun în viaţa de aici. Mai mult decât 
atât, filosoful francez Pierre Manent arată faptul că Biserica 
are dreptul de a controla tot ceea ce ţine de această lume.! 
Ea trebuie să vegheze cu cea mai vie atenţie ca toţi cei care 
conduc să nu le ordone celor supuşi să comită fapte ce le-ar 
putea pune în pericol mântuirea. Dacă în logica guverna- 
mentalităţii contemporane omul e un simplu element statis- 
tic, Biserica ne reaminteşte în permanenţă că omul este mult 
mai mult: el este o persoană unică şi irepetabilă, care are vo- 
cația mântuirii. Mai departe, mântuirea este un act personal, 
dar care necesită şi primeşte amprenta comunităţii, ceea ce 
înseamnă că omul este profund îndatorat să reflecteze la felul 
în care se structurează puterea în comunităţile sale: familie, 
loc de muncă, sat sau oraş, ţară etc. 

Primele reflecţii de tipul personalismului politic în spa- 
ţiul românesc le regăsim chiar în ortodoxie. Astfel, în 1924, 
episcopul Râmnicului Noul-Severin, Bartolomeu Stănescu, 


! Pierre Manent, An Intellectual H istory of Liberalism (translated by Re- 
becca Balinski), Princeton University Press, Princeton, 1995, pp. 3-9. 

licenţiat în drept şi sociologie la Sorbona, spunea că „omul 
este cel care îşi face statul, iar nu statul îl face pe om“2, de- 
nunţând caracterul intruziv al statului român interbelic în 
viaţa socială. În anii comunismului, Aleksandr Soljeniţîn, 
simțind povara ateismului impus, afirma: „Nu vrem această 
mântuire, nu vrem să fim mântuiţi de aceşti oameni şi cu 
aceste mijloace“. 

Cetăţenii români şi-ar dori să trăiască într-o societate 
în care studentul merituos ştie că, pregătindu-se consecvent 
pentru o carieră, o va putea urma, în care omul matur, 
muncind atât bine, cât şi corect poate să-i ofere bunăstare 
familiei lui şi în care bătrânul pensionar este prețuit pentru 
munca lui de o viaţă. Cu alte cuvinte, oamenii trebuie să ştie 
regulile jocului unei societăţi care se vrea stabilă. Altfel spus, 
atunci când guvernul le ordonă cetăţenilor ceva, aceştia ar 
trebui să aibă conştiinţa că ei l-au autorizat. Ce ne poate 
furniza această încredere? Pe de o parte, democraţia care, deşi 
este, aşa cum o numea Wiston Churchill, „tot un regim prost, 
dar puţin mai bun decât celelalte“ şi, pe de altă parte, spiri- 
tul creştin care trebuie să modeleze comportamentul nostru 
în comunitate. 


2 Bartolomeu Stănescu, „Datoriile economico-sociale ale statului din 
punct de vedere creştin“, în Solidaritatea, revistă social-creştină, anul V, 
nr. 1, 2, 3, iunie 1924, p. 26. 

La începutul Săptămânii Patimilor, când creştinii deopotrivă 
ortodocşi şi catolici se pregăteau să retrăiască singura moarte 
izbăvitoare din istoria omenirii, Asociaţia Pro- Democraţia 
dădea publicităţii rezultatele unui studiu ale cărui concluzii 
şocau: 91% dintre participanții la un viitor referendum 
ar susține reintroducerea pedepsei cu moartea. 


tudiul APD ar avea drept finalitate modul în care votul 

la un referendum ar putea fi influenţat de o retorică 
justiţiară, generând în final efecte nedemocratice în societate, 
prin luarea unor decizii care încalcă drepturile omului în mod 
vădit. Scopul cercetării era unul electoral, APD încercând să 
afle spre ce tipuri de decizii conduc mijloacele de consultare 
populară. Altfel spus, cum ar arăta o parte din legislaţia 
românească, dacă s-ar acorda mai mult credit opiniei publice, 
în detrimentul Parlamentului. 

Dincolo de demersul pur electoral al cercetării socio- 
logice în discuţie, atrage atenţia tema pedepsei cu moartea, 
prezentată de autori ca o soluţie izbăvitoare la problemele 
infracţionale ale societăţii noastre. Întrebarea referitoare la 
consultarea populară pentru introducerea pedepsei cu moar- 
tea pleca de la ipoteza că pedeapsa capitală ar putea stopa 
evoluţia criminalităţii în contextul în care autorităţile nu mai 
fac faţă, ea conţinând încă din formulare o mare doză de diri- 
jism. Chiar şi aşa, cele 91 de procente îl înfioară pe cititor. 

Suntem siguri că psihologia comună a (tele)spectatorilor, în 
cazul bunicului ucis în bătaie pe trecerea de pietoni de un 
tânăr de 22 de ani din Craiova, cere inconştient o pedeapsă 
semnificativă, vecină cu eliminarea totală a vinovatului din 
corpul societăţii. Reacţia afectivă este, de cele mai multe ori, 
mai puternică decât cea rațională. Dar, încă de la dispariţia 
monarhiilor de drept divin, sistemele politice se construiesc 
rațional, ceea ce face ca închisoarea să fie definită ca un 
spaţiu al reeducării şi nu neapărat al pedepsei. 


Vechi şi nou 


În antichitate şi în perioada premodernă a Vechiului 
Regim, oamenii asistau în pieţele publice la execuţii des- 
făşurate în cele mai oribile scenarii, nedemne de descris aici. 
Pedepsele erau exemplare, fiindcă supliciul răzbuna lezarea 
unei autorităţi personalizante, chiar sacre, a monarhului. 
Scenografia şi regia minuțioasă a caznelor şi a execuțiilor 
publice reclamau cadrul unei ceremonii politice în care era 
reconstituită suveranitatea regelui, tocmai ştirbită de delinc- 
vent, iar asistenţa semnifica, prin chiar prezenţa ei lângă 
eşafod, faptul că recunoştea acea suveranitate. Altfel spus, 
pedeapsa capitală avea datoria să reconstruiască, cu fiecare 
ocazie, suveranitatea monarhului de drept divin, singurul 
autor al legii. Legea era astfel una personalizată, scrisă şi apli- 
cată de rege, singurul titular al puterii în societate. 

Modernitatea a schimbat paradigma de interpretare 
a pedepsei cu moartea, întrucât a schimbat titularul puterii 
în societate: acesta a devenit încet-încet poporul care, pentru 
a-şi crea consensul intern, renunţă la legea personalizată a 
monarhului şi elaborează o legislaţie proprie, stabilă şi super- 
vizată de o Constituţie. Revoluţia franceză a îngroşat rându- 
rile celor care susțineau renunţarea la pedeapsa capitală, deşi 


08  Confuzii postcomuniste 


revoluționari ca Robespierre spuneau că pedeapsa cu moartea 
se va desfiinţa singură, din moment ce vor fi ucişi anumiţi 
indivizi. Ei cereau desființarea pedepsei cu moartea, dar con- 
tinuau s-o aplice. 

În spaţiul românesc, am avut o primă încercare la 1848, 
Proclamaţia de la Islaz enunţând „desfiinţarea pedepsei cu 
moartea atât în vorbă, cât şi în faptă“. Ea a fost suprimată 
printr-o decizie a Parlamentului în 1864 şi apoi de Consti- 
tuţia din 1866, primită ca una dintre cele mai democratice 
reforme în spaţiul românesc: „Pedeapsa morţii nu se poate 
reînfiinţa, afară de cazurile prevăzute în codul penal militar 
în timp de războiu“ (articolul 18), adică în starea de excepţie, 
când raţiunea de stat pentru a conserva construcţia statală 
are nevoie de măsuri excepţionale. Până la Primul Război 
Mondial, doar două Constituţii din lume suprimaseră în mod 
explicit pedeapsa cu moartea: cea română (1866) şi cea bra- 
ziliană (1891). Dezbaterea a fost reluată după Marea Unire, 
când a fost nevoie de unificarea legislativă a celor patru 
provincii unite, dintre care, exceptând Vechiul Regat, toate 
celelalte aveau încă activă această pedeapsă. Atunci, cuvintele 
lui Vasile Alecsandri: „Niciodată un român nu s-a dedat la 
trista meserie de călău“ (1866), rezonau puternic în mintea 
oamenilor. Reintrodusă în dictatură, pedeapsa cu moartea 
era unul dintre instrumentele prin care puterea politică era 
prezentă şi controla toate spaţiile intimităţii umane. Era deo- 
potrivă un mijloc de teroare şi înfricoşare a oamenilor, dar şi 
o dovadă a faptului că dictatorul era stăpânul societăţii. 

În reflecţiile care au stat la baza construcţiei europene, 
transcrise apoi în acquis-ul comunitar, pedeapsa cu moartea 
este categoric înlăturată. E suficient să amintim că articolul 2 
din Carta Drepturilor Fundamentale a Uniunii Europene 
prevede că nici o persoană nu poate fi condamnată la pe- 
deapsa capitală sau executată. Toate statele membre ale UE 
sunt obligate să respecte aceste dispoziţii. Mai mult, Comite- 
tul de Miniştri al Consiliului Europei a hotărât, în septembrie 

2007, ca ziua de 10 octombrie a fiecărui an să fie declarată 
„Ziua europeană împotriva pedepsei cu moartea“. Artico- 
lul 22, aliniatul 3 din Constituţia României interzice în mod 
explicit, de altfel, pedeapsa capitală. 


Natura pedepsei 


Suferinţa fizică nu mai este admisă ca efect al represiu- 
nii moderne, nu mai există sancţiuni de genul mutilărilor, 
al torturii sau al pedepselor corporale. Represiunea modernă 
a răului social ne spune, deci, că o pedeapsă, pentru a se în- 
cadra în valorile cucerite de modernitate, trebuie să fie justă 
şi utilă. Ştiinţa juridică nu mai consideră criminalul o simplă 
entitate juridică, ci o persoană umană, asupra căreia influ- 
enţa mediului în care a trăit este decisivă. Pedeapsa capitală 
nu corespunde nici faptului că represiunea trebuie să producă 
suferinţe morale proporţionale, atât cât este cu putinţă, față 
de gravitatea delictului comis. Așadar, nu avem de-a face cu 
o pedeapsă propriu-zisă, ci cu suprimarea definitivă a indi- 
vizilor din mijlocul societăţii. Se vrea a fi, fără să reuşească, 
o reparaţie a răului produs, devenind un omagiu barbar adus 
legii talionului. 

Chiar dacă libertatea umană este constrânsă în timpul 
ispăşirii pedepsei, omul îşi păstrează demnitatea, libertatea 
de conştiinţă, de gândire şi chiar religioasă, dacă ne gândim 
la asistenţa religioasă a deţinuţilor. Prin urmare, sancţiunea 
penală trebuie să fie, înainte de toate, umană şi morală. 
Pedeapsa cu moartea nu moralizează societatea. Ea produce 
o stare de surescitare, înăspreşte moravurile, slăbeşte respec- 
tul cuvenit vieţii umane, naşte sentimente crude şi primitive. 
Pedeapsa, în general, nu e numai o măsură de apărare socială, 
care tinde să-i izoleze pe răufăcători de liniştea obştească, 
ci şi o măsură de întărire socială, prin care transformă ener- 
gia negativă şi distructivă a criminalilor într-o forță pozitivă. 

Homo penalis 


Studiind tehnicile autoformative, de la Părinţii Bisericii 
până la psihanaliză, istoricul francez al ideilor Michel Foucault 
readuce în discuţie natura pedepsei.! În închisoarea modernă, 
accentul cade pe supraveghere şi terapie, nu pe răzbunare şi 
pedepsire. Foucault spunea că se pedepseşte dintotdeauna, 
dar se supraveghează numai din modernitate. Aparatul judi- 
ciar vrea să corecteze, să îngrijească, nu să reprime, magistra- 
ţii devenind nişte duhovnici laici ai modernităţii. Întrebarea 
care se pune este: cine/ce este delincventul? şi nu ce a făcut 
delincventul? 

Cine este homo penalis, omul penalizabil sau pedepsibil? 
Răspunsul lui Foucault rezidă în definirea conceptului de 
putere. Aceasta nu e neapărat punitivă, atroce, ci pozitivă, 
creatoare, îşi reface energia prin participarea pacienţilor săi. 
Puterea produce în continuu contraputere, generând rezis- 
tenţă, abatere, delict pretutindeni unde se exercită. Afirmația 
este susținută de studiile sociologice americane, care arată 
că, acolo unde pedeapsa capitală este încă în vigoare, asistăm 
la o creştere, nu la o scădere a ratei criminalităţii. 


Justiţia omenească 


Justiţia omenească e nesigură şi îndoielnică şi, deci, nu 
poate da pedepse totale. Biserica ne spune în plus un lucru 
foarte simplu de înţeles şi, se pare, mult mai greu de aplicat: 
omul nu are nici un drept asupra vieţii lui, care este darul lui 
Dumnezeu, deci nu-i poate ceda societăţii dreptul de viaţă şi 
de moarte. În acest caz, despărţirea delincventului de socie- 
tate nu poate fi definitivă, întrucât titularul dreptului la viață 


! Michel Foucault, A supraveghea şi a pedepsi. Geneza închisorii (traducere 
de Bogdan Ghiu), Humanitas, Bucureşti, 1997, passim. 

nu este societatea, ci Dumnezeu. Continentul nostru este 
singurul care s-a despărţit juridic şi cultural de acest tip de 
reprimare a răului social, Belarusul fiind excepţia ce confirmă 
regula. Logica ar fi aceea a lui Montesquieu, care spunea că 
nu violenţa, ci siguranţa represiunii înfrânează libertatea. 
Dacă în spaţiul românesc se mai pune încă această problemă, 
înseamnă că nu am reuşit suficient să interiorizăm valorile 
europene. Paradoxal, deşi este clar că renunţarea la pedeapsa 
capitală se datorează antropologiei creştine, tocmai conti- 
nentul căruia îi este parcă teamă să-şi recunoască deschis 
originile creştine afirmă acest lucru fățiș. 

În cazul cercetării sociologice în discuţie, părerea ma- 
jorităţii nu contează! Giovanni Sartori, în Icoria democraţiei 
reinterpretată?, arată că mecanismele de consultare populară 
sunt jocuri cu sumă zero: majoritatea câştigă totul, iar mino- 
ritatea pierde totul. Este un mecanism de tip sau/sau, care 
exclude nuanțele şi negocierile, care maximizează conflictul 
şi dizolvă solidaritatea între membrii aceleiaşi societăţi. 
Deci, pedeapsa cu moartea nu poate fi supusă unei proceduri 
de consultare populară, întrucât este anulată de reflecţiile 
creştine din modernitatea care a creat Europa. În plus, sin- 
gura moarte legitimă a umanităţii este cea a Mântuitorului 
nostru lisus Hristos, pentru că prin ea suntem virtual în po- 
sesia învierii noastre. Poate că, în loc să ne gândim la pedeapsa 
cu moartea, am putea să reflectăm la formele moderne ale 
acesteia: moartea prin înfometare, traficul de persoane şi or- 
gane, avortul, consumul de droguri etc. Nu cumva societatea 
naşte încă prea multă moarte? 


2 Giovanni Sartori, The Theory of Democracy Revisited, Chatham House 
Publishers, Inc., Chatham, 1987, passim. 

Localităţi sub ape şi ameninţarea tăierii pensiilor. Acestea 
au fost cele mai controversate subiecte ale ultimelor săptămâni. 
Ele denotă că statul român se construieşte anevoios 
şi adesea din materiale perisabile. 


| Pata diferite ONG-uri sau oameni cu titlu individual 
au sărit în ajutorarea sinistraţilor, aratându-ne că soli- 
daritatea prin credinţă în interiorul societăţii româneşti este 
extrem de vie. Însă nu întâmplarea face ca aproape în fiecare 
an să vedem la jurnalele TV localităţi inundate. Mai degrabă, 
este rezultatul unor politici greşite. Dacă ne uităm atent la 
poziţionarea şi la istoricul localităţilor inundate, vedem că 
marea majoritate a acestora au fost (re)construite de regimul 
comunist prin programele sale de sistematizare a satelor şi 
de urbanizare forţată, lansate în anii 1970. Inspirat de ideo- 
logia marxismului ştiinţific, aşadar având pretenţia de a deţine 
adevărul suprem în materie de guvernare, regimul comunist 
şi-a propus exclusiv creşterea producţiei industriale şi agricole, 
fiind total dezinteresat de statutul persoanei umane şi de 
locul ei în societate. Cu alte cuvinte, nu conta prea mult grija 
faţă de oameni, cât marile realizări economice ale regimului. 
La douăzeci de ani de experiere a democraţiei, observăm că 
viziunea greşită a comunismului nu a fost deconstruită cu 
rigoarea pe care o pretind cetăţenia democratică şi statul de 
drept. 

Cetăţenia democratică 


Cetăţenia democratică înseamnă egalitatea de statut între 
membrii aceleiaşi societăţi. Ea, însă, nu poate fi realizată fără 
a permite accesul tuturor oamenilor la educaţie, securitate, 
cultură sau sănătate în mari sisteme naţionale. În Evul Mediu, 
educaţia şi sănătatea erau lăsate exclusiv în grija Bisericii. Cu 
titlu individual, existau boieri care-şi permiteau să plătească 
un medic privat sau un profesor pentru copiii lor. Cu atât 
mai evident a fost acest lucru în spaţiul românesc, unde nu 
au existat spitale publice până în secolul XIX, ci doar bolniţe 
pe lângă mănăstiri. Erau, deci, operaţiuni strict ale Bisericii, 
nu ale domniei — așa cum am putea numi, cu ghilimele de 
rigoare, statul de atunci. Odată cu apariţia ideii de creanță 
asupra statului, se nasc sistemele publice de sănătate, hrănite 
din taxele şi impozitele plătite de cetăţeni. Plătim diferit, în 
funcţie de venituri, dar suntem trataţi în mod egal, în virtutea 
drepturilor derivate din cetăţenie. 


Politicile sociale 


Drepturile sociale, în forma lor modernă, sunt produsul 
reflecţiilor de tip socialist de secol XIX. Dar sistemul de 
pensii pe care-l avem astăzi în ţara noastră a fost inventat de 
cancelarul german de orientare conservatoare Otto von Bis- 
marck în anii 1880. EI a fost gândit sub forma solidarităţii 
între generaţii: generaţia de oameni care realizează venituri 
azi, plăteşte pentru cea de ieri. O filosofie total diferită față 
de cea americană, în care fiecare plăteşte pentru sine însuşi. 
Sistemul german de pensii e unul care impune solidaritatea 
între generaţii, legându-le atemporal una de alta. Remarcabil 
este, însă, că strategia de consolidare naţională a lui Bismarck 
a împrumutat, printr-un simplu calcul electoral, o viziune 

care, la acel moment, le era extrem de particulară socialiștilor 
preocupaţi de îmbunătăţirea situaţiei celor defavorizaţi. 
Pentru ca națiunea germană să existe în unitatea ei, nu tre- 
buia doar să fie apărată în faţa exteriorului printr-o politică 
protecţionistă şi prin forța armatei. Mai era nevoie şi ca, în 
interior, tot ceea ce ar fi putut compromite unitatea naţio- 
nală să fie ţinut sub control. Marea problemă a sfârşitului de 
secol XIX era aceea a proletariatului chemat la răzvrătire 
împotriva ordinii sociale şi economice prin vocile liderilor 
politici care se revendicau intelectual din Manifestul Comu- 
nist. Trebuia creat astfel un consens social şi politic. 


Consens şi solidaritate 


Pentru că nu pot să-şi asigure ei înșiși toate nevoile (de 
educaţie, de sănătate, de securitate etc.), cetăţenii îi deleagă 
anumite puteri guvernului. Puterea este astfel delegată, nu 
cedată definitiv, iar instituţiile sunt obligate s-o exercite în 
limitele stricte ale legii. La rigoare, statul nu mai poate exista, 
dacă nu respectă libertăţile fundamentale ale cetăţenilor, 
nemaifiind reprezentativ pentru aceştia. Un stat, pentru a fi 
numit „de drept“ (rule of law), trebuie să beneficieze de cre- 
dinţa majorităţii în legalitatea actelor politice ale suveranului. 
În statul de drept, fiecare cetăţean în parte are posibilitatea 
concretă de recurs împotriva puterii. 

Una dintre principalele datorii ale statului este aceea de 
a susține permanent solidaritatea între cetăţenii care au fon- 
dat republica. În fond, solidaritatea impusă salariaţilor este 
în beneficiul lor propriu, mai exact al copiilor, bătrânilor sau 
invalizilor lor. Prin urmare, sinistraţii au dreptul la o lege 
care să le interzică să-şi construiască locuinţe în locuri expuse 
riscurilor inundaţiilor, la agenţi ai statului care să aplice 
această lege şi la o justiţie care să vegheze la înfăptuirea aces- 
tor lucruri. Aşadar, la un stat de drept. 

În privinţa asigurărilor sociale (pensii pentru bătrâni, 
alocaţii pentru copii, asigurări de sănătate etc.), statul tre- 
buie să menţină un anumit prag de separație între cei cărora 
le ia şi cei cărora le dă. De două decenii, însă, statul român 
ţine acest prag foarte jos şi pare mai degrabă că ar vrea să-l 
desființeze, decât să-l ridice. Acest lucru pare a avea două 
cauze: lipsa unor viziuni coerente asupra omului ca persoană 
traduse în politici sociale, dar şi lipsa banilor. Paradoxal, drep- 
turile costă: dreptul de a nu fi ucis este convertit prin bani 
în dreptul de a beneficia de protecţia poliţiei.! E un paradox 
nedrept pentru un teolog, dar şi o realitate: sunt mai multe 
şanse ca bătrâneţea să fie mai liniştită într-o ţară unde pro- 
dusul intern brut este mai mare. 


Vechile tare ale societăţii 


La începutul secolului trecut, Petre P. Carp spunea că: 
„Românul se naşte bursier, trăieşte funcţionar şi moare 
pensionar“, intuind, pentru cel puţin un secol, mentalitatea 
românilor de a fi foarte atenţi la dărnicia statului. In acelaşi 
timp, arăta şi că statul român se afla într-o evidentă inca- 
pacitate: nu-i putea mulțumi nici pe tineri, nici pe cei maturi 
şi cu atât mai puţin pe cei vârstnici. Aşadar, statul român 
a fost un stat slab în cursul întregii sale istorii. 

Că libertatea şi demnitatea umană erau foarte puţin res- 
pectate în perioada comunistă, deja ştiam. Paradoxal, chiar şi 
sub comunism, nu am avut un stat puternic, deşi acesta era 
inserat, prin reţeaua sa de informatori, chiar şi în casele noas- 
tre şi avea pretenţia că deţine monopolul asupra conştiinţelor 
supuşilor săi. Asistam, atunci, la o diminuare a statului în 
favoarea creşterii partidului unic. 


l Stephen Holmes, Cass R. Sunstein, he Cost of Rights. Why Liberty 
Depends on Laxes, W.W. Norton & Company, New York/Londra, 2000, 
pp. 77-86, 233-236. 

Folclorul politic românesc, renăscut după 45 de ani de 
statolatrie, pare să fie elaborat în jurul anti-etatismului, înţe- 
les ca fobie față de stat. Aproape că în colţurilor meselor de 
intelectuali cu virtuţi capitaliste a fost elaborată o teologie 
negativă a statului care este descris, prin intermediul dramei 
comuniste, ca fiind diavolul în persoană. Tot aşa, bugetarii 
sunt consideraţi a fi nu slujitorii comunităţii, ci paraziţii so- 
cietăţii. Prin însăşi natura ei, Biserica noastră se află, prin ur- 
mare, într-o tensiune fertilă cu statul, opunându-se oricărui 
proiect politic care presupune subţirea drepturilor umane. 
Ca urmare, viziunea creştină asupra democraţiei nu se poate 
articula în lipsa unei ordini economice juste. 


23 August ca hram 


Până nu demult, defilările de 23 August reprezentau centrul 
tabloului prezenţei Partidului Comunist în spaţiul public. 
Zeci de mii de oameni se aşezau cuminţi în tiparele minuţios 
regizate, aducându-i osanale „celui mai iubit fiu al poporului“. 


) August a fost Ziua Naţională a României în perioada 

comunistă, schimbându-i-se de mai multe ori denu- 
mirea. În esenţă, se celebra acelaşi lucru: „eliberarea popo- 
rului de sub jugul fascist de către glorioasa armată sovietică“, 
ideea subtilă ce trebuia indusă fiind aceea că românii s-au 
eliberat singuri de sub dominaţia imperialismului printr-o 
revoluţie mesianică. Secretarul-general al Partidului, Nicolae 
Ceauşescu, saluta şi se adresa mulțimii din înaltul tribunei 
ca dintr-un amvon. Cei care defilau, în cea mai mare parte 
muncitori, îi mulțumeau acestuia pentru binefacerile aduse 
poporului pe drumul construirii socialismului. Nu lipseau 
textele sacre sub forma poeziilor închinate conducerii Par- 
tidului şi nici agapa frăţească de după, cu mici şi bere. În fond, 
între anii 1945 şi 1989, 23 August a însemnat celebrarea 
publică a comunismului, cu o regie de tip religios. Se urma 
în mod grotesc logica unui pelerinaj de masă, cu scopul de 
a redemonstra anual adeziunea poporului (ne)muncitor la 
adevărurile marxist-leniniste puse în practică de fanaticii 
regimului. 

Sacralizarea politicii 


Regimurile totalitare, cum este cazul fascismului, nazis- 
mului şi comunismului, au devenit astfel nişte religii politice.! 
Totalitarismul a fost impus de o mişcare revoluţionară orga- 
nizată într-un partid disciplinat ca un corp de armată, având 
monopolul puterii şi care construia un nou stat pe temelia 
unui partid unic, cu scopul precis de a cuceri societatea şi de 
a controla conştiinţele supuşilor. Cel mai grav, însă, este că 
aceste regimuri au fost însoţite şi de revoluţii antropologice, 
care aveau rolul de a rescrie esența umanităţii şi de a crea 
„omul nou“, devotat trup şi suflet proiectelor partidului. 
Atribuindu-şi misiunea unui Dumnezeu terestru şi conside- 
rându-se unicele înzestrate cu capacitatea de a crea o nouă 
civilizaţie, partidele unice au impus noi dogme, credinţe, 
ritualuri, simboluri şi tipare de comportament. 

Astfel, comunismul românesc nu a fost doar un proiect 
politic eşuat, ci şi o cruntă realitate socială, antropologică şi 
culturală cu pretenţii de pseudo-religie. Împărțind persoanele 
umane în muncitori şi restul, comunismul nu a făcut decât 
să stabilească cine erau credincioşii regimului şi cine erau 
ereticii. Cei din urmă au fost ţinuţi la marginea societăţii 
(preoţi, intelectuali, ţărani etc.), în cazul fericit în care nu au 
fost excluşi din societatea văzută ca o comunitate exclusivistă 
a drepţilor şi trimişi în închisori ca deţinuţi politici. Sacra- 
lizarea politicii a atins cele mai vulgare culmi în perioada 
interbelică, atunci când regimurile totalitare din Europa au 
stabilit adevăruri ideologice absolute, care trebuiau respec- 
tate, i-au persecutat pe necredincioşii regimului şi i-au vene- 
rat pe părinţii-fondatori. Modelul sovietic a fost în scurt timp 
impus şi în societatea românească unde a găsit rapid oameni 
care-și aşteptau cu nerăbdare convertirea. Astfel, România 


! Emilio Gentile, Politics as Religion (translated by George Saunton), 
Princeton University Press, New York, 2006, passim. 

a avut cea mai spectaculoasă creştere a numărului de mem- 
bri ai Partidului Comunist dintre toate ţările intrate în sfera 
de influență sovietică: de la circa 1.000 în perioada inter- 
belică la circa 700.000 în 1947. 

Societatea comunistă se transforma într-o „liturghie de 
masă pentru cultul politic“ (Emilio Gentile), prin stabilirea 
unui nou sistem de credinţe, transmis supuşilor prin porunci, 
şantaj sau negocieri perverse. Libertatea persoanei a fost des- 
fiinţată şi înlocuită cu teroarea. În acest sens, teologul protes- 
tant Paul Tillich arăta că, atunci „când tendinţele totalitare 
sunt mai puternice, noi mituri politice trebuie inventate. 
Statul nu se comportă ca o reprezentare a lui Dumnezeu pe 
pământ, ci ca însuşi Dumnezeu pe pământ.“ 


Caricaturizarea religiei 


Comunismul, posesorul „harului mântuitor al tovărăşiei“ 
(Hannah Arendt) şi-a însuşit toate elementele unei religii 
adevărate: cult, sfinţi, moaşte, texte sfinte, coduri de com- 
portament, calendar, locuri de venerare etc., prezentându-se 
ca o imitație caricaturală a ceea ce se întâmplă într-o biserică. 
Declarat nemuritor ca rezultat al viziunii şi gândirii sale, 
trupul lui Lenin a fost conservat şi expus spre venerare, 
asemenea unor sfinte moaşte ale materialismului anticreştin. 
Piaţa Roşie din Moscova devenise un loc de venerare, aşa 
cum şi comuniştii români au încercat să facă din Mausoleul 
din Parcul Carol din Bucureşti, așa-numitul „Monument al 
eroilor luptei pentru libertatea poporului şi a patriei, pentru 
socialism“. Astfel, liderii comunişti erau consideraţi sfinți sau 
profeţi ai culmilor socialismului, cei ce aveau să înfăptuiască 
autenticul comunism, în care nu ar mai fi existat exploatarea 
omului de către om şi nici lupta de clasă. 

Din acest peisaj sumbru, nu lipseau textele sacre care 
erau producţiile Congreselor Partidului Comunist Român, 

în fapt deciziile secretarului-general, imposibil de dezbătut 
sau de contestat. Pe acest fundal, cultul personalităţii dicta- 
torului a luat mare amploare. Tabloul său prezent în fiecare 
sală de clasă, în fiecare spital, instituţie etc., avea menirea de 
a domina spaţiul public asemenea unor icoane care însoțesc 
credinţa creştinilor. 

Peste toate acestea, riturile comuniste reveneau an de an, 
prin defilările de amploare cu ocazia zilelor de 1 Mai şi de 
23 August. Procesiuni vulgare inspirate din pelerinajele reli- 
gioase, acestea erau puse în scenă şi dedicate oamenilor 
muncii. Intelectualii erau mult mai slab reprezentaţi. Copii şi 
tinerii prezentau la rândul lor omagii din inimile neprihănite 
conducerii de partid şi de stat, fiind trataţi ca o categorie 
importantă — a „viitorului luminos al patriei“?. Niciodată, 
însă, nu însemnau şi prezentul. 


Concurentul comunismului 


Imitând morfologia creştinismului, comunismul nu le 
cerea oamenilor decât să creadă într-o ideologie investită cu 
caracter ştiinţific. Grandiosul spectacol public, în care „omul 
nou“ de tip comunist îşi demonstra printr-un sec voluntariat 
impus ataşamentul faţă de regim, avea darul de a uniformiza 
comportamentele şi atitudinile colective. Cu toate acestea, 
omul nou pare că nu a apucat să se nască, fanaticii totali- 
tarismului fiind puţini şi, în general, incapabili să înţeleagă 
dimensiunea pseudo-religioasă a marxismului pus în practică. 

Peste toate acestea, organizarea sărbătorii de 23 August 
ca un hram al întregii societăţi ne arată că, în modernitate, 
ideologiile politice au luat locul credințelor religioase scoase 


2 Daniel Barbu, Destinul colectiv, servitutea involuntară, nefericirea totalitară: 
trei mituri ale comunismului românesc, în Miturile comunismului românesc 
(sub direcţia lui Lucian Boia), Nemira, Bucureşti, 1998, pp. 175-197. 

din spaţiul public odată cu intensificarea procesului secu- 
larizării. Mai mult, totalitarismele au continuat procesul de 
secularizării şi au înzestrat niște realităţi terestre cu respectul 
cuvenit lui Dumnezeu şi sfinţilor. Procedându-se aşa, comu- 
nismul a demonstrat că adevăratul său concurent a fost însăşi 
Biserica. 


Autogol din ofsaid 


Lumea fotbalului oferă o consistentă grilă de citire politică 
a societăţii româneşti. Campionatul naţional recent încheiat, 
dilemele echipei reprezentative a României, construcțiile 
economico-juridice adiacente şi, mai ales, mass-media de specialitate 
ne indică ethosul denaturat al unui sport menit, de altfel, 
să confere timpului liber consistenţa unei activităţi sănătoase 
atât pentru trup, cât şi pentru suflet. 


|) menţiuni ale sporturilor de echipă ce implicau lovirea 
mingii cu piciorul găsim încă din antichitate la autori 
precum Cicero şi chiar Sfântul Clement Alexandrinul, jocul 
sportiv modern denumit fotbal îşi are originea în Evul Mediu. 
Cronicari britanici relatau disputele sportive ale tinerilor şi 
meşteşugarilor la care aristocrații stăteau deoparte şi doar 
priveau, nedorind să ia parte la un joc nepotrivit poziţiei lor 
sociale. Fotbalul medieval a atras atenţia primarilor şi chiar 
a regilor britanici, care au încercat să-l interzică din cauza 
gălăgiei publice create şi „din care apar multe rele pe care 
Dumnezeu le interzice“ (primarul Londrei, 1314). Varianta 
italiană a fotbalului o găsim în ceea ce locuitorii Florenței 
denumeau în secolul XVI calcio, un joc inspirat din tehnicile 
de pregătire militară şi disputat în perioada dintre Botezul 
Domnului şi Săptămâna Mare în piaţa publică. 

O istorie politică 


În Evul Mediu, în şcolile publice britanice au apărut 
reguli de disputare între echipe reprezentând diverse şcoli, 
în încercarea de a extrage acest sport din specificul său de 
mahala. Tot aceste şcoli au codificat regulile sportului, intro- 
ducând ofsaidul în secolul XVIII. La începutul secolului XIX, 
majoritatea muncitorilor britanici trebuiau să lucreze câte 
6 zile pe săptămână şi mai mult de 12 ore pe zi. Copiii înşişi 
făceau parte din forța de muncă, prin urmare nu aveau nici 
timp, nici energie de a se implica în acest joc până la intrarea 
în vigoare a legii Factory Act din 1830, prin care timpul de 
muncă a fost restricționat în cazul minorilor, iar săptămâna 
de lucru se încheia sâmbăta la ora 14, ceea ce însemna mai 
mult timp liber. Astfel, fotbalul încă rămăsese localizabil ex- 
clusiv în şcoli, ca un mod pozitiv de ocupare a timpului liber. 
Aceste şcoli au dezvoltat două seturi de reguli: unul în care 
mingea era condusă cu mâna (rugby), iar altul în care era per- 
mis driblingul (football), din motive practice, care ţineau de 
dimensiunile terenurilor de joc. 

Boom-ul feroviar de la jumătatea secolului XIX din Marea 
Britanie, care le-a permis diverselor echipe de elevi să călă- 
torească mai uşor pentru a se întrece în jocul de fotbal, a fa- 
vorizat răspândirea acestui sport. Dar, pentru că fiecare 
şcoală avea propriul sistem de reguli, partida de fotbal a fost 
împărţită în două jumătăţi ca timp, fiecare dintre cele două 
reprize urmând să se dispute dupa regulile fiecărei şcoli. În 
rest, fotbalul rămânea un joc violent, disputat mai ales în 
zilele de sărbătoare şi îndrăgit doar de muncitori, ceea ce ne 
indică gradul de secularizare pe care l-a impus societăţilor. 
În anii 1860-70, sistematizarea codurilor de reguli a despărţit 
fotbalul de rugby. Profesionalismul a apărut abia la sfârşitul 
secolului, la insistenţele socialiştilor, iar banii pe care sportivii 
îi primeau erau consideraţi o compensație pentru timpul în 
care lipseau de la muncă din cauza deplasărilor, dar mai ales 

din cauza perioadelor de refacere fizică în urma accidentelor 
suferite pe terenul de joc. 


Fotbalul pe naţiuni 


Primul meci de fotbal între două naţiuni a fost disputat 
între Anglia şi Scoţia, în 1872, la Glasgow, ceea ce ne arată 
distincţia clară între stat şi naţiune, pentru care britanicii au 
militat tot timpul. Națiuni europene şi nu numai s-au grăbit, 
la începutul secolului XX, să-şi formeze echipe de fotbal care 
să le reprezinte la diferite competiţii menite să le sporească 
vizibilitatea internaţională. In acest sens, România însăşi a 
făcut parte din etapa de pionierat a fotbalului internaţional, 
fiind prezentă încă de la primul Campionat Mondial din is- 
torie (Uruguay, 1930). Cu alte cuvinte, fotbalul însuşi a par- 
ticipat la construirea naţiunilor, a dat sens lui „a fi împreună“ 
ca naţiune distinctă de alte naţiuni. 

Aşa cum şi apariţia şi răspândirea muzicii simfonice s-a 
suprapus peste construcţia naţiunilor europene moderne, 
la fel sporturile de echipă s-au dezvoltat şi au însoţit acelaşi 
fenomen. Aşa cum, la semnul dirijorului de orchestră, toţi 
muzicienii interpretează aceeaşi partitură, deşi cu instrumente 
diferite, la fel într-o naţiune toţi cetăţenii se îndreaptă în mod 
organizat spre acelaşi ideal. Deci, la renaşterea sa modernă, 
fotbalul a trecut din sfera preocupărilor claselor din partea 
inferioară a societăţilor la statutul de instrument liberal al 
făuririi naţiunii. 


Limbajul media 


Născut din raţiuni liberale, dar şlefuit de sensibilități 
socialiste, fotbalul nu este astăzi decât un alt produs de pe o 
piaţă deja semi-monopolizată, în care sumele de transferuri, 
cele pentru drepturile de imagine, ca şi publicitatea adiacentă 

umbresc ceea ce la origine a fost o întrecere a capacităţilor 
fizice, mentale şi psihologice ale adversarilor de pe teren. 
Cu toate acestea, societăţile vestice încă păstrează spiritul de 
competiţie sportivă, laurii învingătorilor, importanţa asocierii 
şi bucuria participării la un fenomen relativ apropiat de 
natura umană neatinsă de complexităţile modernităţii. Sta- 
tisticile ne arată că în ţări precum Italia, Olanda sau Marea 
Britanie, numărul de cluburi sportive pe cap de locuitor este 
de câte zeci de ori mai mare decât în ţara noastră. 

Am fi înclinați să căutăm răspunsul în media de specia- 
litate. Dar acolo fotbalul a încetat de mult să mai vorbească 
despre fotbal. Limbajul acestei părți a presei româneşti este 
inspirat din orice alt domeniu, mai puţin din sport: este fie 
religios („în tribune s-a declanşat apocalipsa“), fie militar 
(„mai multe echipe au început războiul pentru a-l transfera 
pe X“; „inamicul numărul 1“), sau chiar economic („pe piaţa 
transferurilor s-a dat o ultimă lovitură“) etc. Trecând peste 
farmecul unor altfel de metafore, care pot părea că nu spun 
nimic, dată fiind naivitatea lor şi faptul că au intrat în nor- 
malitatea limbajului mediatic, nu putem rămâne indiferenți, 
la temele de discuţie care nu numai însoțesc fotbalul, ci chiar 
îl anulează: obsesia faţă de valoarea contractelor jucătorilor 
profesionişti de fotbal, sumele de transfer, viaţa lor intimă, 
repertoriul de mahala al galeriilor, inventarierea publică a 
averii patronilor, legăturile de amiciţie dintre oficiali şi, mai 
ales, dezbaterea calităţii arbitrajelor. Prin urmare, subiectul 
fotbalului, care ar fi bucuria practicării şi vizionării sportului, 
a devenit periferia unui fenomen dominat de elemente care 
în Occident ies la iveală doar în cazuri excepţionale. 


Ochii pe culise 


După 45 de ani de comunism, românii (re)învaţă greu 
sensul proprietăţii private şi, mai ales, igiena intelectuală 

a spaţiului public. Accentul pus de media pe elementele din 
jurul sportului în sine trădează cele două lecţii greu de în- 
suşit în România. Avem, pe de o parte, o predilecție pentru 
denunţ şi chiar delaţiune, instrumente preferate ale regimu- 
lui politic anterior pentru instaurarea fericirii sociale. Ele 
au supravieţuit lui decembrie 1989, cu menţiunea că atunci 
se întâmplau în secret, iar acum sunt cât se poate de publice, 
dominând nu viaţa politică, dar şi media sportivă. Mai de- 
parte, dacă punem întrebarea: al cui este fotbalul?, nu vom 
găsi un răspuns clar, dat fiind că e jucat de sportivi în pre- 
zenţa unor suporteri, dar cluburile supraviețuiesc financiar 
prin grija unor patroni. Oricare element ar fi scos din ecuaţia 
sportiv — (tele)spectator - patron, fotbalul nu ar mai fi posi- 
bil, tocmai pentru că nu se hrăneşte din spiritul asociaţional 
şi comunitar specific vestului european, ci este posibil doar 
prin monopolizarea unor vechi structuri socialiste, deopo- 
trivă materiale şi intelectuale, neadaptate nici economiei de 
piaţă, nici exigenţelor nevoilor sportive umane. Prin urmare, 
fotbalul din ţara noastră este un fenomen îndreptat îm- 
potriva lui însuşi, e lipsit de relevanţă socială, educaţională şi 
fizică şi seamănă cu un autogol din ofsaid. 


Revoluţia creştinilor (1) 


Luna decembrie este pentru societatea noastră o reîntâlnire 
cu martirii libertăţii. În fiecare an suntem îndemnați să revizităm 
un loc al memoriei care ne vorbeşte despre datoria noastră 
de creştini implicaţi în societate: Revoluţia Română. 


| Ba sea dintre 16 decembrie 1989 şi 15 iunie 1990 
sunt analizate de istorici şi politologi ca fiind un amestec 
de revoluţie, revoltă populară şi lovitură de stat. Adevărurile 
istoriei faptice pare să ne scape de sub simţuri, dar sensul 
istoriei în creştinism ne direcţionează interesul spre alte înţe- 
lesuri ale evenimentelor de atunci. Imaginea tinerilor împuş- 
caţi pe străzile oraşelor şi a părinţilor care-şi plâng în fiecare 
an copiii-martiri domină conştiinţa vizuală a celor care au 
sensibilitatea suferinţei întru nădejdea Învierii. În decembrie 
19809, răul a fost pentru moment învins, dar preţul plătit a 
fost cel mai mare dintre toate ţările eliberate de sub jugul 
sovietic. În România, am avut singura revoluţie sângeroasă 
din sud-estul Europei, ceea ce ne arată că schimbarea elitelor 
s-a negociat foarte dur, iar tinerii morţi n-au fost altceva de- 
cât o monedă de schimb rapid devalorizată pe piaţa politică. 
Răsturnarea regimului comunist rămâne, însă, un moment 
de mare importanţă pentru politica românească şi pentru 
structura unei societăţi care, cu mici excepţii, se încăpăţâ- 
nează să-şi uite fondatorii. La 21 de ani de la revoluţie, ştim 
că regimul s-ar fi schimbat oricum, că înțelegerile dintre 

Mihail Gorbaciov şi George Bush-senior s-ar fi materializat 
oricum, dar parcă refuzăm să înţelegem că martirii Revoluţiei 
sunt martirii lui Hristos şi că ei au biruit cea mai puternică 
prezentă a diavolului în istorie. 


Maxima secularizare 


Aducându-ne aminte de atitudinea regimului comunist 
faţă de Biserică, suntem înclinați să repetăm şablonul că am 
avut parte de un regim socio-politic ateu. Într-adevăr, comu- 
nismul românesc a scos religia din şcoli şi, în locul Sfintei 
Scripturi, ne-a pus pe bancă manualul de istorie materialistă, 
iar în locul presei bisericeşti, atât de puternică în perioada 
interbelică, ne-a servit Tânărul leninist. Cu toate acestea, per- 
versitatea regimului a constat, în primul rând, în faptul că a 
căutat să se substituie creştinismului, caricaturizând religia: 
avem o Casă a Poporului în locul Catedralei Mântuirii Nea- 
mului, 23 august în locul pelerinajelor, textele oficiale ale Par- 
tidului în locul Sfintei Scripturi, îndoctrinarea „omului nou“ 
comunist în locul ascezei creştine etc. Astfel, regimul totali- 
tar de inspiraţie creştină s-a comportat ca o putere pastorală 
de tip secular, înlocuind tiparul liberalismului modern, care 
stabilise un raport de reprezentare politică între cetăţeni şi 
guvernanţi. 

Necesitatea instaurării „dictaturii proletariatului“, teore- 
tizată de Karl Marx, a condus elitele comuniste la o formulă 
de guvernare care imită puterea pastorală! cu care sunt înzes- 
traţi doar ierarhii Bisericii. Aşa cum creştinismul este o religie 
a voinţei lui Dumnezeu, în care Hristos este Păstorul cel Bun 
care poartă turma spre Împărăția Cerurilor, la fel comunismul 


1! Michel Foucault, Securitate, teritoriu, populaţie. Cursuri ținute la College 
de France, 1977-1978 (ediţie îngrijită de Michel Senellart, sub în- 
drumarea lui Francois Ewald şi Alessandro Fontana, traducere de 
Nicolae lonel), Ideea Design & Print, Cluj-Napoca, 2009, p. 111-210. 

este o religie a voinţei Partidului-Stat, care poartă societatea 
spre „cerul nou şi pământul nou“ al păcii eterne a lipsei luptei 
de clasă. Sectarizarea Bisericii Catolice în perioada Reformei 
a dus la secularizarea statului şi la o continuă subordonare 
a vieţii umane scopurilor economice. Industrializarea a mo- 
dificat ethosul comunităţilor tradiţionale, liberalismul şi so- 
cialismul au produs separaţia Bisericii de stat, dar comunismul 
a fost primul care şi-a propus să desființeze orice urmă de 
credinţă, atingând maxima secularizare. 


Puterea pastorală 


Pastoratul creştin, pe care Sfântul Grigorie de Nazianz 
îl numeşte „arta artelor“ şi „ştiinţa ştiinţelor“, este misiunea 
de a guverna turma primită de ierarh din mâinile lui Dum- 
nezeu, pentru mântuirea sufletelor fiecăreia dintre oile care 
o alcătuiesc. Primul păstor creştin este însuşi Mântuitorul 
nostru lisus Hristos, care se sacrifică pe Cruce pentru a re- 
aduce la Dumnezeu turma pierdută: „lar Dumnezeul păcii, 
cel ce, prin sângele unui testament veşnic, a sculat din morţi 
pe Păstorul cel mare al oilor, pe Domnul nostru lisus“ (Epis- 
tola către evrei, 13, 20). Apostolii devin şi ei păstori, încredin- 
tându-li-se câte o turmă de care vor da seama: „Deci, după ce 
au prânzit, a zis lisus lui Simon-Petru: Simone, fiul lui lona, 
mă iubeşti tu mai mult decât aceştia? EI i-a răspuns: Da, 
Doamne, tu ştii că te iubesc. Zis-a lui: Paşte mieluşeii mei. 
lisus i-a zis iarăşi, a doua oară: Simone, fiul lui lona, mă 
iubeşti? EI i-a zis: Da, Doamne, tu ştii că te iubesc. Zis-a lisus 
lui: Păstoreşte oile mele. lisus i-a zis a treia oară: Simone, fiul 
lui lona, mă iubeşti? Petru s-a întristat că i-a zis a treia oară: 
mă iubeşti? şi i-a zis: Doamne, tu ştii toate. Iu ştii că te 
iubesc. lisus i-a zis: Paşte oile mele.“ (Evanghelia după loan, 
21, 15-17). Urmaşi ai apostolilor, episcopii devin şi ei păstori 
ai turmei lui Dumnezeu, aşa cum îi numeşte pentru prima 

dată Sfântul Grigorie cel Mare în Regula pastoralis. Puterea 
de a boteza este aceea de a primi noi membri în turmă, 
Sfânta Euharistie este hrana turmei, iar prin Taina Spove- 
daniei oile rătăcite sunt reintegrate în turmă. Astfel, puterea 
religioasă este o putere pastorală. 


Statul păstor 


Michel Foucault a prezentat, în cursurile sale de la Col- 
lâge de France, diferenţele dintre puterea pastorală exercitată în 
câmpul religios şi puterea pastorală secularizată de filosofia 
comunistă şi aplicată de regimurile sovietice. Cea din urmă 
goleşte puterea harică bisericească de transcendentul ce-i 
oferă substanţă, dar îi păstrează caracteristicile exterioare. 
Păstorul creştin nu e omul legii, pentru că nu el este autorul 
Legii, ci Dumnezeu. El are sarcina să facă cunoscută Legea lui 
Dumnezeu, hotărârile Bisericii etc., dar nu el scrie sau spune 
Legea Divină. Întreaga voinţă a credinciosului (a celui din 
turmă) este modelată de voinţa păstorului său într-un nou 
tip de conduită. La limită, este vorba aici de o supunere pură 
şi necondiționată. El nu se supune unui set de reguli scrise, 
ci mai degrabă voinţei păstorului, care ştie mai bine decât el 
Legea. Creştinismul este, deci, mai întâi o religie a voinţei lui 
Dumnezeu şi mai apoi a legii (cum este cazul iudaismului). 
Prin urmare, relaţia păstorului cu oaia este una de depen- 
denţă totală, fapt pe care-l putem înţelege cel mai bine în 
mediul monastic: votul ascultării depline presupune faptul 
că viaţa întreagă a unui monah este dirijată de duhovnic în 
toate detaliile ei. De multe ori, este vorba de o încercare a 
absurdităţii: monahul este întrerupt dintr-o activitate a priori 
mai importantă, pentru a face un lucru care poate părea ab- 
surd, dar care în realitate are rolul de a-i întări voinţa. 

Prin urmare, păstorul, în ipostaza de duhovnic, trebuie 
să ştie totul despre viaţa fiecăreia dintre oile din turma sa. 

În acelaşi fel, suveranul comunist recurge la spovedania supu- 
şilor săi (prin organele Securităţii, în cazul românesc) şi tot 
el are monopolul interpretării datelor obţinute. La fel cum 
păstorul creştin are ca obiectiv mântuirea turmei sale, adică 
trebuie să vegheze ca toţi credincioşii să se supună voinţei 
lui Dumnezeu şi să cunoască Adevărul, la fel păstorul comu- 
nist îşi propune ca voinţa anti-spirituală să-i fie ascultată şi 
urmată. La fel cum creştinismul implică distrugerea eu-lui 
egoist, pentru a-i urma lui Hristos, comuniştii au pretins dis- 
trugerea eu-lui tradițional românesc, înzestrat cu credinţă, 
pentru înfăptuirea „socialismului real“. 


Revoluţia creştinilor (2) 


Statul comunist i-a expropiat creştinimului puterea pastorală 
şi a folosit-o pentru a-i tranforma pe cetăţeni în simpli deţinuţi 
ai lagărului egalitarist. Decembrie 1989 a adus eliberarea 
omului din regatul morţii, moartea şi învierea unei societăţi 
care-şi datorează ethosul ortodoxiei. 


Sensul istoriei 


A creştinismul, cât şi marxismul au o reflecţie specifică 
supra istoriei. Viziunea creştină asupra istoriei o găsim 
în Sfânta Tradiţie, ea nefiind un produs de laborator filosofic 
asemenea marxismului. Istoria creştină are, în Întruparea 
Mântuitorului, un centru care-i dă ordine şi unitate organică. 
Veşnicia intră în timp, temporalul dobândeşte semnificaţie 
veşnică şi se umple de sens, iar Biserica priveşte spre Parusie. 
Creştinii, mişcându-se între „acum“ şi „nu încă“, nu au nici 
o dificultate în a accepta caracterul surprinzător şi arbitrar 
al istoriei, de aici şi lipsa de reacţie vehementă a ortodoxiei 
la schimbările politice. Ortodoxia priveşte spre Eshaton, 
realitatea socială şi politică fiind mereu în plan secund. Dacă 
pentru creştini sfârşitul istoriei fizice este Eshatonul, pentru 
marxişti istoria, după ce va trece peste mai multe cicluri 
revoluţionare, se va încheia cu dispariţia statului, a antago- 
nismelor sociale şi a conflictelor de clasă. 

Acestei doctrine a sfârşitului istoriei îi scapă, însă, faptul 
că, în spatele ordinii politice şi economice raţionale, forțele 
spirituale lucrează, conferind evenimentelor o altă semnifi- 
caţie. Un istoric materialist nu ar putea pricepe cum Moartea 
şi Învierea unui evreu necunoscut, acum două mii de ani, a 
schimbat soarta întregii umanităţi. Pentru comunişti, aşadar, 
în viața omului nimic nu este absolut şi transcendent, nici 
religia, care e doar un produs istoric al proceselor economice. 


„Vom muri şi vom fi liberi!“ 


În decembrie 1989, puterea pastorală comunistă din 
România şi-a găsit brusc sfârşitul într-o istorie pe care şi-o 
imaginase diferit. Calculul comuniştilor asupra societăţii 
româneşti nu a ieşit din tiparele marxismului sau ale leninis- 
mului. Şi-au propus, prin urmare, să subordoneze persoanele 
umane maşinăriei economice a statului, să destructureze 
satul tradițional a cărui inimă era biserica şi să organizeze 
o armată de fanatici luptători pentru realizările partidului 
şi „conducătorul iubit“. Bagajul ideologic al comunismului 
nu presupune doar un conflict economic, precum cel dintre 
socialism şi capitalism, sau unul politic, precum cel dintre 
parlamentarism şi fascism, ci şi un conflict filosofico-teologic, 
care priveşte direct natura persoanei umane. Marx a ignorat, 
în filosofia sa, forţa spirituală a Bisericii şi a mărturisitorilor 
lui Hristos, pentru că a văzut-o ca pe o structură în declin. 
În opinia sa, catolicismul era puternic legat de feudalism şi 
de relaţiile economice de tipul pre-capitalismului, iar dictatura 
proletariatului avea să consemneze efemeritatea instituţiei 
divino-umane. Religia îi apărea ca o altă faţă a eternei lupte 
de clasă, o invenţie a celor puternici pentru a-i asupri pe cei 
slabi. 


|DA  ———————————— Confuzii posteomuniste 


Când, în decembrie 1989, tinerii revoluționari exclamau 
spontan „Există Dumnezeu!“ şi „Vom muri şi vom fi liberi!“, 
întreaga pastoraţie a regimului comunist devenise o simplă 
mitologie de laborator. Cine i-a învăţat pe acei tineri să in- 
voce numele lui Dumnezeu într-o societate educată în frică, 
teroare şi ateism? Cine i-a învăţat pe acei tineri sensul mar- 
tirajului? Cine i-a învăţat pe acei tineri că răsplata morţii 
păcatului sunt Învierea şi Libertatea? Răspunsul nu poate fi 
găsit decât în Biserica pe care fanaticii comunismului au 
crezut că o domină şi o reduc la tăcere. Credinţa a fost trăită 
profund şi în perioada comunistă, ortodocşii nu au încetat 
să privească spre Eshaton, dar şi spre sfârşitul regimului care 
se credea nemuritor, sfidând sensul istoriei şi forţa spiritului. 

Tabloul evenimentelor de acum 22 de ani cuprinde şi 
o pată a violenţei în dreptul României, singura ţară care nu 
a avut parte de o schimbare paşnică a regimului politic. 
Pentru că filosofia comunistă se învârte în jurul luptei dintre 
burghezi şi proletari, dintre materie şi spirit, ea conţine, în 
nucleul ei, cultul violenţei revoluţionare. Toate regimurile 
comuniste din lume s-au instalat la putere prin diferite forme 
de violenţă, iar în cazul românesc, presiunea Armatei Roşii, 
prezentă pe teritoriul nostru în perioada 1944-1958, a con- 
sfinţit lipsa de adeziune liberă a românilor la proiectul de 
societate egalitaristă. Din nefericire, ultimele răbufniri ale 
comunismului românesc instituţionalizat în partidul-stat s-au 
consumat pe seama tinerilor martiri, care şi-au găsit resursele 
spirituale ale rezistenţei în credinţă. Biserica Ortodoxă nu 
doar a inspirat această rezistenţă, dar a fost fizic prezentă pe 
câmpul de luptă. Cazul părintelui Constantin Galeriu care 
a săvârşit slujba Parastasului la căpătâiul multor martiri ucişi 
în plină stradă, precum şi imaginea mulțimii îngenuncheate 
în Piaţa Universităţii şi rostind rugăciunea „Iatăl nostru“ la 
îndemnul preacucerniciei-sale, este doar una dintre dovezile 
supravieţuirii credinţei într-o societate sistematic supusă 
violenţei ateizării. 

Lecţia '89 


Jumătatea central-estică a Europei are de studiat pentru 
multe generaţii viitoare lecţia anului 1989. Deşi statele 
comuniste, ca state ale bunăstării, şi-au propus să elibereze 
omul de tensiunea luptei individuale, au sfârşit prin a-l in- 
troduce într-o masă egalitară şi i-au luat orice speranţă de 
a evada. Mai mult, însă, decât celelalte state eliberate de sub 
comunism, România are de studiat şi capitolul luminos al 
martirilor Revoluţiei, care datorează credinţei creştine puterea 
de a înfrunta răul. 1989 pune faţă în faţă Biserica şi statele 
totalitare, într-o antiteză uşor nedreaptă, pentru că Biserica 
este o societate perfectă, nu un stat sau o organizaţie econo- 
mică. Biserica, corpul mistic al lui Hristos, aparţine atât lumii 
de aici, cât şi lumii ce va să vină, ea este singul loc în care 
omul se poate împlini ca persoană umană. Toate celelalte so- 
cietăţi (națiunea, statul, sindicatul etc.) servesc doar scopuri 
şi nevoi secundare. Imediat, însă, ce-şi propun să devină 
scopuri supreme ale vieţii umane, toate acestea devin contra- 
Biserici, cu propriile lor dogme şi ierarhii. Statul comunist a 
fost, în acest sens, o contra-Biserică, şi-a anulat posibilitatea 
de a fi un stat de drept, adică un stat care să cuprindă insti- 
tuţii care să exercite puterea pe baza legii scrise de poporul 
suveran. A sfârşit prin a fi un stat-păstor şi hoţ de conştiinţe. 


Nevoia de o democraţie creştină 


Revoluţia română a produs o imensă explozie în ceea ce 
priveşte nivelul religiozităţii în ţara noastră. Oamenii s-au 
regăsit în libertatea de a merge la biserică, de a se închina 
fără să fie urmăriţi şi de a-şi creşte copiii în credinţa creştină. 
Cu toate acestea, societatea românească pare să nu fi avut 
resursele de a construi o reflecţie solidă asupra politicului. 
Fără îndoială, Biserica priveşte materialismul organizat al 

statelor comuniste ca pe un inamic mai de temut decât ma- 
terialismul neorganizat al societăţii capitaliste, din moment 
ce primul este mai exclusiv şi mai intolerant faţă de inde- 
pendenţa spirituală. Cu toate acestea, o perspectivă critică 
asupra felului în care se exercită puterea, asupra relaţiilor eco- 
nomice sau locului persoanei umane în comunităţile terestre 
este absolut necesar. În acest sens, Revoluţia din decembrie 
1989 trebuie să devină un moment fondator nu numai al 
democraţiei româneşti, ci şi al luptei continue pentru în- 
creştinarea societăţii. Decembrie 1989 recuperează o dimen- 
siune teologico-politică ce ne dă şansa asumării unui drum 
în care Biserica şi statul deopotrivă sunt parteneri şi în care 
atât statutul de cetăţean, cât şi cel de credincios se pot între- 
pătrunde în mod fericit. 


IV. DEMOCRAŢIA CREŞTINĂ 


Creştinismul social (1) 


Titlul de mai sus este o tautologie ridicolă, desigur, din moment ce 
a fi creştin înseamnă a fi social. Astăzi identificăm uşor natura 
socială a creştinismului, dar n-a fost mereu aşa. 1otul a început 

ca o viziune extrem de particulară, născută pe parcursul secolului 

ALX, la intersecţia confruntării dintre mai multe generaţii de 
entuziaşti ai Revoluţiei Franceze şi spiritul unor creştini tulburaţi 
de cuceririle politice care puneau în dificultate ethosul biblic. 


( social a articulat, cu ajutorul instrumentelor 
intelectuale liberale, un conservatorism creştin născut 
din sensibilităţi socialiste. Pentru creştinii sociali, credinţa 
creştină trebuia să promoveze schimbări sociale în favoarea 
celor săraci şi mai puţin privilegiați, într-o perioadă în care 
marile aglomerări urbane, concentrate în jurul producţiei 
industriale, nu reuşeau să le ofere locuitorilor condiţii de trai 
decente. Intelectuali creştini, deopotrivă catolici şi protes- 
tanţi, nu s-au mulțumit să promoveze metodele tradiţionale 
ale carităţii creştine şi au căutat în țesătura societăţii ele- 
mente de sprijin fie pentru a renaşte corporaţiile distruse de 
Revoluţia Franceză (creştinismul social de inspiraţie conser- 
vatoare), fie pentru a construi o nouă ordine socială pe prin- 
cipiul egalităţii (creştinismul social de inspiraţie socialistă).! 


1 A.R. Vidler, A Century of Social Catholicism. 1820-1920, SPCK, Londra, 
1964, pp. ix-xii. 

Eclectismul este una dintre caracteristicile de necontestat ale 
acestei mişcări sociale şi curent de gândire care a preluat câte 
ceva din mai toate zonele filosofiei politice, cu excepţia mar- 
xismului. Avem, astfel, atât liberali (Ozanam şi Montalbert), 
conservatori (De la 'Iour du Pin) sau monarhişti (Albert de 
Mun), cât şi socialişti (Charles Prin) sau democrați (Leon 
Harmel, Marc Sagnier) cu toţii regăsindu-se în bucuria Evan- 
gheliei lui Hristos. 


Albert de Mun 


Energia care a făcut posibilă formula creştinismului so- 
cial se datorează programului expus de Albert de Mun şi de 
Rene de la Tour du Pin, doi foşti ofiţeri francezi monarhişti 
şi contra-revoluţionari?, care, după 1871, s-au dedicat cauzei 
muncitorilor: „Revoluţia, spunea Albert de Mun către opo- 
ziţia republicană, [...] înlocuieşte suveranitatea legii lui 
Dumnezeu cu suveranitatea raţiunii umane. De aici decurge 
restul — în special mândria şi rebeliunea, care sunt sursele 
statului modern. Statul a acaparat totul, Statul a devenit 
Dumnezeul nostru. Nu suntem dispuşi să vă susţinem în a ne 
închina acestui idol care e Statul. Contra-Revoluţia, care este 
opusul a ceea ce susţineţi, este doctrina care fundamentează 
societatea pe credinţa creştină.“ Albert de Mun a fost depu- 
tat din 1876 până la moarte, în 1914, dar a rămas o figură 
solitară, nereuşind să coalizeze în jurul său prea mulţi colegi 
care să-i împărtăşească viziunile şi cauza. În plan social, însă, 
a mobilizat zeci de mii de francezi în cadrul Cercurilor Cato- 
lice ale Muncitorilor.” A insistat pentru reducerea zilei de 


2 John McManners, Church and State in France, 1970-1914, SPCK, Lon- 
dra, 1972, p. 81. 

3 Nicholas Atkin, Franck Tallett, Priests, Prelates, and People. A History 
of European Catholicism since 1730, 1.B. Tautris, Londra/New York, 
2003, p. 174. 

muncă la 8 ore, argumentând că industria este făcută pentru 
om, iar nu omul pentru industrie. S-a întrebat ce structură 
socială poate să le ofere demnitate şi securitate muncitorilor 
şi a pus în antiteză individualismul capitalismului liberal, 
care lăsa fiecare om să se lupte pentru sine, fără arme, îm- 
potriva nemiloasei legi a cererii şi ofertei cu corporaţiile pre- 
revoluţionare. 


Democraţia industrială catolică 


Într-o perioadă în care economiştii liberali erau îm- 
potriva oricărei forme de protecţie socială pentru muncitori, 
creştinii sociali susțineau introducerea unui salariu minim 
şi a diferitelor forme de asistenţă socială prin instrumente ale 
filosofiei liberale capacitare — piaţa liberă, elitismul, dreptul 
natural. Strategia lor era aceea de a implementa o reformă 
în interiorul ordinii sociale existente, nu împotriva ei. Exem- 
plul cel mai clar este cel a lui Leon Harmel (1829-1915), un 
francez bogat, moştenitor al parcului industrial Val-des-Bois.* 
Aici întâlnim la scară redusă arhetipul societăţii ideale ima- 
ginate de creştinismul social ca o comunitate creştină bazată 
pe caritate, paternitate şi egalitate. Formula lui Harmel era 
aceea că bunăstarea muncitorilor trebuie să fie dobândită 
de ei înşişi pe cât posibil, niciodată fără ei sau pe seama lor. 
Întreaga comunitate era organizată ca o familie responsabilă 
şi independentă, dar nu ca o familie în sensul paternalist. 
Muncitorii beneficiau de asistență medicală, de asigurări în 
caz de boală, de pensie şi primeau dobândă pe salariu, astfel 
încât nu au existat niciodată greve la Val-des-Bois, într-o pe- 
rioadă în care muncitorii francezi îşi construiau identitatea ca 


4 Parker Thomas Moon, The Labor Problem and the Social Catholic Move- 
ment in France. A Study in the History of Social Politics, The Macmillan 
Company, New York, 1921, p. 112-117. 

subiecte politice mai ales prin greve. El a încercat să răspân- 
dească modelul şi în alte fabrici, dar nu a convins nici un alt 
patron. 

Cu toate acestea, pelerinajele repetate pe care le-a efec- 
tuat la Vatican — în 1885 cu 100 de muncitori, în 1887 cu 
1.800, iar în 1889 cu 10.000 au contribuit decisiv la articu- 
larea creştinismului social, pentru că l-au convins pe Papa 
Leon XIII de necesitatea luării unei atitudini faţă de indi- 
vidualismul capitalist şi socialismul revoluţionar deopotrivă. 
Însăsi enciclica Rerum novarum a Papei Leon, o „Magna Charta 
a creştinismului social“, este nu numai rezultatul inspiraţiei 
episcopului Romei şi al reflecţiei intelectuale a catolicilor 
sociali din Germania, Austria, Belgia, Elveţia şi Italia adunaţi 
în jurul Uniunii de la Fribourg (1884-1891), ci şi al puter- 
nicului lobby exercitat de familia industrială a lui Harmel. 
Discursul social al lui Leon XIII (susţinerea dreptului la pro- 
prietate privată, încurajarea sindicatelor mixte, dar condam- 
narea formelor de colectivism etc.), nuanţează şi temperează 
limbajul drepturilor liberale, în sensul că afirmă că individul 
şi familia preced statul, motiv pentru care ordinea socială tre- 
buie structurată de jos în sus. Leon XIII a încercat, totodată, 
să tempereze conservatorismul dominant al creştinilor so- 
ciali, apropiindu-i de republicanism. 


Decontractualizarea socială 


Liderul intelectual al grupului de creştini sociali francezi 
a fost, însă, Ren€ de la Tour du Pin (1834-1924), un critic 
aprig al formelor liberale de contract social, al egalităţii demo- 
cratice şi al centralismlui. Viziunea lui este una corporatistă, 
în care societatea este ierarhizată şi înzestrată cu diverse 
autonomii. Organicismul societăţii se sprijină pe supremaţia 
unităţii asupra pluralităţii, în vreme ce dreptatea socială 
nu poate fi rezultatul contractului social, ci al „legăturilor de 

solidaritate între oameni uniţi prin aceeaşi funcţie socială“. 
Astfel, nuimai corporaţia îi integrează profesional pe toţi cei 
care aparţin aceleiaşi industrii şi-i conferă identitate indivi- 
dului care nu există prin sine, ci doar prin intermediul func- 
ţiilor sale sociale legate de familie şi de muncă. Spre deosebire 
de variantele dure ale corporatismului (fascism), De la Tour 
du Pin nu dorea ca statul să organizeze aceste corporaţii (corp 
d'ctat), ci ca reprezentanţii diverselor sectoare ocupaţionale să 
aibă pentru început un loc în parlament, după care sistemul 
s-ar fi dezvoltat în mod natural.” 

Astfel, în ceea ce priveşte reprezentarea politică, De la 
Tour du Pin a încercat să dubleze camera parlamentară infe- 
rioară, aleasă pe baza circumscripţiilor politice trasate geo- 
grafic, cu un senat vocaţional, care urma să sintetizeze 
societatea corporatistă creştină. EI s-a asociat, în această pri- 
vinţă, ideii lui Frederic Le Play de a înlocui votul individual 
cu cel familial. Prin urmare, nu individul era reprezentat 
politic, ci funcţia sa socială, adică fermierul să fie reprezen- 
tat ca fermier, și nu ca un simplu cetăţean localizat într-o 
circumscripție electorală. Este vorba despre negarea puterii 
cutiei cu voturi sau a competiţiei electorale de a crea justiţie, 
care nu poate fi decât rezultatul comunităţilor care-i adună 
împreună pe cetăţenii din aceeaşi ramură ocupaţională. 
Reprezentarea corporatistă va fi fost un mijloc de protejare 
a drepturilor asociaţionale, şi nu un instrument de impunere 
a intereselor private, ceea ce denotă mai degrabă indiferență 
faţă de democraţie. 


5 Marquis de la Tour du Pin, Vers un ordre chrâtien : Jalons de route, 1882- 
1907, Paris, 1929, passim. 

Desprinsă de tentaţiile mainstream-ului politic modern, experiența 
creştinismului social oferă la un secol distanță de consumarea ei 
şi după zeci de ani de linişte suprapusă peste furtuna totalitară, 

impulsul necesar reconsiderării unor forme de gândire care au adus 

împreună suveranitatea populară şi Evanghelia lui Hristos. 


ID Franţa a fost locul în care creştinismul social s-a dez- 
voltat cel mai uşor, fiind direct proporţional cu creşterea 
aversiunii republicane şi socialiste, ţări precum Germania, 
Belgia, Italia, Marea Britanie sau România nu au lipsit nici 
ele din tabloul luptei pentru o justiţie socială creştină. 
Susţinătorii din spaţiul german, precum episcopul catolic 
de Mainz, Wilhelm von Ketteler (1811-1877) sau teologul şi 
politicianul protestant Frederich Naumann (1860-1918) 
au predicat regenerarea societăţii prin consacrarea vieţii 
individuale serviciului comunităţii. Guvernul nu are dreptul 
moral de a lua bunăstarea de la unii şi de a o închina altora, 
ceea ce însemna un prim refuz al socialismului de stat şi cen- 
tralismului birocratic, dar şi o antipatie față de liberalismul 
care, în formula sa economică, reduce muncitorii la statutul 
de sclavi salariali. În esenţă, creştinismul social se opune libe- 
ralismului, pe care-l consideră prea individualist economic şi 
social, dar se opune şi mai categoric democraţiei marxiste, 
căreia îi denunţă mesianismul pur terestru şi accentul pus pe 
primatul exclusiv al clasei muncitoare în construirea societăţii. 

În Marea Britanie, însă, ambele partide Tory şi Whig au văzut 
tot timpul în Biserica Anglicană un partener. Prin urmare, 
teologi precum Maurice, Ludlow şi Kingsley nu au avut o 
raportare specific antagonistă faţă de socialismul britanic, 
neîncărcat cu pathosul anticlerical specific Franţei, ceea ce 
a făcut să nu existe o delimitare clară între socialismul creştin 
şi creştinismul social. 

Transplantată din Occidentul european în zorii Primului 
Război Mondial de episcopul Bartolomeu Stănescu, versiu- 
nea românească a creştinismului social a beneficiat mai ales 
de sprijinul laicilor, teologi şi nu numai. În ciuda profunzimii 
şi solidităţii punerii în practică a corpului de idei creştin-so- 
cial prin Cercul de Studii şi Revista Solidaritatea! şi Asociaţia 
Preoţească „Renaşterea“ din Oltenia, nu s-a reuşit o răs- 
turnare în ordinea socială interbelică, patronată de elite mult 
prea bine conectate la beneficiile, şi nu la datoriile guvernării. 
Rămâne, însă, printre multe altele, frumoasa definiție-meta- 
foră a democraţiei din perspectiva creştinismului social: 
„Capilaritatea socială în virtutea căruia cel vrednic de jos să 
se poată ridica sus, iar cel de sus să se pogoare în mod nece- 


sar jos, când nu s-ar mai putea menţine pe puterile lui sus“?. 


Sociologia corporației 


Emile Durkheim observa că, de la Hobbes până la în- 
ceputul secolului XX, diferenţele sunt mici. Pentru filosoful 


! A se vedea: Alexandra lonescu, Chipuri ale binelui comun. Două încer- 
cări etico-politice româneşti, în Miruna Tătaru-Cazaban (ed.), Teologie şi 
politică, de la Sfinţii Părinţi la Europa Unită, Anastasia, Bucureşti, 2004, 
p. 137-145; Alexandra Ionescu, Le bien commun et ses doubles. Deux ren- 
contres roumaines entre morale et politique, Editura Universităţii din Bucu- 
reşti, 2001, pp. 73-112. 

2 Nicolae Buzea, „Creştinismul social“, în Biserica Ortodoxă Română, 
seria II, anul 44, nr. 3 (540), martie 1926, p. 119. 

englez, oamenii se aflau într-o continuă stare de război şi se 
omorau unii pe alţii pentru că nu aveau deasupra lor o auto- 
ritate morală şi socială, de unde reiese nevoia unui contract 
social. În societatea descrisă de Durkheim, diferenţa este 
foarte ironică: oamenii găsesc viaţa intolerabilă, dar nu se mai 
omoară între ei, ci se sinucid, ceea ce înseamnă că e nevoie 
de solidaritate şi coeziune socială. Viziunea durkheimiană 
este, așadar, una opusă contractualismului liberal. El consi- 
deră că atât puterea, cât şi autoritatea sunt naturale şi tre- 
buie căutată sursa lor ca să dispară anomia. Deşi nu-l putem 
număra printre creştinii sociali, Durkheim se întâlneşte în 
multe puncte cu aceştia, mai ales în nevoia de reconstrucţie 
socială pe baza religiei şi a corporațiilor profesionale.” EI îm- 
parte acest ethos comun cu gândirea conservatoare catolică 
de secol XIX, punând accent pe credinţa comună, importanţa 
educaţiei, nevoia de putere spirituală ierarhică, importanţa 
asociaţiilor intermediare, cum sunt breslele şi corporaţiile etc. 

Pe această nevoie de a readuce în actualitate vechi struc- 
turi sociale pierdute în urma Revoluţiei Franceze, s-au re- 
marcat mai mulţi creştini sociali, precum inginerul Frederic 
le Play (1806-1882), care, respingând „falsele dogme de la 
1789“, a schiţat un proiect social bazat pe familie: populaţia 
nu este alcătuită din indivizi, ci din familii, care sunt conduse 
de taţi responsabili de bunăstarea şi de educaţia religioasă 
a copiilor. Autoritatea paternală trebuie, deci, transferată şi 
în societate, ceea ce înseamnă că „într-o societate industrială, 
fiecare afacere şi fabrică trebuie văzute ca o familie. Autori- 
tatea patronului asupra oamenilor săi este asemănătoare cu 
cea a tatălui asupra copiilor săi.“* Un alt curent important 
vecin creştinismului social de la sfârşitul secolului XIX fran- 
cez este cel al solidarismului. Fiindcă omului i se datorează 


3 Emile Durkheim, Professional Ethics and Civic Morals, Taylor and Fran- 
cis Groups, Londra, 2003, passim. 


+ A.R. Vidler, op.cit., p. 73. 

nefericirea semenului său, el are datoria să-l ajute pe acesta. 
Reprezentanţii acestui curent, Charles Gide şi Leon Bour- 
geois, propun o viziune asupra societăţii, care se aseamănă 
cu o asociaţie de ajutor reciproc, dar nu în sensul socialist. 
Ei nu resping sacralitatea proprietăţii private, dar încearcă 
să reducă efectele inegalităţii sociale. Prin urmare, solidari- 
tatea umană trebuie privită ca o lege naturală, iar statul, ca 
forma supremă de solidarism, cel a cărui rațiune de a fi este 
pacea socială: „O întreprindere de stat trebuie să-şi propună 


un ideal, o nevoie de împlinit, nu profitul“5. 


Derivări şi devieri 


La începutul secolului XX, creştinismul social, ca mişcare, 
s-a dizolvat în mai multe secţiuni pe care, fără a le eticheta, 
le putem numi deopotrivă derivări sau devieri. În anul 1894, 
Marc Sangnier (1873-1950) a înfiinţat Le Sillon, un cerc al 
creştinilor sociali mult mai apropiaţi de democraţie decât 
de tradiţia conservatoare. Dorinţa lor era aceea de a arăta 
că omul poate să fie şi catolic, şi democrat în acelaşi timp. 
Această organizaţie a crescut atât de mult, încât a fost dizol- 
vată în 1910, la intervenţia Papei Pius X, care a condamnat, 
totodată, şi creştin-democraţia, pe motiv că este un pericol 
la adresa unităţii Bisericii Catolice. Ieologi precum Maurice 
Blondel, care a început în 1905 să sprijine Federaţia catoli- 
cilor Sociali din Alpi şi din Provence, iar mai apoi să frecven- 
teze aşa numitele Semaines Sociales, un grup de studiu în care 
se dezbăteau probleme sociale şi economice, au rămas fideli 
conservatorismului politic catolic. 


5 Charles Gide, Curs de Economie Politică (traducere de George Alexianu 
după ediţia a 9-a), vol. 1, Editura Casei Şcoalelor, Bucureşti, 1927, 
p.41l. 

Însă, centralitatea moralității, autoritatea ierarhiei în so- 
cietate, dominaţia corporatismului asupra democraţiei etc., 
deşi n-au imaginat niciodată un corporatism dogmatic de tipul 
fascismului”, i-au determinat pe unii dintre creştinii sociali 
să se apropie de organizaţii precum Action Frangaise sau de 
Regimul de la Vichy, din dorinţa de a lua prea multă distanță 
de socialism, ceea ce denotă, în cuvintele lui Charles Gide, 
„teama de a vedea oamenii înrolându-se sub steagul roşu al 
antichristului“. Alunecările spre autoritarism şi totalitarism 
rămân devieri greu de acceptat, dacă ne considerăm entuziaşti 
ai democraţiei, dar complexităţile istorice care le-au creat nu 
au puterea de a ne opri să păstrăm, în sita cu care cernem 
creştinismul social, ideile, reflecţiile şi chiar modelele de care 
ne putem servi astăzi. La un secol de la disoluția sa, creşti- 
nismul social este mai actual ca oricând, dar la fel de ignorat 
ca şi în epoca sa. El ne aminteşte că funcţia unei guvernări 
creştine este prevenirea extinderii egoismului și că proprie- 
tatea şi averea poartă cu ele o ipotecă profund creştină. 


6% Eric Cahm, Politics and Society in Contemporary France (1789-1971). 
A Documentary History, George G. Harrap & Co. Ltd., London / Io- 
ronto / Wellington, Sydney, 1972, pp. 605-606. 

7 Peter ]. Williamson, Varieties of Corporatism. A Conceptual Discussion, 


Cambridge University Press, Cambridge / Londra / New York / New 
Rochelle / Melbourne / Sydney, 1985, pp. 30-39, 68-74. 


Ştiinţele sociale şi religia 


Născut în 18938 într-o familie de evrei practicanți din regiunea 
franco-germană Lorena, Emile Durkheim a studiat istoria 
şi filosofia la reputata Ecole Normale Suptrieure, fiind puternic 
influențat, în formarea sa intelectuală, de Fustel de Coulanges, 
Montesquieu, Saint-Simon şi Auguste Comte. 


in 1887, a predat pedagogia la Bordeaux, iar din 1902, 

la Sorbona, mai multe cursuri de ştiinţele educaţiei şi 
sociologie. În mediul academic parizian, a consacrat socio- 
logia ca ştiinţă separată de psihologie şi a devenit un personaj 
extrem de influent prin cercetările sale şi ale discipolilor săi 
publicate în LAnnee sociologique. A murit la 15 noiembrie 1917, 
puternic afectat de dispariţia pe front a fiului său, Andre. 


Naşterea sociologiei 


Ambiţia lui Durkheim a fost aceea de a impune socio- 
logia ca ştiinţă care analizează societatea. EI le reproşa înain- 
taşilor săi, în primul rând lui Auguste Comte, că au folosit 
prea mult speculaţia filosofică în detrimentul metodelor ştiin- 
ţifice. În acest sens, Durkheim a refuzat să fie un filosof în 
sociologie, vrând să treacă de la subiectivismul filosofic la un 
anumit obiectivism ştiinţific capabil de a descrie şi analiza 
faptele şi fenomenele sociale. A operat astfel o primă inovaţie: 

a considerat societatea o fiinţă distinctă de indivizii care o 
compun, urmând să considere faptele sociale distincte de ac- 
ţiunile personale. Societatea nu se poate descompune în in- 
divizi, aşa cum o formă geometrică nu se poate descompune 
în linii şi puncte. Prin urmare, ştiinţa sociologiei trebuie să fie 
obiectivă, impersonală, să aibe metode şi corp proprii. 

Spre exemplu, cercetând cauzele suicidului, el arată că 
acestea nu trebuie căutate numai în psihologia individuală, 
ci mai degrabă în stările sociale. Ceea ce diminuează preţul 
vieţii în ochii sinucigaşului este starea de izolare morală 
produsă de organizarea defectuoasă a societăţilor moderne.! 
In acelaşi studiu, arată că suicidul este mai des întâlnit în 
ţările predominant protestante, decât în cele catolice. Protes- 
tantismul nu-i oferă persoanei umane senzaţia că aparţine 
unui grup, ci promovează individualismul chiar şi pe drumul 
mântuirii. Prin urmare, frecvenţa suicidului este legată de 
senzaţia apartenenţei la o comunitate. Cu cât sunt mai tari 
legăturile sociale, cu atât mai mult scade rata suicidului. 


Anomia 


În ochii savantului francez, societatea arată rău. Revo- 
luţia industrială şi cea politică au schimbat radical modelele 
civilizaţiei occidentale. În locul Europei tradiţionale, în care 
predominau legăturile comunitare puternice create de fami- 
lie şi religie, avem o nouă ordine contractuală, în care pre- 
domină interesele private. Pe tărâmul moralei, valorile sacre, 
odinioară propuse de Biserică, sunt concurate puternic de 
fericirea strict materială. În domeniul politic, nu mai avem 
o mare masă de supuşi ai unui stat puternic şi centralizat, 
ci tot felul de partide şi cluburi politice, cu viziuni extrem 


! Emile Durkheim, Suicide. A Study in Sociology (edited with an intro- 
duction by George Simpson, translated by John A. Spaulding and 
George Simpson), The Free Press, New York, 1979, passim. 

de diferite. Societăţile devin din ce în ce mai industrializate, 
ceea ce reprezintă o formă de demoralizare generală. Oamenii 
îşi petrec cea mai mare parte a timpului în mediul industrial, 
care e lipsit de norme morale. Toate acestea duc la scăderea 
moralității publice, iar societatea e caracterizată de anomie. 

Conflictele, tensiunile şi dezordinile de tot felul ascund 
o diminuare a autorităţii normelor. Prin urmare, anomia este 
o formă patologică a solidarităţii sociale, o suferinţă a comu- 
nităţii morale şi o perturbare a ordinii colective. O societate 
este anomică atunci când îi lipseşte puterea de a instaura 
norme de drept, când nu poate să fixeze limita pasiunilor. 
Paradoxal, o astfel de societate limitează libertatea persoanei, 
tocmai pentru că, în plan social, omul vieţuieşte liber numai 
în comunităţile cu norme şi reguli consacrate. 


Soluţia lui Durkheim: corporatismul 


Dacă societăţile primitive îşi construiau solidaritatea 
prin frica de pedeapsă, cele moderne nu mai au la îndemână 
aceste instrumente, fiind supuse prin excelenţă individualis- 
mului. Unitatea în modernitate nu mai poate fi impusă, ci 
dobândită printr-o conştiinţă colectivă şi o morală comună. 
Aici Durkheim caută să identifice care este grupul social care 
poate genera domnia normelor şi a autorităţii. Familia este 
în plină disoluţie, iar Biserica nu pare a fi ascultată. Prin ur- 
mare, organul esenţial al vieţii publice este profesiunea orga- 
nizată sau corporaţia. Astfel, Durkheim îşi imagina societatea 
ca un vast sistem de corporaţii naţionale. Statul e prea înde- 
părtat de indivizi, prin urmare o naţiune nu se poate menţine 
decât dacă, între stat şi persoane, se încadrează o serie de 
grupuri secundare. Deşi cea mai fidelă întrupare a corpo- 
ratismului o găsim în statul fascist al lui Benito Mussolini, 


2 Emile Durkheim, Professional Ethics and Civic Morals, Taylor and Fran- 
cis Groups, Londra, 2003, passim. 

nu-l putem suspecta pe Durkheim de totalitarism. Viziunea 
corporatistă a savantului francez nu e una totalitară, întrucât, 
pentru a crea coeziunea socială, nu propune forţa şi teroarea, 
ci puterea morală a grupurilor profesionale. 

Nevoia de reconstruire a ordinii ia la Durkheim forma 
solidarismului social, a cărui necesitate se impune prin pu- 
terea-i moralizatoare. În acest sens, el a subliniat importanţa 
grupurilor secundare sau intermediare (frăţii locale, asociaţii 
profesionale, economice etc.), care apară drepturile indivizilor 
în faţa statelor-naţiune. În plan politic, Durkheim a respins 
ideea unui stat puternic şi a luptei de clasă, dar, totodată, 
statul trebuie să promoveze valorile morale care sunt vitale 
pentru sănătatea naţiunii. Statul este, mai presus de toate, 
organul prin excelență care are în grijă disciplina morală. 

Ca orice savant însemnat care se ascunde după perdeaua 
obiectivităţii, Durkheim este greu de clasificat în privința 
convingerilor politice. Deşi a fost un inamic al sindicalismu- 
lui şi al stângii în general, savantul francez s-a pronunţat de 
multe ori pentru intervenţionism, mai ales în domeniul edu- 
caţiei. Totuși, el expune o severă critică asupra socialismului 
care a crezut că poate rezolva diferitele anomii sociale prin 
egalitarism. Durkheim ar fi, mai degrabă, un democrat con- 
servator, dar şi un liberal pentru care democraţia reprezenta 
forma politică în care societatea ajunge la deplina conştiinţă 
de sine. Un popor este cu atât mai democratic, cu cât dă mai 
multă importanţă dezbaterii, reflecţiei şi deliberării. 


Religia şi morala 


Dacă în primele sale lucrări, Durkheim explică faptele 
sociale numai prin morfologia socială (geografie, densitatea 
populaţiei etc.), în perioada petrecută la Sorbona îşi îndreaptă 
privirea spre religie. Franţa se afla încă într-o epocă dominată 
de raționalismul produs de Revoluţia Franceză, care privea 

religia ca pe un impediment în calea progresului omenirii, 
o nefericită piedică de care ştiinţa avea să ne scape treptat. 
Studiind ritualurile şi practicile unor triburi australiene, 
sociologul francez a arătat, în contra unor Diderot, Voltaire 
sau Saint-Simon, că toate societăţile au ideea de sacru şi că 
ştiinţa nu va substitui religia. 

Ignorând voit caracterul revelator al sacrului, Durkheim 
sublinia importanţa religiei ca fenomen social. În antichitate, 
socialul era gândit exclusiv în formă religioasă, prin urmare 
totul se confunda cu religia: arta, politica, economia etc. 
Dacă primitivii trăiau, așadar, într-o singură dimensiune, 
modernitatea a distins sacrul de profan, dar religia a rămas 
prin excelență forma de maximă socializare, tocmai pentru 
că se află la originea celorlalte manifestări sociale. Pentru 
Durkheim, funcţia ei este exclusiv socială, la fel cum se în- 
tâmplă cu morala şi dreptul. 

Felul în care Durkheim s-a uitat la religie, adică din afara 
ei, ne arată că nimeni nu trebuie să studieze religia din punct 
de vedere social şi să implice propriile experienţe şi convin- 
geri religioase. Prin urmare, cercetătorul ştiinţelor sociale 
este, din punct de vedere intelectual, un ateu. Durkheim 
a reuşit să se transpună în această ipostază şi, în acelaşi timp, 
să demonstreze că atentatul cel mai grav la fiinţa societăţii 
este cel moral. De asemenea, cu cât este mai importantă 
religia în viaţa colectivă a persoanelor umane, cu atât creşte 
normalitatea socială şi, implicit, moralitatea. Religia, deci, 
reconstruieşte permanent „sufletul societăţii“. 


Salariul just 


În funcție de ce ni se calculează salariul? Și care sunt instrumentele 
care pot asigura justețea veniturilor unor persoane care muncesc 
pentru sine şi pentru familiile lor? Cum se poate face ca diferenţele 
dintre venituri să nu pună în pericol binele comun? 


| 5 ea postcomunistă este pusă sub semnul injustiţiei 
ociale. Cetăţenii reclamă lipsa proiectelor de societate 
şi răspund mai degrabă negativ în sondajele privind gradul 
de încredere în instituţiile statului. Totuși, ideile reformatoare 
sau planurile de salvare a ţării inundă spaţiul public, înecân- 
du-l în propriul suc, astfel încât rareori distingem o viziune 
coerentă asupra societăţii noastre. Vocile intelectualilor pu- 
blici nu sunt mai deloc auzite, în vreme ce micile zâzanii cu 
iz de huliganism politic devin subiecte de presă pentru un 
public firav educat în privinţa culturii politice. Aceasta din 
urmă ne spune că una dintre marile griji ale guvernelor este 
aceea de a căuta să instaureze dreptatea socială, chiar dacă 
societatea pare dezbinată de clivajele postcomuniste: săraci 
contra bogaţi, descurcăreţi contra inadaptaţi ai capitalismu- 
lui postmodern, credincioşi contra ignoranţi ai spiritualului. 


Dreptatea socială 


Problema dreptăţii sociale a preocupat societăţile mo- 
derne încă de când acestea au dobândit conştiinţa de sine. 

Unul dintre elementele cele mai importante pentru justiţia 
socială este asigurarea unui salariu care să respecte demni- 
tatea şi libertatea umană. Chiar dacă nu guvernul plăteşte 
toate salariile, el are rolul de a se asigura că toţi cetăţenii au, 
la sfârşitul unei luni de muncă, posibilitatea de a trăi demn. 
În acest sens, instrumentele sunt foarte diferite: nu în toate 
ţările întâlnim o lege a salariului minim garantat de guvern, 
contracte colective de muncă sau sindicate foarte puternice. 
Întâlnim, în schimb, o substanţială reflecţie politică asupra 
salarizării. Toma din Aquino este printre primii teologi care, 
încercând să măsoare valoarea muncii, a descris principiile 
creştine ale echităţii veniturilor, potrivit cuvintelor Mântui- 
torului Nostru lisus Hristos: „Vrednic este lucrătorul de plata 
sa“ (Evanghelia după Luca, 10, 7). Căzută în ignoranță până 
în zorii modernităţii, tema salariului just revine în atenţia 
creştinilor sociali abia la sfârşitul secolului XIX, când, sub 
presiunea socialismului perceput ca fiind anti-creştin a fost 
avansată ideea de justiţie socială creştină. 


Creştinii sociali 


Analizând situaţia jalnică a muncitorilor salariaţi, Papa 
Leon XIII a publicat, în 1891, enciclica Rerum novarum. Con- 
comitent şi în concordanţă cu poziţia pontificală, a prins con- 
sistență curentul creştinismului social în țări precum Franţa, 
Marea Britanie, Germania şi Italia, pornindu-se de la premisa 
că nici un domeniul al vieţii sociale nu este imun la învăţă- 
tura Bisericii. Chiar şi o piaţă economică impersonală nu se 
poate sustrage sancţionării ei de către teologia creştină. Şi în 
țara noastră, creştinii ortodocşi auto-intitulaţi sociali dezbat 
problema salariului just în paginile revistelor teologice şi re- 
ligioase ale începutului de secol XX (Biserica Ortodoxă Română, 
Solidaritatea, Renaşterea etc). Printre aceştia, amintim teologi 

(mitropolitul Irineu Mihălcescu, episcopul Bartolomeu Stă- 
nescu, profesorii universitari Şerban lonescu şi Vasile Ghe. 
Ispir), dar şi laici precum chimistul Ştefan Bogdan, juristul 
C.A. Teodorescu şi alții. 

Sub impresia grelei crize economice, Papa Pius XI a re- 
adus în dezbatere, în 1929, prin enciclica Quadragesimo Anno, 
situația muncitorilor şi veniturile acestora, arătând că salariul 
trebuie să fie proporţional nu numai cu necesităţile muncito- 
rilor, dar şi cu cele ale familiei lor. Munca trebuie remunerată 
astfel încât muncitorul să asigure atât pentru sine, cât şi 
pentru ai săi, o viaţă demnă din punct de vedere spiritual, 
material şi cultural. Salariul familial trebuie să-i ofere familiei 
posibilitatea de a-şi achiziţiona proprietăţi (casă, maşină, 
pământ) ca o garanţie a libertăţii exprimate prin dreptul de 
proprietate. Prin urmare, tema salariului just aducea în dis- 
cuţie nevoile familiei, nu ale individului, întrucât bărbatul 
şi femeia sunt prin căsătorie un singur trup. Era, totodată, 
puternic influenţată de liberalismul care promova dreptul la 
proprietate privată ca o consecinţă a dreptului natural.! 

Depăşind viziuni anterioare strict matematice, cum este 
cea a economistului german Johann Heinrich von Thinen, 
care propunea, la 1850, ca salariul să fie calculat prin „extra- 
gerea radicalului din media geometrică între valoarea repre- 
zentată de costul vieţii pentru lucrător şi valoarea produsului 
total“, teologia socială creştină ne propune o viziune perso- 
nalistă asupra omului: Dumnezeu a creat lumea pentru toţi 
oamenii, prin urmare cei care au controlul asupra beneficiilor 
naturii sunt obligaţi să le permită şi celorlalți accesul la ele. 
Mai mult decât atât, capitalul, deşi nu este un rău în sine, 
este doar un instrument pentru mântuire. Acumularea de 
capital fără măsură şi în detrimentul aproapelui nostru nu 
poate rămâne nesancţionată de învățătura şi trăirea creştină. 


1 John Augustine Ryan, A Living Wage. Its Ethical and Economic Aspects, 
McMillan, 1906, passim; Leon Polier, Lidee du juste salaire. Essai d'his- 
toire dogmatique et critique, V. Girard & E. Briere, 1903, passim. 

Totodată, dreptul la un salariu just nu ne pune în conflict cu 
ceilalți, ci înseamnă un drept obţinut prin naştere, acela de 
a trăi o viaţă în demnitate: „Este o lege de justiţie naturală că 
salariul nu trebuie să fie insuficient, pentru a-l face pe lucră- 
tor să trăiască sobru şi cinstit“ (Papa Leon XIII). 


Paradoxul comunist 


Deşi se caută azi formule de salarizare echitabilă pentru 
societatea românească, reflecţiile asupra salariului just sunt 
cvasi-absente. În schimb, se negociază foarte dur salariul 
minim, care se încăpăţânează să nu fie niciodată suficient, 
raportat la costurile vieţii. Cum poate trăi cineva cu 600 de 
lei pe lună? Mai degrabă, nu poate. România are sindicate 
foarte puternice, lideri sindicali foarte vocali şi extrem de 
prezenţi în spaţiul public, dar rezultatele pentru salariaţi sunt 
extrem de firave. Din punct de vedere politic, cu cât salariul 
minim este mai mic, cu atât gradul de oligarhism al societăţii 
este mai mare. Post-socialismul oligarhic are rădăcini adânci 
în marxism, care dorea desfiinţarea oricărei forme de acumu- 
lare a capitalului, iar ceea ce trebuia să-i revină lucrătorului 
era valoarea reală a produsului. Cum numai produsele mate- 
riale aveau o valoare cuantificabilă, ceea ce a făcut comunis- 
mul în România a fost să devalorizeze munca intelectuală, 
creatoare, spirituală şi artistică. Paradoxal, însă, exista o 
justeţe a veniturilor în societatea comunistă: erau privilegiați 
oamenii din fabrici şi uzine în detrimentul celor care-şi des- 
făşurau activitatea cu mintea şi spiritul. De aici avem o bună 
resursă a nostalgiei colective după perioada comunistă. 


Societatea (re)cunoaşterii 


Recent, Uniunea Europeană şi-a asumat, prin Tratatul 
de la Lisabona statutul de societate a cunoaşterii. Cu alte 

cuvinte, pentru ca Uniunea Europeană să aibă o poziţie 
înaltă în raport cu alte constructe politice şi economice ale 
lumii, trebuie să genereze cunoaştere. Astfel, instituţiile eu- 
ropene spun, informal, că într-o astfel de societate cei care 
creează cunoaşterea sunt privilegiați: profesori, cercetători, 
manageri, artişti, ingineri, medici etc. În perioada interbelică, 
majoritatea revistelor ştiinţifice şi de cultură erau mai ieftine 
pentru funcţionarii publici, preoţi, învăţători, studenţi etc., 
decât pentru cei cu profesii liberale, în schimb azi societatea 
românească pare a fi foarte departe de drumul european 
asumant. Investiţiile în cercetare din România sunt de circa 
patru ori mai mici față de media europeană. 

Cu toate acestea, exemplul creştinilor sociali de la în- 
ceputul secolului XX ne arată că miezul dezbaterilor publice 
ar trebui să fie nu salariul minim (minimum wage), ci salariul 
just (just wage), primul fiind doar o consecință matematică a 
unei reflecţii solide despre cel de-al doilea. Astăzi, societatea 
românească nu trebuie reconstruită pornind de la bazele ei 
economice, ci mai degrabă de la principiile moralei creştine 
care ne-au fost expropriate timp de 45 de ani. 


Fenomenul Bistriţa 


Marxiştii s-au înşelat când au considerat economia o ştiinţă care 
descrie circulaţia capitalului. Este, mai degrabă, o ştiinţă socială, 
care, pusă în slujba demnităţii omului, devine un mijloc 
de înfăptuire a binelui comun, nu un scop în sine. 


Olga Gologan 


A Bistriţa din judeţul Vâlcea adăpostea, la sfâr- 
şitul perioadei interbelice peste o mie de suflete: două 
sute de monahii şi opt sute de fete încadrate la aşezămintele 
social-educaţionale din incinta mănăstirii: orfelinat, şcoală 
primară, liceu teoretic, liceu industrial, ateliere de croitorie şi 
broderie etc. Mănăstirea era condusă de surorile Olga şi Ieo- 
dosia Gologan, nepoatele stareţei Epiharia Moisescu de la 
mănăstirea Horezu, devenită în 1890 directoarea leagănului 
de copii „Sfânta Ecaterina“ din Bucureşti. Maica Epiharia 
dezvolta la începutul secolului XX, asociaţia filantropică 
creştină „Acoperământul Maicii Domnului“, prima de acest 
gen din România. În zorii primului război mondial, cele trei 
maici au pornit în căutarea unei mănăstiri care să le permită 
dezvoltarea proiectului început. 

Au ajuns la Bistriţa, o mănăstire locuită de un singur 
călugăr în vârstă şi aproape părăsită. Şi-au făcut loc prin iarba 
înaltă de doi metri din curtea mănăstirii, pentru a putea intra 
în biserică şi a săruta moaştele Sfântului Grigorie Decapolitul. 


150 Democraţia creștină 


În timpul Primului Război Mondial, orfelinatul de la Bucu- 
reşti s-a mutat astfel la Bistriţa şi a rămas acolo datorită spri- 
jinului imens al chiriarhului locului, episcopul Bartolomeu 
Stănescu. Într-o perioadă în care România fierbea de bucurie 
pentru Marea Unire, obţinută cu preţul vieţii a sute de mii 
de soldaţi, marea traumă socială nu era legată de plânsul 
morţilor de pe front. Zeci de mii de copii rămăseseră orfani, 
lăsaţi în grija nimănui şi cu perspectiva unei vieţi pe stradă. 
Pentru mulţi dintre aceştia, proiectul stareţei Olga Gologan 
de la mănăstirea Bistriţa a însemnat şansa unei naşteri din 
nou: i-a luat la mănăstire şi le-a oferit educaţie, un loc de 
muncă şi şansa de a-şi recăpăta demnitatea umană refuzată 
de cruzimea războiului. 


Biserică şi modernitate 


În contextul unităţii Stat-Biserică, toate teoriile sociale 
erau un fel de ramură a ecleziologiei, optica Bisericii despre 
societate fiind, cu alte cuvinte, viziunea dominantă a statu- 
lui. Modernitatea a produs despărţirea apelor între puterea 
terestră şi cea spirituală, astfel încât câmpurile de dominație 
ale Statului şi ale Bisericii au devenit diferite. Biserica nu mai 
poate domina societatea, decât în măsura în care aceasta îşi 
doreşte, dar trebuie să domine conştiinţele personale: accesul 
la Împărăţia lui Dumnezeu se face exclusiv prin Biserică şi, 
deci, prin închinarea întregii noastre vieţi şi conştiinţe Mân- 
tuitorului lisus Hristos. Prin urmare, Biserica lucrează în so- 
cietate de jos în sus, pornind din inima fiecărui om. Reflecţia 
ei este, însă, valabilă pentru fiecare persoană în parte, deci 
pentru întreaga societate. În acest sens, însăşi existenţa Bise- 
ricii este încărcată de valenţe sociale, culturale, politice şi eco- 
nomice. 

„Fenomenul Bistriţa“ din perioada interbelică devine 
exemplul ideal. Pe plan social, mii de copii, victime indirecte 

ale războiului, au primit educaţie, adăpost şi şansa unui nou 
început din partea celei ce avea să le devină tuturor „mama 
Olga“. Mai mult chiar, cele trei monahii, Epiharia, Olga şi 
Teodosia, şi-au propus să creeze o elită monahală de maici 
intelectuale. La începutul anilor 1940, au trimis mai multe 
călugăriţe la Universitatea din Cluj, urmând ca, odată licen- 
ţiate, acestea să ia locul profesorilor laici din mănăstire. Pe 
plan cultural, spectacolele de amploare date de copiii din 
mănăstire şi regizate de însăşi stareţa Olga Gologan atrăgeau 
mii de privitori din împrejurimi, într-un timp în care cine- 
matograful cu filme adesea foarte vulgare era la fel de căutat 
ca şi Internetul astăzi.! Pe plan politic, Biserica se situează 
deasupra tuturor patimilor politice, dar propune valori larg 
acceptate de multe doctrine politice. Din păcate, atitudinea 
partidelor este căldicică de cele mai multe ori, ceea ce face 
ca aceste valori să fie relativ puţin promovate în societate: 
dreptatea socială, moralitatea, libertatea individuală, drep- 
turile sociale, civile şi politice etc. 


Economia socială 


Din punct de vedere economic, se înţelege că, într-o 
societate economică, grija faţă de persoana umană este mai 
importantă decât obţinerea unui anumit capital. Binele in- 
dividual şi binele comun sunt scopurile finale ale oricărei 
asociaţii de indivizi întemeiată pe liberul consens. Proiectul 
născut în inima Epihariei Moisescu şi pus în practică de Olga 
Gologan a devenit în scurt timp un fenomen social: sătenii 
din împrejurimi îşi aduceau copiii la şcolile de acolo, dascăli 
renumiţi ai locurilor vâlcene predau în instituţiile de învăţă- 
mânt ale mănăstirii, care se autofinanţa vânzând obiecte de 


! eromonah Siluan Antoci, Monahii ortodoxe purtătoare de lumină în 
întunericul comunist, volumul I, Doxologia, laşi, 2010. 

vestimentaţie şi de artizanat. Tot acest ansamblu de activităţi 
socio-educaţionale se înscrie în ceea ce azi numim economie 
socială. 

Nu întâmplător, Biserica Ortodoxă a fost prima instituţie 
din spaţiul românesc care a pus în practică, printr-un proiect 
de amploare şi durabil, ideile economiei sociale, la origine tot 
un concept născut dintr-o reflecţie creştină asupra societăţii. 
Spre exemplu, în Italia la sfârşitul secolului XIX, mărirea 
numărului cetăţenilor cu drept de vot le-a permis partidelor 
de orientare socialistă să intre în Parlament, unde au promo- 
vat idei ale economiei sociale creştine în acord cu enciclica 
papală Rerum novarum (1891). Au apărut astfel noi instituţii: 
locuri de recreaţie pentru muncitori, agenţii de recrutare 
a forţei de muncă, şcoli de comerţ, asociaţii de asistenţă 
mutuală, bănci cu caracter cooperativ şi mici întreprinderi 
comerciale care aveau ca scop nu profitul imediat, ci oferirea 
de locuri de muncă pentru persoanele defavorizate. 

Rezultat al mai multor idei politice (cooperativism, libe- 
ralism şi solidarism creştin), economia socială se revendică 
în primul rând din cel din urmă: solidarismul creştin nu vede 
societatea ca pe o simplă adunare de indivizi, ci o descrie ca 
pe o comunitate reală a persoanelor umane, în care familiile 
sunt unităţile fundamentale ale structurii sociale. Binele 
comun al societăţii poate fi atins prin crearea sau instituţio- 
nalizarea corporațiilor (familii, asociaţii profesionale, breslele 
diverselor meserii, asociaţiile voluntare etc.), fapt ce permite 
inserţia socială şi economică în societate a unor persoane care 
au deja o identitate bine definită. 

Caracteristicile unei întreprinderi de tipul economiei 
sociale sunt solidaritatea între membrii, precum şi solidari- 
tatea lor cu restul societăţii: apar noi locuri de muncă, luptă 
împotriva sărăciei, aşează persoana umană deasupra luptei 
pentru capital etc. În plus, libertatea oferită membrilor 
devine sinonimă cu responsabilitatea socială, ce nu se reduce 
la autonomia individuală şi nu constă în faptul că o persoană 

îşi lărgeşte propria bunăstare în detrimentul altora sau a so- 
cietăţii. Libertatea trebuie privită dinamic, ca un drept care 
implică întreaga societate. Ea presupune ca indivizii, grupu- 
rile şi comunităţile, dar şi statul să fie în măsură să intervină 
împotriva inegalităţilor. Forţa economiei sociale de piaţă stă 
în faptul că adună în aceeaşi ecuaţie solidaritatea şi liber- 
tatea, responsabilitatea şi iniţiativa privată. 


Decretul 410/1959 


Încă din 1945, Securitatea a început procesul de golire 
a mănăstirilor. Rând pe rând, şi maicile de la Bistriţa au fost 
călduros invitate „să se încadreze în noua orânduire socială“. 
Li se ofereau slujbe „oneste“ în „câmpul muncii“. Cele care 
au rezistat tentaţiei mai mult impuse decât voluntare, au fost 
scoase din monahism în 1959. S-a început cu licenţiatele, 
pentru ca mănăstirea să rămână fără conducere şi s-a con- 
tinuat cu serii de câte douăzeci de maici, până când locul 
a rămas gol. Nici măcar faptul că Patriarhul Justinian Marina 
luase sub aripa sa mănăstirea, devenită stavropighie patri- 
arhală, nu a contat. Procedând aşa, comuniştii nu s-au rezu- 
mat la a se împotrivi Bisericii în general, ci au dovedit o 
cruntă dorinţă de a-i confisca societăţii instrumentele de a 
se autoregla. Statul comunist a pus capăt „fenomenului 
Bistriţa“ chiar când acesta începuse să se maturizeze şi s-a 
erijat el însuşi în rolul de părinte al orfanilor. Imaginile pre- 
zentate de televiziunile străine imediat după revoluţia din 
1989, cu felul în care erau trataţi copiii în orfelinatele co- 
muniste, au şocat întregul Occident. Şi, prin ochii lui, am 
înţeles şi noi adevărul care ne era refuzat. 

Dar astăzi? Şi le mai aminteşte cineva? 


Creştinul social în veşminte arhiereşti 


Ascuns ochilor istoricilor, episcopul Bartolomeu Stănescu 
era numit în epocă „filosoful social-creştin“. Asemenea oricărei 
mari personalităţi, a ieşit din viaţa publică fără să fie regretat. 


| cina Stănescu s-a născut la 25 august 1875 şi, după 
absolvirea Seminarului şi a Facultăţii de Teologie din 
Bucureşti, a fost trimis la Paris pentru continuarea studiilor. 
La Sorbona, a obţinut două licenţe, în Litere (mai precis în 
Sociologie) şi în Drept, iar mai apoi a început studiile de doc- 
torat, sub îndrumarea profesorului Emile Durkheim, cu o 
teză în domeniul filosofiei socio-politice, despre principiul 
autorităţii. De altfel, întregul său discurs public este brodat 
în jurul ideilor de libertate şi autoritate. 

În ianuarie 1914, a fost numit profesor titular la catedra 
de Exegeza Noului lestament, unde avea o audienţă selectă, 
inclusiv din rândurile elitelor vremii: în câteva rânduri, Con- 
stantin Rădulescu-Motru a audiat prelegerile sale. Începerea 
Primului Război Mondial l-a lăsat cu greu convins să se re- 
tragă în Moldova, dorinţa sa fiind aceea de a merge pe front, 
pentru că „pe lângă entuziasmul patriotic ce-l însufleţea, în- 
săşi primirea salariului de Profesor Universitar îl obliga să fie 
nelimitat la dispoziţia patriei sale scumpe“!. Fiind arhiereu, 


! Dumitru Cristescu, Viaţa şi înfăptuirile Prea-Sfinţitului Episcop Vartolo- 
meiu până la împlinirea vârstei de 60 de ani, Lipografia „Episcopul Var- 
tolomeiu“, Râmnicul-Vâlcea, 1936, p. 69. 

nu a primit aprobarea nici de la ministrul de Război, Vintilă 
Brătianu, nici de I.Gh. Duca, ministrul Instrucţiei Publice, 
şi s-a înscris profesor la Şcoala Normală „Vasile Lupu“ din 
Bogzeşti, lângă Roman, predând limba română şi religia la 
clasele primare. Cânta la strană şi predica în fiecare dumi- 
nică, pentru că nu avea veşminte arhiereşti ca să poată sluji. 

Marea Unire din 1918 i-a oferit posibilitatea de a se im- 
plica în mai multe domenii ale vieţii publice: a înfiinţat, ală- 
turi de alți intelectuali ai vremii, o revistă de drept şi ştiinţe 
politice, precum şi Cercul de Studii Social-Creştine „Solidari- 
tatea“. În paginile revistelor editate şi-a prezentat reflecția 
intelectuală despre construcţia naţiunii, autonomia biseri- 
cească, rolul ierarhului în eparhie, problemele economice şi 
sociale ale noului stat român. 

În 1920, a primit în grijă păstorirea celei mai mari eparhii 
din România Mare — a Râmnicului Noul-Severin — şi con- 
ducerea revistei Biserica Ortodoxă Română. În ambele funcţii, 
a propus o reorganizare rapidă din temelii. În 1938, a intrat 
în concediu pentru o perioadă de doi ani, după care s-a pen- 
sionat şi s-a retras la mănăstirea Bistriţa unde în 1954 a şi 
trecut la Domnul. În perioada pensionării, a mers în mai 
multe rânduri la Paris, unde a studiat limbile engleză, ger- 
mană şi italiană, pentru ca scrierile sale să fie accesibile co- 
munităţii ştiinţifice internaţionale: „Hotărârea pe care am 
luat-o, ca să intru în a treia pasă a vieţii mele, mi-a fost in- 
spirată de Ea [Fecioara Maria], printr-un text din Sfânta 
Scriptură, pe care am deschis-o, când m-am simţit îmboldit 
puternic în cugetul meu s-o deschid. Îmi numesc situaţia de 
acum ca fiind pentru mine a treia fază a vieţii, pentru că 
prima am trăit-o în şcoalele prin care am trecut; iar pe-a doua 
am trecut-o prin aplicarea în instituţiile laice şi bisericeşti a 
celor învăţate în şcoli din ţară şi în străinătate. De astă-dată, 
[...] mult mai în plin pregătit pentru folosul românesc, dacă 
nu şi internaţional, aşa cum sunt hotărât să ajung, [...] sunt 
sigur că voi fi pe deplin înţeles, dacă nu şi urmat, de lumea 

care mă va asculta şi care mă va citi în lucrările tipărite şi răs- 
pândite de mine, în limbile pentru care îmi fac pregătirea.” 


Creştinismul social 


Cu un impact semnificativ în ţări ca Italia, Marea Bri- 
tanie, Germania sau Franţa, creştinismul social a prins con- 
tur şi în România datorită episcopului Bartolomeu Stănescu 
şi altor teologi ortodocşi: Şerban Ionescu, Vasile Ghe. Ispir 
etc. Centrul de Studii Social-Creştine înfiinţat de ei a fost 
extrem de activ în anii 1920, editând revista Solidaritatea şi 
organizând conferinţe în diverse zone ale ţării. Mişcarea 
creştinismului social din România se prezenta ca un demers 
al Bisericii Ortodoxe de a trece valorile creştine din spaţiul 
privat în structura organismului social. Ceea ce a determinat 
Biserica la o astfel de acţiune a fost şi „ivirea unor curente 
sociale, cum este: socialismul, comunismul, bolşevismul, 
anarhismul etc., care, având un fundament materialist, anti- 
religios şi revoluţionar, nesocoteau cu totul valorile morale şi 
religioase în reforma vieţii sociale“ *. 

Proiectul său, inspirat din curentul creştinismului social, 
avea ca finalitate o arhitectură socială echitabilă, derivată din 
morala creştină. În acest context, statul, prin laicismul său, 
are apucături de indiferenţă religioasă şi de incompetenţă 
practică, de aceea „se cuvine ca astăzi să contrabalansăm în 
cele bisericeşti autoritarismul statului nostru cu libertatea de 


competinţă şi de acţiune“?. 


2 Arhiva CNSAS, Fond Informativ, Scrisoare a lui Bartolomeu Stănescu 
către Vasile Tivig, 17 ianuarie 1939, dosar nr. 53328, fila 133. 


3 Şerban Ionescu, Creștinismul şi problemele social-economice, în Studii Teo- 
logice, anul IV, volumul I, 1937, p. 68. 


+ Bartolomeu Stănescu, „Principiile de bază ale organizării noastre so- 
ciale, Il“, în Solidaritatea. Revistă social-creştină, anul I, nr. 7-8, oc- 
tombrie-noiembrie 1920, p. 238. 

Autonomia societăţii 


Discursul episcopului Bartolomeu Stănescu este unul de 
factură analitică, pornind de la dreptul natural şi coexistenţa 
în societate a două principii complementare: libertatea şi 
autoritatea, aceste „două mari forţe şi două mari drepturi 
[...] care coexistă şi se înfruntă în mod natural“. În concepţia 
sa, Biserica nu reprezenta încă acea mare corporație socială 
care să ofere un viu apostolat în societate din cauza ingerin- 
ţelor externe, dar şi interne: „Astăzi Biserica s-a osificat sub 
forma unei simple întocmiri de birou şi de formalism admi- 
nistrativ“5. În acest context, datoria oamenilor Bisericii este 
să-i asigure statutul de organism social autonom şi să-i înles- 
nească capacitatea de a produce consensul şi sufletul naţional. 

Criticând cele două mari viziuni politice laice ale epocii, 
socialismul şi liberalismul, primul, pentru că oferă prea puţină 
libertate, iar cel de-al doilea, prea puţină autoritate, Barto- 
lomeu Stănescu aducea în discuţie prioritatea binelui comun 
la nivel naţional, solidaritatea, prioritatea muncii asupra 
capitalului, a moralei asupra politicianismului. Democraţia 
pe care şi-o dorea era una a persoanei, și nu a individului. 
Ea face parte din ordinea naturală, fiind, în opinia sa, regimul 
politic de normalitate al unui popor: „Democraţia este [...] 
ştiinţa profundă asupra sufletului omenesc, ca legătură pe 
care legile o mijlocesc între om şi mediul său de viață, să-i dea 
cu putinţă sufletului şi puterilor omeneşti să domine acest 
mediu, iar nu să fie dominate de ele“€. Prin urmare, legile 


Prea-Sfinţia Sa Episcopul Vartolomei Stănescu din Eparhia Râm- 
nicului-Noul Severin, „Cuvântare despre educaţia copiilor, rostită la 
conferinţa «Alianţei Universale» dela Stokholm, în luna august 1925“, 
în Biserica Ortodoxă Română, seria II, anul 43, nr. 12 (537), decembrie 
1925, p. 716. 


Vartolomeiu Stănescu, Discurs la legea financiară, rostit în şedinţa Sena- 
tului dela 10 februarie 1923, în Produsuri sufleteşti şi realități verificate, 
Tipografia Cozia, Râmnicul-Vâlcea, 1934, p. 244. 

democratice nu trebuie să fie impuse, ci născute prin ade- 
ziunea poporului menajat în libertatea şi demnitatea lui. 
Dacă în epoca medievală rolul statului fusese să domine 
poporul, acum era să-l slujească. 

Biserica nu este o instituţie de stat, „întrucât statul nici 
nu a inventat-o prin politica lui, nici n-a creat-o prin legile 
lui“. Statul singur nu poate să suplinească nevoile spirituale 
ale credincioşilor, el se îngrijeşte de conservarea vieţii, nu de 
desăvârşirea ei: „Desrobirea iniţiativelor particulare şi sociale 
nu se pot dobândi decât prin asigurarea în mâinile tuturor 
indivizilor şi ale tuturor instituţiilor sociale, dovedite nece- 
sare vieţii cum e şi Biserica noastră, a regimului de libertate, 
pe care civilizaţia modernă l-a organizat de astă-dată defini- 
tiv în acel larg şi evanghelic sistem politico-juridic numit 
democraţie“?. 

Încă din 1927, episcopul de Râmnic a renunţat să mai 
vorbească de la tribuna Senatului, contrariat de faptul că dez- 
baterile de idei nu aveau nici un efect la votul final. Mai grav 
decât acest lucru, mişcarea interbelică a creştinismului social 
pare să nu se fi bucurat de reputaţia altor curente de gândire 
interbelice. Cu toate acestea, descoperim astăzi în persona- 
litatea episcopului Bartolomeu Stănescu un pionier al re- 
flecţiei creştine asupra societăţii modernes, o societate 
structurată pe un vid de autoritate din cauza statelor, care 
nu lasă societăţile să respire creştineşte. 


7 Arhiereul V. Băcăoanul, „Principii pe cari va avea să se întemeieze 
autonomia Bisericii Ortodoxe de Răsărit în Regatul Român“, în Arhiva 
pentru drept şi politică, nr. |, iulie-septembrie 1919, p. 180. 

5 Daniel Barbu, Republica absentă. Politică şi societate în România post-co- 
munistă, ediţia a I-a, Nemira, Bucureşti, 2004, p. 294. 


Vigoarea societăţii şi non-ingerinţa statului 


Poate părea de-a dreptul şocant să aflăm că Uniunea Europeană 
funcționează după principii bisericeşti. Nici nu se putea altfel, 
pentru că mintea celor care au creat-o nu putea să se rupă 
de tradiția gândirii creştine. Aşa cum Marx a gândit comunismul 
ca pe o religie politică imitând morfologia creştinismului, la fel 
părinţii-fondatori ai Uniunii Europene, în majoritatea lor creştini 
practicanți, s-au inspirat din principii ale dreptului bisericesc. 


Subsidiaritatea 


ubsidiaritatea! este un astfel de concept „expropriat“ 

dreptului canonic de către gânditori politici de orientare 
creştină din secolele XIX şi XX. Ea se vrea a fi, mai înainte de 
orice, o realitate socială care ne spune că societatea trebuie 
menajată prin non-ingerinţa statului, atunci când intervenţia 
lui nu e necesară. Societatea este formată din persoane, este, 
deci personală, în timp ce statul este o construcţie profund 
nenaturală, deci impersonală. Statul, a cărui putere nu are 
finalitate proprie, este văzut ca o cale prin care persoanele şi 
grupurile de persoane pot realiza o anumită stare de solida- 
ritate la care nu pot ajunge în mod natural. 

În plan politic, autorităţile superioare nu trebuie să inter- 
vină în soluţionarea problemelor comunităţilor mici, fără a fi 


! Chantal Millon-Delsol, op.cit., passim. 

invitate, iar, dacă o fac, trebuie să se retragă imediat ce aju- 
torul a fost acordat. Prin urmare, principiul de subsidiaritate 
este un fel de lege generală, aptă să promoveze o anumită 
ordine socială şi politică. EI cere ca fiecare incapacitate să fie 
suplinită sub formă de ajutor, de către instanţa imediat ur- 
mătoare, adică mai elaborată şi, prin aceasta, mai puternică. 
Potrivit definiţiei de mai sus, şcoala trebuie structurată drept 
auxiliar al familiei, pentru că familia niciodată nu poate răs- 
punde tuturor necesităţilor educaţionale ale copiilor. Mai de- 
parte, administraţiile locale trebuie să ajute şcolile, asociaţiile 
cetăţeneşti, cele religioase şi culturale etc., dar intervenind 
doar când acestea sunt nevoite să accepte puterea superioară 
ca necesitate ultimă. De ce? Pentru că toate aceste grupări 
sunt mai apropiate de oameni şi, prin aceasta, mai umanizate 
şi mai puţin birocratizate. 


Antietatismul 


O a doua cerință importantă a subsidiarităţii este limi- 
tarea rolului statului, care este asemenea unui uriaş care nu 
suplineşte carenţele unui liliputan; dacă nu-l striveşte, îl ia 
în mână, dar nu ar putea participa la sarcinile sale minuscule. 
Astfel, el îşi justifică atât existenţa, cât şi intervenţiile doar 
atunci când este solicitat, remediind insuficienţele de moment 
ale celor pe care-i guverneză. Puterea suverană se vede, ast- 
fel, limitată doar la spaţiul necesităţii ultime, intervenind în 
mod supleativ. Statul subsidiar este opusul celui despotic, 
care presupune guvernarea autoritară a celui care ştie mai 
bine decât poporul însuşi binele poporului. Despotul este 
deţinătorul unic al binelui obiectiv şi guvernează pornind 
de la imaturitatea supuşilor săi, legitimându-se prin ştiinţă. 
Din această perspectivă, statul de tip subsidiar devine şi un 
stat împotriva naturii, pentru că nu urmează tendinţa natu- 
rală de a-şi conserva puterea. 

Istoricul subsidiarității 


Derivat de la latinescul subsidium (rezervă, ajutor de re- 
zervă, loc de refugiu”), termenul subsidiaritate este o invenţie 
lingvistică a modernităţii, dar cu origini în filosofia greacă şi 
în Evul Mediu occidental. Juristul Johannes Althusius (1557- 
1638), descriind, la începutul secolului XVII, societatea 
germană, observa că era dominată de grija deosebită de a fi 
respectată autonomia fiecărei sfere: familii, bresle, corporaţii, 
cetăţi, provincii etc. Episcopul de Mainz, Wilhelm von Ket- 
teler (1811-1877) a dezvoltat o teorie politică fundamentată 
pe grupuri intermediare şi, deci, pe subsidiaritate. Ca şi în 
spaţiul elveţian, în cel german, existenţa landurilor care dis- 
puneau de competenţe legislative şi autonomie executivă a 
precedat existenţa statului central. Acestea se asociau puterii 
federale prin intermediul reprezentanţilor din Camera supe- 
rioară, dar guvernul central nu dispunea decât de puterile 
care îi erau încredințate în mod explicit, iar tot ceea ce putea 
fi făcut la nivel local rămânea de resortul guvernelor locale.” 

În secolul XIX, Alexis de Tocqueville descria societatea 
franceză ameninţată de excesele ordinii şi ale centralismului: 
statul centralizator smulgea sufletul naţiunii, „ia oamenii 
drept nişte obiecte şi instituţiile ca pe nişte rotiţe“ şi nu le 
dădea posibilitatea de a accede la binele comun prin iniţiative 
proprii. Călătorind în Statele Unite ale Americii, Tocqueville 
admira societatea americană tocmai pentru că excela prin 
inițiative, în sensul că individul era obişnuit să-şi rezolve sin- 
gur problemele şi nu a căpătat obiceiul de a solicita ajutor de 
la stat, decât în situaţii extreme. De asemenea, federalismul 
american îi oferea poporului şansa de a fi suveran în stat, 


> Gheorghe Guţu, Dicţionar latin-român, Editura Ştiinţifică, Bucureşti, 
1993, p. 407. 

5 Cătălin Raiu, Reflecţia teologico-politică asupra subsidiarităţii, în Sfera 
Politicii. Revistă de Științe Politice, volumul XVIII, nr. 5 (147), mai 2010, 
pp. 84-86. 

fiecare individ beneficiind de posibilitatea influențării deci- 
ziei politice: „Poporul domneşte peste lumea politică ameri- 
cană ca Dumnezeu peste univers“.* 

Cea mai coerentă formulare a principiului subsidiarităţii 
o întâlnim în doctrina socială catolică, răspunsul Vaticanului 
la pericolele centralismului dezvoltat de statele-naţiune în 
secolele XIX şi XX. Dacă liberalismul clasic afirmă că omul 
are nevoie de autoritatea politică, nu pentru a-i procura 
bunurile necesare vieţii, ci pentru a-i asigura un mediu stabil 
în care el însuşi ştie şi poate să şi le procure, intelectualii 
catolici moderni arată că omul are nevoie şi de unele bunuri 
pe care singur nu le poate obţine. Astfel, omul va încredința 
puterii politice sarcina de a-i compensa propriile incapacităţi, 
justificând intervenţia exterioară doar în cazul în care aceasta 
suplineşte o lipsă reală. Principiul subsidiarităţii pus în slujba 
demnităţii omului permite o intervenţie legitimă în numele 
valorilor creştine (milostenia, dragostea, întrajutorarea etc.), 
dar interzice acestei intervenţii să invadeze demnitatea per- 
soanei umane când libertatea îi permite să se ajute singură. 

Papa Leon XIII, în enciclica sa Rerum Novarum din 1891, 
definea principiile politice şi sociale extrase din viziunea sa 
asupra omului: „Principiul de subsidiaritate apare ca o me- 
todă de acţiune socio-politică, permiţând respectarea într-o 
manieră cât mai mare a valorii demnităţii şi concretizarea ei 
prin legi“. La 40 de ani după Rerum novarum, în timpul dic- 
taturilor europene, Papa Pius XI, în enciclica Quadragessimo 
Anno, critica totalitarismul, observând că mutaţiile politice 
ale modernităţii nu-i permit individului să-şi pună în practică 
iniţiativele decât prin intervenţia statului: „Obiectul natural 
al oricărei intervenţii în materie socială este acela de a ajuta 
membrii corpului social, nu de a-i distruge, de a-i absorbi“?. 


+ A. de "Tocqueville, Despre democraţie în America, 1 (trad. de Magdalena 
Boiangiu şi Beatrice Stancu), Humanitas, Bucureşti, 1995, p. 104. 


5 Catehismul Bisericii Catolice, Editura Arhiepiscopiei Romano-Catolice 
de Bucureşti, 1993, p. 403. 

Papa Pius XI a formulat principiul subsidiarităţii cu scopul de 
a se evita pericolele unei solidarizări forţate, colectivizante, 
totalitariste şi autoritare. Consecința subsidiarităţii este soli- 
daritatea înţeleasă ca virtute a unei societăţi care o dezvoltă 
prin afirmarea demnităţii umane. 


Opera socială a ortodoxiei 


Acquis-ul comunitar împrumută principiul subsidiarităţii 
de la doctrina socială catolică prin intermediul creştin-demo- 
craţiei în baza devizei: „Politica Europei Unite nu poate fi 
decât politica Persoanei“ (Jean-Dominque Durand). Cu toate 
acestea, subsidiaritatea pare mai degrabă specifică ortodoxiei. 
Astfel, în 1994, Patriarhul Ecumenic Bartolomeu 1 le arăta 
membrilor Adunării Parlamentare a Consiliului Europei că 
„organizarea real-democratică a Bisericii Ortodoxe cu al său 
grad de autonomie administrativă şi de autoritate locală a 
episcopilor, a patriarhilor şi a Bisericilor Autocefale, dar şi 
cu a sa unitate euharistică în credinţă reprezintă un prototip 
recent instituţionalizat de Uniunea Europeană sub numele 
de principiu al subsidiarităţii ca fiind metoda cea mai eficace 
în ceea ce priveşte articularea puterilor şi a responsabilităţilor“. 

Ca urmare, instituţiile personale trebuie lăsate, încurajate 
şi susținute să fie aproape de persoanele umane. Dintre aces- 
tea, Biserica este cea mai importantă instituţie care îi con- 
feră omului posibilitatea de a se comporta ca o persoană şi 
de a-şi servi comunitatea. În logica subsidiarităţii la care ne în- 
deamnă Uniunea Europeană, statul trebuie să sprijine Bise- 
rica chiar şi în opera sa socială, care la nivelul fiecărei parohii 
cunoaşte mult mai bine nevoile oamenilor decât funcționarii 
din ministere. 


V. POLITICA LA ESHATON 


Pieţele n-au suflet 


Criza economică pe care o traversăm este efectul lăcomiei. 
Dar nu e suficient să biciuim egoismul personal al fiecăruia dintre 
noi, pentru a pune capăt unei situaţii negative, care nu e generată 

de haosul acumulativ personal, ci mai degrabă de instituţii care 
posedă, încă din codul lor genetic, amprenta Lăcomiei organizate. 


O încercare de abordare din punct de vedere politic 
a crizei actuale trebuie să lase la o parte elementele 
emoţionale, sociale şi economice, pentru a oferi un răspuns la 
întrebarea: ce este fundamental greşit în arhitectura politică 
a post-democraţiei de tip european? Dacă, pentru a aplica 
raționalitatea moralei, e necesar să căutăm distincția ultimă 
dintre bine şi rău, dintre Mântuitorul Hristos şi diavol, în 
plan economic, discursul care explică fenomenele şi procesele 
financiare în absenţa profitabilităţii sunt deliruri emoţionale 
la adresa neîncrederii în pieţe, a deficiturilor sau a lăcomiei. 


Demonul leneş 


Guvernanţa instituţiilor de tipul Uniunii Europene, al 
Băncii Mondiale sau al Fondului Monetar Internaţional con- 
sonează cu trendul politic iniţiat de gândirea a doi oameni 
politici extrem de influenţi: Ronald Reagan, preşedintele Sta- 
telor Unite ale Americii (1981-1989), şi Margaret Thatcher, 

primul-ministru al Marii Britanii (1979-1990). Neoliberalis- 
mul dominant în lumea nord-atlantică, inaugurat în practică 
de cei doi, descrie o arhitectură politică printr-o teologie ne- 
gativă la adresa statului. Acesta este un prost gestionar, un 
imperfect actor economic, un risipitor al bunăstării produse 
de „economia reală“ şi joacă rolul de demon în urcuşul 
anti-duhovnicesc spre bunăstare. Statul a devenit un demon 
leneş, care nici măcar nu mai ispiteşte pieţele financiare, 
pentru că ambele se află într-o dulce complicitate descrisă 
sub numele de stat-piaţă. 

Tocmai pentru că pieţele sunt dependente de state — sal- 
varea băncilor prin fonduri de la bugetele de stat sau chiar 
naţionalizări ale băncilor —, iar statele sunt la mâna compa- 
niilor private — marile corporaţii internaţionale nu investesc 
nicăieri fără o negociere directă cu guvernele —, efortul de 
a căuta relevanţa cetăţeanului, a locului şi raţionalităţii sale 
ca persoană umană este zadarnic. Privite prin lupa vechilor 
exigenţe democratice, noile forme ale democraţiei sunt în 
total răspăr cu arhitectura politică pe care românii mai puţin, 
dar europenii în special au fost chemaţi în ultimele două se- 
cole s-o legitimeze la urna de vot. La origine, Europa s-a dorit 
unită pentru a pune capăt războaielor şi pentru a proiecta 
o piaţă unică europeană, care să ţină departe de fluctuațiile 
mondiale bunăstarea cetăţenilor ei. A devenit, în schimb, 
o simplă umbrelă pentru marile companii internaţionale cu 
bugete ce depăşesc multe dintre bugetele ţărilor-membre şi 
care au nevoie ca de aer de reguli fixe pentru a-şi asigura sta- 
bilitatea investiţiilor: moneda euro, lipsa graniţelor, o politică 
fiscală comună şi deficite controlate prin constituţiile naţio- 
nale. Prin urmare, la întrebarea fundamentală: cine exercită 
puterea?, pe care o pune ştiinţa politică, răspunsul nu poate 
fi decât: statele-piaţă. Fără îndoială că ţara noastră nu este 
unul dintre acele state-piaţă care să influenţeze lucrurile 
în mod decisiv şi, prin urmare, nu face decât să subscrie la 
deciziile liderilor europeni mult mai influenţi. 

Post-democraţia europeană 


O anumită revoltă interioară generată de minime exi- 
genţe democratice e necesară în condiţiile în care, din punct 
de vedere politic, nimic fundamental nu pare să se schimbe. 
Ne întrebăm astfel: ce tip de democraţie propune guvernanţa 
europeană post-democratică şi cine este beneficiarul direct 
al noilor reguli fiscale europene? Sau: cum desfacem lăcomia 
instituţionalizată prin guvernanţa care a creat actuala criză? 

Pentru moment, un simplu apel la istorie ne arată că 
recordul creşterii economice contra-cronometru este cel mai 
uşor de bătut sacrificând democraţia. China oferă cea mai 
recentă mărturie, iar Germania nazistă — pe cea mai solidă. 
Guvernanţa economică tip FMI aplică principiul „1 dolar = 
l vot“, ceea ce, în plan politic, echivalează cu o reîntoarcere 
la perioada de gestație a democraţiei moderne, dominată de 
filosofia capacitară a votului cenzitar. Ca urmare, epicentrul 
lăcomiei instituţionalizate se află în inima însăşi a guver- 
nanţei corporatiste, care tinde să acapareze decisiv şi institu- 
ţiile europene din ce în ce mai golite de tentaţia democraţiei. 
Prevalenţa privatului corporatist asupra publicului, a econo- 
miei asupra politicii şi moralei sunt observabile mai ales în 
ţara noastră, în care dezbaterile politice nu sunt forme ale 
căutării binelui comun, ci simple speculaţii economice. Dez- 
baterile politice româneşti abundă în elemente care ţin, mai 
degrabă, de domenii ale administraţiei, economiei sau gu- 
vernanţei. Discutăm despre influenţe obscure asupra justiţiei, 
transparenţă decizională, eficienţa sistemului judiciar, mită 
electorală, nepotism, clientelism, scurgerea fondurilor publice 
etc. Toate aceste mari teme se află în grila de evaluare a bunei 
guvernanţe de tip european, dar nu sunt politice prin exce- 
lenţă. Preferăm, prin urmare, să tatonăm terenul politic, în 
loc să încercăm să găsim un răspuns la singura întrebare care 
ne poate conduce către binele comun: cine exercită puterea 
în comunitatea noastră, în oraşul nostru, în ţara noastră şi 
chiar în uniunea de state din care facem parte? 


Mirajul fondurilor europene 


Primul lucru care ne vine în minte atunci când ne gândim la 
avantajele concrete ale procesului de aderare la Uniunea Europeană 
Îl reprezintă fondurile europene. Inventate pentru a egaliza diferite 

regiuni europene în privința dezvoltării, fondurile structurale 

implică o imensă birocraţie, care readuce în discuţie dimensiunea 
şi rolul statului în a crea şi menţine bunăstarea cetăţenilor. 


A dânc absorbiți de mirajul fondurilor europene — ba chiar 
nii dintre noi beneficiari ai acestora —, evităm să facem 
un pas înapoi şi să aruncăm un ochi asupra istoriei politice 
recente. Primul mare semn de întrebare apare atunci când 
interogăm insuccesul economic al unor ţări precum Grecia 
sau Irlanda, campioane la gradul de absorbţie a fondurilor 
europene. În ciuda acestei reuşite, criza economică pare să 
nu fi ocolit cele două ţări, ceea ce înseamnă că absorbţia fon- 
durilor europene nu susţine automat bunăstarea cetăţenilor 
în general. În medie, aproximativ 40% din bani sunt investiţi 
în resursa umană, iar o mare parte din restul merg direct în 
bunuri de consum procurate din statele cu economii mari. 
Deşi mentalul colectiv refuză ipoteza corupţiei şi elo- 
giază transparenţa utilizării acestor fonduri, circuitul banilor 
europeni este unul destul de complicat. Banii sunt colectaţi 
de la toţi cetăţenii din statele comunitare în proporţii diferite 
şi se întorc la unii dintre cetăţenii europeni, din nou în pro- 
porţii diferite. Ceea ce complică traseul este imensul aparat 
birocratic creat pentru a mişca respectivul capital: colectaţi de 

la cetăţeni, banii sunt strânşi la bugetele statelor naţionale 
care-şi varsă anual cota stabilită către Comisia Europeană. 
Mai departe, aceasta distribuie resursele prin intermediul 
unor proiecte pentru care eligibili sunt cei aflaţi în diferite 
nevoi. Mai multe ţări, în special nou-venite în UE, printre 
care şi România, au creat adevărate aparate birocratice chiar 
sub forma ministerelor destinate exclusiv supervizării, dis- 
tribuirii, cheltuirii şi monitorizării banilor europeni în plan 
naţional. Costul acestei birocraţii la nivel european, adăugat 
la faptul că până şi cel mai neînsemnat funcţionar implicat 
în proiectele europene depăşeşte ca venituri orice beneficiar 
al acestora, ne face să interogăm natura însăşi a extensiilor 
europene în statele naţionale. 


Birocraţia post-weberiană 


Liniile de finanţare europene par, mai degrabă, nişte 
instrumente de putere, care se consolidează permanent prin 
adevărații beneficiari ai acestor bani, care sunt o nouă cate- 
gorie socială — birocraţii europeni. Birocraţia modernă 
tradițională de tip weberian e despărțită de regimul politic, 
fapt ce naşte în orice societate dezbateri asupra marii dileme 
a trasării liniei de demarcaţie între elementele politice şi cele 
care ţin de administraţie (funcţionari publici de carieră, cu 
salariu fix, neatinşi de schimbările şi partizanatul politic). 
Prin însăşi natura birocraţiei de tip weberian, aparatele biro- 
cratice sunt despărțite de regimurile politice, nu sunt supuse 
sancționării electorale, ci exclusiv legii. Birocraţia se supune 
legii, nu oamenilor sau schimbărilor guvernamentale. Astfel, 
birocraţia europeană, pe care o putem numi, în lipsa unui 
concept adecvat, post-weberiană, îşi pierde, pe măsură ce se 
consolidează, raţiunea pentru care a fost creată şi, împlinind 
în mod exclusiv voinţa regimului, devine un brutal instrument 
al exercitării puterii politice. 

Politicile publice 


Un exemplu în acest sens îl constituie modul în care sunt 
elaborate politicile publice. Chiar documentele oficiale emise 
de guvernul României (H.G. 775/2005 şi H.G. 361/2009) 
îngustează terenul de implicare a statului în rezolvarea pro- 
blemelor cetăţenilor în funcţie de criteriul european, înţele- 
gând prin aceasta nu numai faptul că problema de rezolvat 
trebuie să nu contravină acquis-ului comunitar, ci mai ales 
disponibilitatea fondurilor de accesat. Prin urmare, marja de 
alegere politică a diferitelor guverne este extrem de limitată 
la şablonul european. 

De la Michel Foucault încoace, ştim cu toţii că „moder- 
nitatea e disciplinatoare“, ceea ce este cel mai uşor observabil 
prin drepturile şi libertăţile gestionate de stat. În diverse 
ipostaze, omul modern se pliază pe diferite forme de con- 
strângeri: în vreme ce liberalismul supune persoana umană 
legilor şi procedurilor, socialismul o constrânge prin egalitatea 
socială, al cărei subiect politic e proletariatul. Ideea centrală 
a constrângerii este extrem de vizibilă în regimurile totalitare. 
Nu departe de experienţa recentă a românilor, oamenii erau 
obligaţi să-şi cedeze proprietatea privată, să se mute la bloc, 
să mănânce şi chiar să gândească după reţete universale, 
stabilite de la înălţimea amvonului partidului luminat. Toate 
acestea se făceau prin atenta implicare a unui aparat biro- 
cratic privilegiat (în 1989, Partidul Comunist Român avea 
circa 4 milioane de membri), menit să susţină regimul prin 
orice mijloace. Politicile publice erau stabilite de la Moscova, 
iar relaţiile economice, cel puţin în anii 1950-60, aveau drept 
principal beneficiar Uniunea Sovietică. Sub aceste aspecte, 
Moscova nu mai pare aşa de departe de Bruxelles. 


Igiena pieţei libere 


Mii de cetăţeni nemulțumiți s-au adunat în piața publică pentru 
a-şi susține idealurile sociale şi politice prin puterea glasului şi prin 
însemnările de pe pancarte. Cetăţenii revoltați vor să cucerească 
ceva ce e deja al lor: piaţa liberă. Fiind liberă, piaţa ne e deschisă 
tuturor. Ne putem face auziţi cu condiția să fim persuasivi. Dar cum? 


ăutând rădăcinile pieţei libere, ajungem în Grecia antică. 

Sigur că agora în care însuşi Sfântul Apostol Pavel a pre- 
dicat era o piaţă liberă şi democratică. Apostolul neamurilor 
s-a putut exprima liber, iar filosofii atenieni l-au ignorat, 
beneficiind de aceeaşi libertate. Prin urmare, piaţa liberă 
grecească era un loc cu adevărat liber nu numai sub aspectul 
schimburilor de idei care ridicaseră retorica la rangul de vir- 
tute individuală şi personală. Insăşi democraţia ateniană 
era bazată pe ridicarea liberă a mâinilor în scopul rezolvării 
diverselor probleme politice (alegeri, plebiscite, război etc.). 
Sub aspect economic, cetăţenii antici nu erau îngrădiţi, în 
comerțul intern, decât de regulile cererii şi ale ofertei. Ceva 
semnificativ s-a schimbat, însă, față de perioada antichităţii: 
reprezentarea. In modernitatea târzie, nu mai suntem liberi 
nici politic, nici economic, nici social, decât prin reprezentare. 


Politica 


Dacă în cazul democraţiei antice greceşti, în comunitatea 
celor cu aceeaşi identitate (Exkinoia), adică a cetăţenilor, 

se vota prin ridicarea mâinii în piaţa publică, în democraţiile 
moderne, piaţa liberă este localizată în primul rând în Parla- 
ment. Parlamentarul este reprezentantul naţiunii întregi, deşi 
el e trimis acolo doar de cetăţenii care l-au votat în circum- 
scripţia sa. Regimul politic pe care România, ca şi celelalte 
state europene, şi-l asumă — democraţia — funcţionează pe 
acest principiu al reprezentării politice. Prin urmare, vocea 
cetăţeanului este decisivă în arena politică doar la începutul 
ciclurilor electorale. În rest, tăcerea votului poate refula doar 
prin asociaţiile cetăţeneşti. Indiferent dacă vorbim de par- 
tide, sindicate, patronate, asociaţii civile sau chiar sportive, 
cetăţeanul modern supus disciplinei democratice pare mut 
în sine, dar posedă o voce puternică doar prin intermediul 
asocierii libere. Este, în fond, tot o reprezentare politică, din 
moment ce toate aceste forme de asociere, ca şi marile cor- 
puri sociale, cum este şi cazul Bisericilor, universităţilor sau 
familiilor, sunt, conform teoriei democratice, grupuri de in- 
teres(e). Biserica este chiar cel mai stabil grup de interes, din 
moment ce interesul ei unic şi neschimbabil rămâne pentru 
totdeauna Împărăţia Cerurilor. 


Economia 


Piaţa liberă economică modernă e şi ea supusă aceluiaşi 
ethos al reprezentării. Dacă în antichitate, şi chiar până în 
zorii modernităţii, oamenii îşi prezentau liber produsele şi 
se ghidau numai după cerere şi ofertă, astăzi arhitectura 
economică şi financiară arată mult mai complex. Actorii 
economici individuali sunt în mod cert mult mai puţini în 
calitatea lor de subiecte. Altfel spus, cei care beneficiază cu 
adevărat de libertatea pieţei sunt doar unii dintre patroni. 
O critică a post- sau neo-capitalismului actual ne-ar arăta că 
numărul acestora e de ordinul câtorva zeci, probabil, pentru 
fiecare ţară în parte. Cu toate acestea, cetăţenii obişnuiţi sunt 

şi ei actori economici, fie doar din ipostaza de consumatori, 
dacă nu şi din cea de salariaţi. Micul antreprenor, consuma- 
torul, salariatul şi ceilalți care nu au forța economică a ma- 
rilor corporaţii internaţionale pot aduce schimbări în felul 
cum arată piaţa liberă comercială doar prin intermediul aso- 
ciaţiilor din care fac parte. Este tot o formă de reprezentare, 
indiferent dacă o numim identitară sau asociativă. 


Locul fizic 


Nu doar piaţa liberă a forţelor care-şi propun exercitarea 
puterii politice sau piaţa liberă economică ne invită să le cu- 
cerim prin reprezentare. Pieţele libere însele, ca locuri fizice, 
ne sunt accesibile doar dacă ne ghidăm după legi, proceduri 
şi regulamente. Faptul că nu putem merge ca pietoni pe caro- 
sabil şi că trebuie să ne limităm la trotuar susţine acest lucru. 

Prin urmare, deşi ne place să credem că democraţia este 
un izvor nesecat de libertate individuală, pare, totuşi, opor- 
tun să adăugăm şi micul bemol al reprezentării. Aşadar, cum 
putem noi, cetăţenii liberi, să ocupăm piaţa liberă şi să ne 
facem auziţi şi ascultați? Cum putem noi răsturna repre- 
zentarea politică defavorabilă, care ne face muţi electoral în 
reprezentarea intereselor noastre? Doar prin actul de smere- 
nie al unei continue (re)întoarceri în comunităţile noastre. 
Rugându-ne mai mult în Biserică, studiind mai mult în uni- 
versităţi, iubindu-ne mai mult familiile, dovedind mai mult 
altruism în ajutorarea aproapelui, lucrând mai serios, respec- 
tând mai riguros legile şi procedurile, adică respectând mai 
mult structurile, instituţiile şi identitățile care ne reprezintă. 
Doar aşa piaţa publică se va igieniza de impurităţile violenţei 
şi se va putea reorienta către dezbaterea riguroasă asupra 
binelui comun. 

Aşa cum Mântuitorul Hristos s-a smerit pe sine şi ne-a 
reprezentat pe Cruce, oamenii sunt chemaţi să se smerească 

pe ei înşişi întocmai Mântuitorului pentru a ne mântui. De 
ce n-am putea urma aceeaşi cale şi în plan social? Democraţia 
din piaţa liberă de astăzi se cere, aşadar, temperată şi recon- 
struită cu maximă migală şi atenţie nu doar la ceea ce ne 
reprezintă, ci şi la ceea ce noi înşine reprezentăm. 


Sfinţii democraţiei 


Cetăţenii obişnuiţi pierd şirul deciziilor politice în încercarea 
temerară de a ţine pasul cu ce se mai întâmplă. Au şi motive 
serioase, din moment ce-şi aleg periodic reprezentanţi care să le 
transforme voința în politici publice. În virtutea cărei legături 
dintre cetăţean şi politician este posibilă funcţionarea democraţiei 
moderne, al cărei miez este tocmai reprezentarea politică? 


ă politica este o profesie, ştim uitându-ne la televizor. 

Există oameni care nu ratează nici o prezenţă publică, 
propunându-şi ca la fiecare patru ani să obţină votul cetăţe- 
nilor. Se ridică după fiecare eşec, construiesc noi proiecte, de- 
senează coaliţii, se alătură altor partide — şi generic îi numim 
clasă politică. Toţi aceştia sunt diferiţi de elita politică, for- 
mată din politicienii de ocazie, pe care-i vedem pentru scurt 
timp în posturi mai puţin electorale, cum ar fi cele de con- 
silier. Însă cum a apărut profesia de politician? 


Primii politicieni 


Ca să identificăm primii politicieni de profesie, trebuie să 
coborâm mult în istorie, dar să nu ne îndepărtăm de Biserică. 
Orice principe medieval nevoit să-şi negocieze suveranitatea 
cu aristocrația s-a sprijinit pe o pătură utilizabilă politic şi 
care nu aparţinea nobilimii. Indiferent dacă vorbim despre 

Japonia budistă, Mongolia lamaistă sau Europa creştină, în 
toate cazurile această pătură a reprezentat-o clerul superior. 
Folosiţi, aşadar, de principi în vederea alcătuirii unui corp 
administrativ, aceştia erau singurii care beneficiau, potrivit 
raţionamentului de mai sus, de două calități fundamentale: 
erau ştiutori de carte şi nu-şi propuneau să atenteze la pozi- 
ţia suveranului. Nici nu exista vreo alternativă. Din Franţa, 
unde episcopii au fost primii colectori de taxe ai regelui, sau 
Marea Britanie, unde încă sunt membri de drept ai Camerei 
Lorzilor, şi până în Principatele Române, unde prezidau 
adunările cu caracter politic, episcopii şi alţi clerici superiori 
au fost primii politicieni de profesie. Odată, însă, ce statele 
s-au modernizat, iar apele s-au despărţit în diferite etape ale 
istoriei, aparatele şi procesele administrative au rămas inte- 
gral monopoluri ale suveranilor politici. 


Etica convingerii şi etica responsabilităţii 


Întreaga politică modernă a păstrat, însă, ceva din vechea 
matrice structurală din care a luat naştere. Elementul comun 
care-i uneşte pe clerici şi politicieni este credinţa. Şi unii, 
şi alţii sunt animați de diferite credinţe care îmbracă forma 
unor etici oarecum opuse. Biserica, însemnând deopotrivă 
clerici şi credincioşi, caută să înfăptuiască binele din convin- 
gere şi lasă rezultatul (mântuirea) pe seama voinţei lui Dum- 
nezeu. Este, aşadar, animată de o etică a convingerii depline 
în voinţa lui Dumnezeu, deopotrivă Autor şi Judecător al 
Legii. Pe de altă parte, politicienii trebuie să aibă în vedere 
o etică a responsabilităţii, de vreme ce poartă responsabilita- 
tea acţiunilor lor şi se prezintă la bilanţ în faţa electoratului. 
Analizând politica drept profesie, Max Weber arăta că poli- 
ticianul, ghidându-se după etica responsabilităţii, este con- 
strâns de consecinţele propriilor fapte. Aşa cum credinciosul, 
pe drumul mântuirii, trebuie să se despartă de ceea ce-i tul- 

bură concentrarea duhovnicească, adică de ispite, la fel poli- 
ticianul care-şi respectă meseria se distanțează de lucruri şi 
de oameni. Mai presus de toate este credinţa, care ia forme 
diferite în cazul preoţilor şi al politicienilor: „Cine caută mân- 
tuirea sufletului său şi salvarea altor suflete n-o face pe calea 
politicii, care are cu totul alte țeluri, ce nu pot fi atinse decât 
prin constrângere. Geniul sau demonul politicii este într-o 
continuă tensiune interioară cu Dumnezeul iubirii.“ 


Greve şi sfinţi 


Spirit antisocialist şi atent observator al modernităţii, 
sociologul Max Weber le recomanda, încă din 1919, celor 
care „vor să trăiască după etica Evangheliei să se abţină de la 
greve“?, deoarece convingerea pe care ţi-o dă credinţa reli- 
gioasă transcende orice preocupare lumească. Altfel spus, 
însuşi urcuşul spre sfinţenie, atunci când este animat de cea 
mai convingătoare credinţă, nu poate intra în grevă. 

Pe de altă parte, dat fiind că şi politicienilor li se cere un 
anumit tip de credinţă, ne punem întrebarea: cine sunt aceş- 
tia pentru noi? Care trebuie să fie credinţa lor, dictată de 
etica responsabilităţii față de noi? Mandatul politicienilor 
este de a pune în formulă practică interesul general şi binele 
comun al cetăţenilor, adică să asigure acele condiţii sociale, 
prin care individul poate accede la propria bunăstare şi-şi 
poate urma vocaţia. Mai mult decât atât, aşa cum preotului 
nu-i este permisă dezertarea din credinţa sa în voinţa lui 
Dumnezeu şi refugierea în greve, la fel trebuie să avem exi- 
genţa de a le pretinde politicienilor să încerce să fie nişte 
sfinţi ai binelui comun. 


! Max Weber, Omul de ştiinţă şi omul politic (traducere şi note de Ida 
Alexandrescu), Humanitas, Bucureşti, 2011, pp. 152. 


2 Ibidem, p. 143. 


Cetăţenia economică 


De mai bine de douăzeci de ani, ne place să ne considerăm cetăţeni 
liberi, şi nu supuşi ai regimului comunist care s-a manifestat ca 
un limitator de drepturi şi libertăţi, păstor de conştiinţe şi moralist 
suprem. Cetăţenia modernă este una dintre cele mai importante 
forme ale egalităţii umane, dar în ce mod se manifestă ea? 
Câte dimensiuni ale egalităţii cetăţeneşti prețuim cu adevărat? 


Cetăţenia politică — cazul francez 


LD)" are rădăcini antice trecute prin filtrul creştinismului 
— Biserica e comunitatea celor cu aceeaşi identitate —, 
cetăţenia este prin excelență o emblemă a modernităţii poli- 
tice. Cetăţenia politică s-a construit greu, dar în ritm accele- 
rat, începând de la revoluțiile americană şi franceză, adunând 
în interiorul ei numeroase straturi de drepturi civile şi sociale 
şi culminând cu cele politice. Francezul ].-]. Rousseau înţele- 
gea cetăţenia ca un comportament ascetic în care persoana 
umană percepe binele comun ca fiind al său şi se supune 
în mod deliberat legii. Astfel, cetăţenia ar fi un amestec de 
suveranitate şi supunere, dar dreptul de a alege şi de a fi ales 
s-a generalizat ca fiind universal concomitent cu extinderea 
şi dezvoltarea democraţiei în diferite colţuri ale lumii abia 
în a doua parte a secolului trecut. Cetăţenia politică aşează 
persoana umană în centrul politicului însuşi: acesta poate 
exercita puterea în scopul binelui comun şi, mai ales, poate 

contesta puterea prin instrumentele votului, manifestaţiilor, 
discursurilor, asocierii libere etc. Cu cât regimul politic este 
mai democratic, iar societatea se supune domniei legii (rule of 
law), cu atât cetăţenii sunt mai bine reprezentaţi politic şi 
mai activi în exercitarea drepturilor lor. 


Cetăţenia socială — cazul britanic 


La începutul secolului XVII, în Anglia s-a formalizat 
juridic, prin legea Poor Act (1601), ceva ce deja era în vigoare: 
parohiile aveau să se ocupe de ajutorarea săracilor. Au trecut 
mai bine de trei secole până când statul şi-a asumat ajutorarea 
bătrânilor printr-un sistem de pensii. Abia în 1908 bătrânii 
de peste 70 de ani au început să primească regulat puţin 
peste 30 de lire pe an. Marea reformă a venit, însă, abia în 
urma raportului lordului William Beveridge, din 1942, când 
a fost introdus un sistem de asigurări de pensii egale, care 
supravieţuieşte în nucleul său până astăzi. Sub deviza full 
employment society („societate fără şomaj) au fost introduse 
alocaţiile familiale, precum şi pensia minimă garantată (basic 
state pension), indiferent de dimensiunea contribuţiilor pu- 
blice sau private. S-au adăugat ulterior pensii bazate pe con- 
tribuţii în funcţie de venit şi s-a lărgit spectrul pensiilor 
private, dar fundamentul reformei lui Beveridge este ceea ce 
în epocă s-a numit cetăţenia socială (social citizenship), adică 
accesul tuturor persoanelor la un minim grad de bunăstare 
socială, sub care nimeni nu poate cădea. 


Cetăţenia economică — cazul (ne)românesc 
Nu putem suspecta cetăţenia c-ar fi o construcţie aparţi- 


nând strict unei singure familii politice, de vreme ce la strati- 
ficarea ei au contribuit, de-a lungul timpului, atât liberalii, 

mai ales prin drepturi civile şi politice, cât şi socialiştii, în 
special prin drepturile sociale. Creştin-democraţii au adăugat 
mai târziu sacralitatea vieţii şi demnitatea persoanei, dar 
astăzi pare-se că nimeni nu-şi asumă în mod decisiv con- 
strucţia unui alt tip de cetăţenie informală — cea economică. 

Asta, cel puţin, ne arată criza economică de-acum celebră, 
care ar fi trebuit să zdruncine din temelii sistemul economic 
mondial. Fie şi o mică rotiță schimbată ar fi dat speranţa unui 
nou început, a unei restructurări, dacă nu chiar a unei re- 
forme, dar nu s-a întâmplat nimic nou: restrângerile bugetare, 
constrângerile legate de deficite, privatizările masive în do- 
menii care nu au de-a face cu profitul, așa cum sunt pensiile, 
educaţia, sănătatea şi chiar administraţia publică, nu fac 
decât să confirme că sistemul economic mondial este bun şi 
foarte bun. 

Ne întoarcem la origini. Când deistul Adam Smith, 
„părintele pieţei libere şi al capitalismului“, încearcă să des- 
luşească piaţa liberă, el are, de fapt, ca obiectiv identificarea 
unei moralităţi seculare, dar inspirată din principiile autori- 
tății terestre transmise de divinitatea rămasă izolată în ceruri. 
Într-o lectură teologică dură, piaţa liberă este semi-morală, 
dar, pentru modernitatea asumată din secolul XVIII încoace, 
capitalismul originar rămâne un spaţiu al moralității care va- 
lorifică individul înzestrat cu voinţă, liberă iniţiativă, vocaţie, 
muncă şi abilităţi şi care acceptă riscul competiţiei libere. 

Prin urmare, construcţia cetăţeniei economice, adică 
transformarea persoanei umane din supravieţuitor în autor al 
jocului economic, ar trebui să ţină cont de faptul că fiecăruia 
dintre noi îi este virtual permis accesul egal la piaţa liberă. 
Privit cu exigenţă, capitalismul nu se reduce la suveranitatea 
consumatorului, ci presupune o graniţă extrem de fină şi per- 
meabilă între producător şi consumator, astfel încât fiecare 
persoană să-şi poate asuma simultan cele două identități. În 
ţara noastră, însă, după traumatismul economiei planificate, 
în care cu toţii am fost, de fapt, asistați sociali ai regimului 

comunist, a urmat întemeierea unui capitalism anti-capita- 
list, din moment ce este încă tributar oligarhiei, monopolis- 
mului sau corupţiei. De la o vreme, România se simte nevoită 
şi datoare să se racordeze la un alt determinism economic 
cu iz marxist, ce are ca deviză creşterea economică pe care 
o echivalează cu bunăstarea cetăţenilor. Românii au mai 
experimentat heirup-ul şi obsesia creşterii economice în cei 
45 de ani de comunism... 


Disciplina spaţiului comun 


Nu doar Postul Mare în care ne aflăm trezeşte în noi setea de 
a ne depăşi cotidiana nimicnicie, fie ea individuală sau comunitară, 
ci şi iarna din care se pare că ieşim. Comunitățile din ţara noastră 
au fost supuse de natură unui test pe care nu reuşim să-l trecem de 
sute de ani şi care vorbeşte despre starea precară a spațiului comun. 


Modelarea spaţiului comun 
A 
| România, statul are tentaţia de a monopoliza spaţiul 

comun. A avut-o întotdeauna şi i-a reuşit de cele mai multe 
ori. Când Alexandru-loan Cuza a pus în aplicare seculariza- 
rea averilor mănăstireşti, el a distrus încă din faşă capitalis- 
mul ce ar fi trebuit să ia naştere, consacrând statul drept cel 
mai mare proprietar, producător şi comerciant. Unii ţărani 
au primit ceva pământ, încă îl reperează pe domnitorul Cuza 
drept salvatorul satelor, dar nu au putut niciodată fi părtaşi 
ai unei pieţe libere viciate de etatism şi dirijate de elitele 
cazate în cele mai înalte birouri administrative. 

Toate statele serioase s-au construit în generaţii, timp în 
care marile corpuri sociale (Bisericile, breslele, antreprenorii, 
universităţile, familiile) au avut şansa de a se exprima, de 
a-şi negocia puterea şi de a-şi demonstra contribuţia la binele 
comun. În cazul românesc, însă, statul s-a construit brusc, 
de sus în jos, şi s-a aşezat peste o societate neobişnuită cu 

libertatea, cu spontaneitatea pieţei libere şi cu grija faţă de 
spaţiul comun. De la ţăranul oltean obişnuit să-şi ia ago- 
niseala de-o viaţă şi să fugă din calea perceptorului fiscal, 
abandonând vatra satului în timpul ocupaţiei austriece 
(1718-1739), până la mutarea zăpezii din curţile proprii pe 
drumurile publice, cetăţeanul român s-a auto-exclus din 
ipostaza de modelator raţional al spaţiului comun. 


Locul gol al puterii 


Pentru două generaţii de români, fabrica a fost singurul 
spaţiu comun, unul care şi reproducea regimul în miniatură. 
Fărâma de viaţă personală lăsată liberă de regimul comunist 
sau sustrasă cu abilitate de sub controlul acestuia era trăită 
sub filosofia lui „a te descurca cumva“. Fabrica era un loc cel 
puţin gri, dacă nu chiar negru, unde nu conta calitatea pro- 
duselor, de vreme ce ele nu erau decât ofrande arse pe rugul 
economiei planificate de regimul luminat şi mereu însetat de 
monopolizarea simbolică a spaţiului comun. 

Deşi şi-a propus contrariul, regimul comunist a continuat 
într-un ritm şi mai accelerat procesul individualizării, iniţiat 
de modernitatea românească. Postcomunismul a reluat, tre- 
când, ca şi cum n-ar fi existat, peste cei mai bine de 50 de ani 
de totalitarism, vechile structuri ale intervalului 1860-1938: 
un stat sărac pentru cetăţenii care l-au creat, dar destul de 
bogat şi generos pentru cei care-l populează, incapabil să par- 
ticipe raţional la modelarea spaţiului comun. În acest sens, 
istoria statului român nu are discontinuități, e mai degrabă 
rectilinie în ceea ce priveşte guvernarea spaţiului comun. 

Democraţiile, spre deosebire de totalitarisme, presupun 
un spaţiu gol al puterii, recunoscut instituțional şi acceptat ca 
atare: societatea civilă, născută pe faptul că omul are dreptul 
de a avea drepturi. locmai alegerile periodice ne reamintesc 
că locul gol al puterii trebuie evacuat tocmai pentru că acesta 

are un statut ontologic gol.! În zilele noastre, zăpada care toc- 
mai a căzut pare să fi ocupat întreg spaţiul comun, de vreme 
ce nu numai satele sunt îngropate în zăpadă, ci şi puţinele 
noastre virtuţi comunitare. Prin urmare, zăpada ne îndeamnă 
să raţionalizăm acest spaţiul gol al puterii, să-l facem al nos- 
tru, sustrăgându-l de sub modelarea regimului. 


De la fabrică la parohie 


În acest sens, societatea românească beneficiază de un 
model care o precede şi o însoţeşte în toată istoria ei: parohia. 
Cu excepţia câtorva alte tipuri de comunităţi apreciabile, 
dar care sunt nişte rarae aves în ţara noastră, parohiile sunt 
singurele comunităţi care îndeplinesc exigenţele unui spaţiu 
comun deopotrivă raţionalizat, disciplinat şi spiritualizat. În 
parohie, omul nu este doar un cetăţean înzestrat cu dreptul 
de vot, un salariat blindat de drepturi sociale şi împovărat cu 
taxe, impozite şi datorii etc., ci este toate acestea şi mai mult. 
Este deplin. 

Doar în jurul Sfântului Potir omul experiază realitatea 
persoanei, este simultan topit în comuniunea harică a Sfin- 
tei Euharistii, dar şi subiect personal al Tainei. Micro-politica 
parohială are darul de a crea un spaţiu comun prin supra- 
punerea a două regimuri (democraţie şi hristocraţie), în care 
locul puterii este simultan gol şi plin. Parohia transcende 
democraţia, de vreme ce credinciosul îşi trăieşte doar aici 
maxima libertate terestră şi este chemat să umple locul gol al 
puterii cu virtuțile sale. Pe de altă parte, hristocraţia specifică 
Bisericii ne arată că doar Mântuitorul lisus Hristos umple 
deplin locul puterii ca autor al Sfintelor Taine. 


! Oliver Marchart, Gândirea politică postfundaţionistă. Diferenţa politică 
la Nancy, Lefort, Badiou şi Laclau (traducere de Adrian Costache), Idea 
Design & Print, Cluj-Napoca, 2011, p. 833-105. 

Prin urmare, locul gol al puterii a reprezentat o continuă 
tentaţie pentru stat. Acesta l-a dorit confiscat, iar cetăţenii 
nu s-au exersat în a-l raţionaliza ca spaţiu al binelui comun, 
conformându-se mai degrabă ispitei de a aştepta intervenţia 
birocraţilor. Societatea românească e chemată să-şi găsească 
un limbaj propriu al disciplinării spaţiului comun, aşa cum 
credincioşii se regăsesc deplin în spaţiul comun al parohiei 
prin limbajul Sfintei Euharistii. 


Politica la eshaton 


Politica este activitatea care organizează viaţa comună 
în şi pentru cetate. Prin urmare, ar trebui să ne intereseze pe noi 
toți mai ales dacă ne dorim o democraţie care să dea sens creştin 
demnităţii umane şi sacralității vieţii. Cine sunt, însă, cetăţenii 
care nu par interesaţi de politică? 


olitica a existat dintotdeauna. De la Aristotel şi Sfinţii 

Părinţi până la Sf. Neagoe Basarab şi William Beveridge, 
activitatea şi reflecția politică par să fi însoţit în permanență 
umanitatea. Însă politica drept activitate autonomă, distinctă 
de morală şi religie, a fost inventată abia de Machiavelli, care 
îl sfătuia pe principe să renunţe la convingerile sale religioase 
şi morale în situaţiile în care raţiunea de stat îi cerea. În cei 
500 de ani de autonomie a politicii, reflecţiile asupra binelui 
comun au fost dintre cele mai diverse şi rareori consensuale. 
Mai mult decât atât, democraţia, „cea mai rea formă de 
guvernare, exceptându-le pe toate celelalte care au mai fost 
încercate“ (Winston Churchill, 1947), a fost pusă mereu sub 
semnul conflictului. Peste tot în lume, democraţiile s-au năs- 
cut prin revoluţii şi au fost susținute prin conflictul de idei, 
cel electoral şi cel al exercitării puterii. Disputele politice fac 
parte din natura democraţiei şi chiar a politicului însuşi, de 
vreme ce Carl Schmitt reduce esenţa acestuia la distincția 
ultimă dintre duşman şi prieten. 

Politica în impas 


Politica ar fi, prin urmare, o activitate legitimă în oricare 
dintre societăți. În măsura în care este rea sau bună, ea ne 
afectează pe toţi. lar în măsura în care este şi democratică, 
politica nu poate fi niciodată bună pentru toţi, tocmai pen- 
tru că democraţia se fundamentează ontologic pe conflict. 
Cu toate acestea, şi mai ales în ciuda discursului oficial al 
diferitelor instituţii naţionale sau internaţionale, democraţia 
pare să fie înlocuită cu o post-democraţie reticentă la însăşi 
natura ei conflictuală. Astăzi, vorbim mai degrabă de „buna 
guvernanţă“, decât de finalităţile guvernării politice, de reac- 
ţia pieţelor financiare, decât de demnitatea persoanei umane, 
de economişti posesori de ştiinţă infailibilă deveniți premieri 
prin numire, decât de politicieni trecuţi prin focul dezbateri- 
lor şi al alegerilor politice, iar cetăţenii sunt consideraţi mai 
degrabă consumatori de servicii publice, decât electori. 
Însuşi limbajul economic a cucerit arena politică, de vreme ce 
se cere eficientizarea banului public, iar politicile publice tre- 
buie să fie eficace. În aceeaşi logică, spitalele, şcolile şi chiar 
sistemele de asigurări sociale au intrat şi ele în câmpul eco- 
nomic, din moment ce nu mai au relevanţă pentru societate 
prin natura lor, ci doar prin prisma profitului înregistrat. 

Societatea civilă este şi ea dominată de discursul plat al 
„ONG-urilor de servietă“, care se revendică din acelaşi uma- 
nism multi-culturalist, iar valoarea centrală a oricărei forme 
de politică democratică, anume dreptatea socială, este în- 
locuită cu transparenţa decizională. În actuala arhitectură 
politică, guvernele au înlocuit reflecţia asupra a „ce este de 
făcut?“ cu întrebarea „cum este de făcut?“ — prin urmare, 
politica însăşi nu mai are finalitate, e deja stabilită prin con- 
sens, iar ceea ce rămâne de negociat este doar drumul care va 
fi parcurs. 

Guvernare fără guvern 


Experiențele totalitare ale secolului XX ne-au arătat că 
statul s-a extins atât de mult, încât a intrat chiar şi în cele 
mai intime zone ale persoanei umane, iar economiile plani- 
ficate şi, în cele din urmă, pe deplin falimentare ne-au în- 
văţat că statul e un prost actor economic. Cu toate acestea, 
statul nu este altceva decât un imens aparat birocratic, fără 
de care dreptatea socială nu poate fi pusă în practică. Pentru 
acest motiv, el trebuie supus criticii permanente şi menţinut 
în ipostaza pentru care a fost creat, adică aceea de rezultat al 
contractului social şi de instrument al binelui comun. „Omul 
este care face statul după cum are el nevoie, iar nu statul pe 
om“!, ne reamintea încă din 1924 episcopul Bartolomeu Stă- 
nescu, într-o analiză teologică asupra modernităţii politice, 
menită să sublinieze întâietatea persoanei umane în raportu- 
rile sociale. Astăzi, însă, guvernele s-au deregulat, s-au auto- 
golit de politic şi migrează către sfere dominate mai degrabă 
de economic, management sau juridic. 

Politica se face într-o cheie înfricoşător de consensualistă, 
iar democraţia nu mai este locul de refulare al diverselor cli- 
vaje, divergențe sau conflicte, ci tinde să pângărească orice 
formă de partizanat. Prin urmare, celebrul „nu votez, pentru 
că oricum va fi la fel“ îşi găseşte deplina legitimitate în raţio- 
namentul cetăţenilor, de vreme ce politica însăşi nu mai este 
despre construirea binelui comun, ci doar despre adminis- 
trarea unei fericiri predeterminate. 


! Bartolomeu Stănescu, „Datoriile economico-sociale ale statului din 
punct de vedere creştin“, în Solidaritatea. Revistă social-creştină, anul V, 
nr. 1-3, 1924, p. 26. 

